**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Φεβρουαρίου 2020, ημέρα Δευτέρα και ώρα 10.40΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Παραγωγής και Εμπορίου, υπό την προεδρία του Α΄ Αντιπροέδρου της Βουλής και Προέδρου της Διαρκούς Επιτροπής Ευρωπαϊκών Υποθέσεων, κ. Νικήτα Κακλαμάνη, με θέμα ημερήσιας διάταξης την «Εξέταση των Προτάσεων Κανονισμού του Ευρωπαϊκού Κοινοβουλίου και του Συμβουλίου COM(2018) 392,393,394 final(δέσμη μέτρων για την αναθεώρηση της νέας Κοινής Γεωργικής Πολιτικής 2021-2027) και της Πρότασης Κανονισμού του Ευρωπαϊκού Κοινοβουλίου και του Συμβουλίου COM(2019) 581 final».

Τα μέλη των συναρμόδιων Κοινοβουλευτικών Επιτροπών ενημέρωσε ο Υπουργός Aγροτικής Ανάπτυξης και Τροφίμων, κ. Μαυρουδής (Μάκης) Βορίδης.

Ο Προεδρεύων των Επιτροπών, κ. Νικήτας Κακλαμάνης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Αβραμάκης Ελευθέριος, Αναγνωστοπούλου Αθανασία, Κασιμάτη Ειρήνη (Νίνα), Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιοw, Σκούφα Ελισσάβετ (Μπέττυ), Φωτίου Θεανώ, Κεφαλίδου Χαρούλα (Χαρά), Πάνας Απόστολος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος και Σακοράφα Σοφία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Κωνσταντινίδης Ευστάθις, Αντωνιάδης Ιωάννης, Βλάχος Γεώργιος, Δούνια Παναγιώτα (Νόνη), Κεφάλα Μαρία-Αλεξάνδρα, Καρασμάνης Γεώργιος, Κελέτσης Σταύρος, Αλεξοπούλου Χριστίνα, Βούλτεψη Σοφία, Λεονταρίδης Θεόφιλος, Καππάτος Παναγής, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Στύλιος Γεώργιος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Καββαδάς Αθανάσιος, Αποστόλου Ευάγγελος, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Κεγκέρογλου Βασίλειος, Κατρίνης Μιχαήλ, Πάνας Απόστολος, Αβδελάς Απόστολος και Λογιάδης Γεώργιος.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων των Επιτροπών – Α΄ Αντιπρόεδρος της Βουλής):** Κυρίες και κύριοι συνάδελφοι, αρχίζει η κοινή συνεδρίαση της Ειδικής Διαρκούς Επιτροπής Ευρωπαϊκών Υποθέσεων και της Διαρκούς Επιτροπής Παραγωγής και Εμπορίου της Βουλής των Ελλήνων, με θέμα ημερήσιας διάταξης την «Εξέταση των Προτάσεων Κανονισμού του Ευρωπαϊκού Κοινοβουλίου και του Συμβουλίου COM(2018) 392,393,394 final(δέσμη μέτρων για την αναθεώρηση της νέας Κοινής Γεωργικής Πολιτικής 2021-2027) και της Πρότασης Κανονισμού του Ευρωπαϊκού Κοινοβουλίου και του Συμβουλίου COM(2019) 581 final ».

Τα μέλη των συναρμοδίων Κοινοβουλευτικών Επιτροπών θα ενημερώσει ο Υπουργός Αγροτικής Ανάπτυξης και Τροφίμων, κ. Μαυρουδής Βορίδης.

Κυρίες και κύριοι συνάδελφοι, την 1η Ιουνίου του 2018 η Ευρωπαϊκή Επιτροπή παρουσίασε τη δέσμη μέτρων που αφορούν στην αναθεώρηση της Κοινής Αγροτικής Πολιτικής, η οποία αποτελείται από τρεις προτάσεις Κανονισμού. Όπως αντιλαμβάνεστε, βέβαια, η αναθεώρηση της Κοινής Αγροτικής Πολιτικής συνδέεται με την «υιοθέτηση» του νέου πολυετούς δημοσιονομικού πλαισίου για το διάστημα 2021-2027. Μέχρι σήμερα, τη δέσμη μέτρων για τη νέα ΚΑΠ έχουν χειριστεί η Ρουμανική, η Αυστριακή και η Φιλανδική Προεδρία, από την οποία πήρε τη «σκυτάλη» η Κροατία. Οι διαπραγματεύσεις ως προς τη διαμόρφωση του τελικού νομοθετικού πλαισίου έχουν προχωρήσει πολύ.

Η ατζέντα της έκτακτης Συνόδου Κορυφής, που θα λάβει χώρα στις 20 Φεβρουαρίου, αφορά αποκλειστικά στη διαπραγμάτευση για το νέο πολυετές δημοσιονομικό πλαίσιο της Ε.Ε. των 27, πλέον, κρατών. Συνεπώς, μετά τη Σύνοδο Κορυφής, -κρατήστε το αυτό- ενδέχεται να έχουμε σαφή στοιχεία, αναφορικά με το ποσό χρηματοδότησης της νέας ΚΑΠ, γεγονός που θα θέσει, πλέον, τις διαπραγματεύσεις στην τελική ευθεία. Ενώ υπήρχαν οι πληροφορίες, ότι το θέμα της δημοσιονομικής πολιτικής θα έκλεινε, επί Γερμανικής Προεδρίας, φαίνεται ότι άλλαξαν γνώμη, γι' αυτό κάνουν την έκτακτη Σύνοδο Κορυφής, προκειμένου να καταβληθεί προσπάθεια να κλείσει γρηγορότερα. Γι' αυτό σας είπα «κρατήστε το».

Η Κοινή Γεωργική Πολιτική αποτελεί εμβληματική πολιτική της Ε.Ε. με πολλαπλή στόχευση που περιλαμβάνει, μεταξύ άλλων, την επισιτιστική ασφάλεια, την ενίσχυση δράσης για το κλίμα, την προστασία των καταναλωτών, την προσέλκυση νέων γεωργών και την προώθηση της γεωργικής απασχόλησης. Τα στοιχεία, μάλιστα, που παρουσιάζουν διάφορες έρευνες του Ευρωβαρόμετρου, αποδεικνύουν τη σημασία που της αποδίδεται και από τους ευρωπαίους πολίτες, οι οποίοι αναγνωρίζουν τη συνεισφορά της στην παροχή υγειών και υψηλής ποιότητας τροφίμων, αλλά και στον τομέα της προστασίας του περιβάλλοντος.

Ωστόσο και παρά τις αντιρρήσεις του συνόλου, σχεδόν, των εθνικών κοινοβουλίων, όπως διατυπώθηκαν στις γνώμες που εξέδωσαν, αλλά και στις παρεμβάσεις των εκπροσώπων τους σε Διακοινοβουλευτικές Συνελεύσεις, η νέα ΚΑΠ αναμένεται να υποστεί περικοπές στη χρηματοδότησή της. Εδώ τίθεται το ερώτημα, αν τελικά ο προϋπολογισμός της ΚΑΠ για το επόμενο διάστημα θα ανταποκρίνεται στις νέες προκλήσεις που αντιμετωπίζει η γεωργία και η δασοκομία της Ευρωπαϊκής Ένωσης, δεδομένων και των υψηλών περιβαλλοντικών στόχων και κριτηρίων που θέτει η Ευρωπαϊκή Επιτροπή.

Στο πλαίσιο, βέβαια, μιας διαπραγμάτευσης οι συμβιβασμοί είναι θεμιτοί και αναγκαίοι. Ωστόσο, είναι σημαντικό να τεθούν οι προτεραιότητες της πολιτικής της Ευρωπαϊκής Ένωσης και αυτές να συμφωνούν με τα αιτήματα των πολιτών. Εκκρεμές είναι, ακόμη, και το κρίσιμο για την Ελλάδα ζήτημα της εξωτερικής σύγκλισης, ζήτημα το οποίο αναμένεται να επηρεάσει αρνητικά τη χρηματοδότηση της χώρας μας. Και σε αυτό το θέμα υπάρχουν εξελίξεις και θα παρακαλούσαμε τον κ. Υπουργό να μας ενημερώσει σχετικά.

Η Ελλάδα είναι μία αγροτική χώρα. Η σημασία της διαμόρφωσης της Κοινής Γεωργικής Πολιτικής συνδέεται, όχι μόνο με την οικονομία της χώρας και την επισιτιστική ασφάλεια, αλλά και με το μείζον ζήτημα της ερήμωσης της υπαίθρου. Η εξασφάλιση ενός δίκαιου βιοτικού επιπέδου στον γεωργικό πληθυσμό, ιδίως, με την αύξηση του ατομικού εισοδήματος των εργαζομένων στη γεωργία, αλλά και η παροχή, επιπλέον, κινήτρων για την προσέλκυση νέων γεωργών, με ό,τι αυτό συνεπάγεται για τον κοινωνικοοικονομικό «ιστό» στις αγροτικές περιοχές, θα πρέπει να αποτελεί πολιτική προτεραιότητα για τη χώρα μας.

Στο σημείο αυτό, πριν καλέσω τον κ. Υπουργό στο βήμα, θα ήθελα να σας επισημάνω, ότι είχαμε σκοπό σήμερα να κάνουμε τη διανομή του σχεδίου γνώμης, γιατί όπως ξέρετε οι Ειδικές Επιτροπές δεν έχουν δικαίωμα να βγάζουν ψηφίσματα. Πλην, όμως, ακολουθήθηκε η εξής διαδικασία. Η Επιστημονική Επιτροπή της Βουλής, υπό τον κ. Μαυριά, έφτιαξε ένα ωραίο κείμενο το οποίο εστάλη στον Υπουργό, ο οποίος με τη σειρά του έκανε τις παρατηρήσεις του. Οι παρατηρήσεις αυτές ενσωματώθηκαν στο αρχικό κείμενο της Επιτροπής και περιμέναμε, μήπως ήταν έτοιμο μέχρι την περασμένη Παρασκευή για να σας το στέλναμε ηλεκτρονικά, ώστε σήμερα να το είχατε στα χέρια σας.

Όμως, επειδή αυτή η διαδικασία καθυστέρησε και μου παραδόθηκε, πριν από λίγο, το κείμενο του σχεδίου γνώμης, σας ενημερώνω, ότι θα διανεμηθεί στα Κόμματα το αργότερο μέχρι αύριο το μεσημέρι και παρακαλώ μέχρι την Πέμπτη το μεσημέρι τα Κόμματα να στείλουν τις παρατηρήσεις τους, επ’ αυτού του κειμένου. Εκτιμώ ότι, επί της αρχής, θα υπάρχει ομοφωνία. Τα επιμέρους θέματα και τις παρατηρήσεις θα τα δουν η Επιστημονική Επιτροπή της Βουλής και ο Υπουργός και θα καταβληθεί προσπάθεια, ώστε να ενσωματωθούν, όσο το δυνατό περισσότερες, ώστε τελικά να έχουμε -αν όχι ομόφωνα- με μεγάλη πλειοψηφία ένα κοινό σχέδιο γνώμης, το οποίο θα είναι χρήσιμο «εργαλείο» και για εμάς εδώ, αλλά, κυρίως, για τις συναντήσεις του αρμόδιου Υπουργού -στη συγκεκριμένη περίπτωση, του κ. Βορίδη,- στο εξωτερικό.

Επίσης, για τη σημερινή συνεδρίαση, όλα τα Κόμματα ανταποκρίθηκαν στο αίτημα του Προεδρείου και μας έστειλαν έναν πρώτο κύκλο Εισηγητών. Σε ό,τι αφορά στη διαδικασία, θα ξεκινήσει ο Υπουργός. Στη συνέχεια, θα μιλήσει ένας Εισηγητής από κάθε Κόμμα. Από τη Ν.Δ., ο κ. Σταμενίτης, από τον ΣΥΡΙΖΑ, ο κ. Αραχωβίτης, από το Κίνημα Αλλαγής, ο κ. Πάνας, από το Κομμουνιστικό Κόμμα Ελλάδας, η κυρία Μανωλάκου, από την Ελληνική Λύση, ο κ. Βιλιάρδος και από το ΜέΡΑ 25, ο κ. Αρσένης. Βεβαίως, θα ακολουθήσει και άλλος κύκλος ομιλητών από συναδέλφους που παρευρίσκονται σήμερα εδώ. Τη σημερινή διαδικασία, θα κλείσει ο Υπουργός και συγκεντρώνοντας τα τελικά συμπεράσματα, αλλά και απαντώντας σε όσες παρατηρήσεις κάνετε εσείς. Αυτά σε ό,τι αφορά στη σημερινή συνεδρίαση.

Πριν δώσω τον λόγο στον Υπουργό, ανταποκρινόμενος σε αίτημα πολλών μελών της Επιτροπής, έχουμε προγραμματίσει για την Παρασκευή 28 Φεβρουαρίου -και θέλω τη γνώμη σας, γιατί ενδεχομένως θα χρειαστεί να το αναβάλλουμε- να έρθει να μας μιλήσει για το Brexit η Πρέσβειρα της Μεγάλης Βρετανίας, η οποία ανταποκρίθηκε σε αυτό το αίτημα, από τη δική τους πλευρά. Δηλαδή, να έχουμε και την άλλη πλευρά του «λόφου» υπόψη μας.

Πλην, όμως, βλέποντας το ημερολόγιο, η Δευτέρα μετά την Παρασκευή 28 Φεβρουαρίου, είναι η Καθαρά Δευτέρα, που σημαίνει ότι η Βουλή τη Πέμπτη το μεσημέρι 27 Φεβρουαρίου, κατά τα ειωθότα, -φαντάζομαι δεν θα υπάρχει κάτι το έκτακτο- «κλείνει», δηλαδή, δεν θα υπάρχει η Ολομέλεια της Παρασκευής. Άρα, πολλοί συνάδελφοί της επαρχίας θα φύγουν από το απόγευμα της Πέμπτης και θα έρθουν την Τρίτη.

Επειδή, λοιπόν, δεν θα είναι ευγενικό, να έρθει η Πρέσβειρα και να βρει λίγους Βουλευτές εδώ, απ' ό,τι αντιλαμβάνομαι και από τα νεύματά σας, θα ζητήσουμε αναβολή της συζήτησης για να γίνει κάποια άλλη μέρα μέσα στον Μάρτιο. Άρα, συμφωνούμε, ομοφώνως, να αναβληθεί η συνεδρίαση της 28ης Φεβρουαρίου για κάποια στιγμή τον Μάρτιο. Άλλωστε, το Brexit έχει μεγάλη πορεία και δεν «χάλασε ο κόσμος», εάν η συνεδρίαση δεν γίνει στις 28 Φεβρουαρίου, από το να έρθει η Πρέσβειρα και να είμαστε λίγοι εδώ. Δεν θα είναι καθόλου ευγενικό.

Με αυτά τα λίγα, καλώ στο βήμα τον κ. Υπουργό.

**ΣΤΑΥΡΟΣ ΑΡΑΧΩΒΙΤΗΣ (Εισηγητής του ΣΥΡΙΖΑ):** Συγνώμη, κύριε Πρόεδρε, θα ήθελα να κάνω μία διευκρινιστική ερώτηση. Στη συνεδρίαση με την Πρέσβειρα της Μεγάλης Βρετανίας θα είναι πάλι η σημερινή σύνθεση των Επιτροπών; Δηλαδή, και η Παραγωγής και Εμπορίου και η Ευρωπαϊκών Υποθέσεων.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων των Επιτροπών – Α΄ Αντιπρόεδρος της Βουλής):** Βεβαίως, αν και στη συγκεκριμένη συνεδρίαση, όποτε αυτή γίνει, μπορεί να είναι και η Επιτροπή Εξωτερικών Υποθέσεων, εκτός των δύο που συνεδριάζουν από κοινού.

Τον λόγο έχει ο κ. Υπουργός.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Κυρίες και κύριοι συνάδελφοι, πράγματι, είναι σε πλήρη εξέλιξη η συζήτηση και η προσπάθεια για ανεύρεση λύσης και συμφωνίας, κυρίως, πάνω στο μείζον θέμα, που είναι το πολυετές δημοσιονομικό πλαίσιο για την Ε.Ε.. Βεβαίως, τμήμα της συζητήσεως για το πολυετές δημοσιονομικό πλαίσιο είναι και η συζήτηση για την Κοινή Αγροτική Πολιτική.

Θα χωρίσω την ενημέρωσή μου σε ενότητες. Θα θέσω ποια, κατά τη γνώμη μου, είναι τα μείζονα πολιτικά διακυβεύματα και η μεγάλη συζήτηση. Θα σας πω ποια είναι η θέση, με την οποία προχωρά στη συζήτηση αυτή η χώρα μας και ποια είναι η τοποθέτησή μας. Εν συνεχεία, επειδή η συζήτηση για την ΚΑΠ έχει «κομμάτια» που είναι, εξαιρετικά, τεχνικά, ανάλογα με το ενδιαφέρον σας, το οποίο υποθέτω, ότι θα προκύψει από τις παρεμβάσεις σας, μπορούμε να προχωρήσουμε σε σημαντική εξειδίκευσή, ανάλογα με το «βάθος» που επιθυμείτε εσείς, για τα θέματα της ΚΑΠ.

Ξεκινώ περιγράφοντας το περιβάλλον. Δηλαδή, ποιο είναι το πολιτικό τοπίο, ποια είναι τα ζητήματα και τι αποτελεί το αντικείμενο της συζήτησης και της διαπραγμάτευσης που διεξάγεται για το πολυετές δημοσιονομικό πλαίσιο. Πρώτον, υπάρχει διακηρυγμένη η τοποθέτηση της Ευρωπαϊκής Επιτροπής, ότι επιθυμεί αυτό που ονομάζει «Ευρωπαϊκή Συμφωνία». Έχει παρουσιάσει, ήδη, κάποια σημεία αυτής της «Πράσινης» Συμφωνίας (green deal), αλλά, πλήρως, θα παρουσιαστεί η στρατηγική αυτής της συμφωνίας τον Απρίλιο του 2020, σύμφωνα με τον εκτιμώμενο χρόνο.

Τι περιέχει αυτή η «Πράσινη» Συμφωνία; Είναι ένα μέρος του βηματισμού και της πορείας της Ε.Ε. προς τη φιλοδοξία και τον στόχο που έχει η Ένωση, να πάει σε μία Ευρώπη που θα έχει μηδενικό περιβαλλοντικό «αποτύπωμα» μέχρι το 2050. Ξεκίνησα με την «Πράσινη» Συμφωνία, προφανώς, γιατί έχει μία εξειδικευμένη στρατηγική που επηρεάζει την ΚΑΠ, «Από το χωράφι στο Πιάτο» (farm to fork). Τι είναι αυτή η στρατηγική; Στην πραγματικότητα, είναι μία σειρά από συνεχείς δράσεις, οι οποίες παρακολουθούν όλη την εξέλιξη του τροφίμου μέχρι να φθάσει στον καταναλωτή. Δηλαδή, από τη χρονική στιγμή της σποράς του και σε όλη τη διάρκεια που το επεξεργάζεται και το μεταποιεί κάποιος, να τηρεί υψηλές περιβαλλοντικές απαιτήσεις, υψηλές ποιοτικές απαιτήσεις, να είναι πιστοποιημένο, να λαμβάνει υπόψιν την ευζωία των ζωών, όταν έχουμε κτηνοτροφικές παραγωγές. Επομένως, είναι μία συνολική στρατηγική.

Ξεκινώ από αυτό, γιατί «γεννά» ένα πρώτο ερώτημα. Στην ΚΑΠ σήμερα, έτσι όπως είναι διαμορφωμένη, υπάρχουν περιβαλλοντικά μέτρα και στους δύο «πυλώνες» της, στους οποίους θα αναφερθώ στη συνέχεια. Όμως, τίθεται το ερώτημα αν έχουμε πρόσθετα περιβαλλοντικά μέτρα, πέρα από τα, ήδη, υφιστάμενα. Αυτό είναι κάτι που είναι «ανοιχτό» σήμερα στη συζήτηση και μένει να προσδιοριστεί, καθώς θα εξειδικεύεται η στρατηγική.

Τι σχέση έχει αυτό με την Κοινή Αγροτική Πολιτική και τον προϋπολογισμό της; Η σχέση είναι η θέση που έχει η χώρα μας, αλλά και το συμβούλιο Υπουργών Αγροτικής Ανάπτυξης, στη συντριπτική του πλειοψηφία, δηλαδή, ότι υψηλές περιβαλλοντικές φιλοδοξίες για την Ε.Ε. στο επίπεδο της ΚΑΠ δεν μπορεί να συμβαδίζουν με μειώσεις προϋπολογισμού.

Με δύο λόγια, στην πραγματικότητα, εάν κάποιος σοβαρά εννοεί, ότι θέλε να αντιμετωπίσει το πρόβλημα της κλιματικής αλλαγής, αυτό σημαίνει πολιτική δέσμευση, που πρέπει να εκφράζεται με ένα συγκεκριμένο μέγεθος του προϋπολογισμού. Το λέω αυτό, γιατί αυτή είναι η θέση που, κατ' εξοχήν, υποστηρίζει και υπερασπίζεται ο Πρωθυπουργός σε αυτές τις συζητήσεις για το πολυετές δημοσιονομικό πλαίσιο. Θα έλεγε κανείς, αν ακούγατε τα Συμβούλια των Υπουργών Αγροτικής Ανάπτυξης, ότι, σχεδόν, υπάρχει ευρύτατη συμφωνία ως προς αυτό.

Όμως, επειδή, η συζήτηση για το πολυετές δημοσιονομικό πλαίσιο διεξάγεται σε επίπεδο της Συνόδου Κορυφής, άρα, ουσιαστικά, των Πρωθυπουργών, και επειδή εκεί λαμβάνονται υπόψιν, πλην της αγροτικής πολιτικής και οι άλλες πολιτικές της Ένωσης, στην πραγματικότητα, γίνεται πολύ πιο πολύπλοκο το θέμα. Εκεί θα δούμε, λοιπόν, το πώς θα διαμορφωθούν, τελικώς, οι συγκεκριμένοι συσχετισμοί και οι συγκεκριμένες αποφάσεις.

Σε τι συνίσταται αυτό; Συνίσταται, περίπου, στο εξής. Εάν λέμε, ότι η Κοινή Αγροτική Πολιτική στο επίπεδο της χρηματοδότησής της πρέπει να παραμένει σταθερή -που το λέμε- και, εφόσον, πρέπει να έχουμε πολιτικές συνοχής, που είναι το δεύτερο μεγάλο χρηματοδοτικό κομμάτι, που επίσης πολλές χώρες, όπως και η δική μας, λένε ότι δεν πρέπει, να υποστούν περικοπές, εάν, ταυτόχρονα, πρέπει, να υπάρξουν νέες πολιτικές στην Ε.Ε., οι οποίες πρέπει να χρηματοδοτηθούν κι αυτό είναι τμήμα των νέων πολιτικών, επίσης, μας ενδιαφέρει. Για παράδειγμα, είναι χρηματοδοτήσεις για τις πολιτικές της μετανάστευσης ή τις πολιτικές της φύλαξης συνόρων. Άρα, στην πραγματικότητα, νέες πολιτικές, οι οποίες θέλουν περαιτέρω χρηματοδότηση.

Με δεδομένο το Brexit -και άρα, την αφαίρεση χρημάτων από τον προϋπολογισμό, καθώς το Ηνωμένο Βασίλειο ήταν συνεισφέρουσα χώρα- εάν θέλει κανείς να τα βάλει όλα αυτά στη σειρά, μένει μόνο μία λύση, για να ανταποκριθεί στις απαιτήσεις του προϋπολογισμού κι αυτό είναι η αύξηση των εισφορών των κρατών-μελών. Αυτό, προφανώς, επηρεάζει μεν όλα τα μέλη, αλλά επηρεάζει, κατά μείζονα λόγο, τα μέλη, τα οποία είναι, θετικώς, συνεισφέροντα στον προϋπολογισμό της Ε.Ε. κι αυτό είναι που δημιουργεί και την ανάγκη να εξισορροπηθούν οι διάφορες πλευρές.

Θα σας περιγράψω το πολιτικό ζήτημα. Αυτή είναι η μεγάλη πολιτική συζήτηση, η οποία πραγματοποιείται αυτή τη στιγμή. Αυτό συζητάνε οι Αρχηγοί των κρατών κι εκεί πάνω θα υπάρξει μία πρόταση της Επιτροπής και πρέπει να βρουν μία ισορροπία. Σε πρώτο επίπεδο, ο Πρωθυπουργός έχει, ήδη, ξεκινήσει τη συζήτηση με τον κ. Μισέλ για τα θέματα αυτά και εξελίσσεται. Στην έκτακτη Σύνοδο Κορυφής, αυτή την εβδομάδα, θα έχουμε περαιτέρω συζητήσεις ως προς αυτό. Είναι σαφές, ότι γίνεται μία προσπάθεια να καταλήξουμε στη συζήτηση αυτή, όπου κανείς, εκτός από τις θέσεις της Ευρωπαϊκής Επιτροπής, εκτός από τις θέσεις του Συμβουλίου θα πρέπει να παρακολουθεί και τις θέσεις του Ευρωπαϊκού Κοινοβουλίου, γιατί και το Ευρωπαϊκό Κοινοβούλιο είναι μία πολύ σημαντική πολιτική παράμετρος αυτής της γενικής συζήτησης.

Αναφερόμενος, ειδικά, στην ΚΑΠ, επιτρέψτε μου, να σας δώσω ορισμένους αριθμούς, για να παρακολουθείτε την εξέλιξη των πραγμάτων. Θα σας δώσω την πορεία της ΚΑΠ στη χρονική εξέλιξη. Επίσης, θα σας δώσω ως στοιχείο την πρόταση της Φιλανδικής Προεδρίας, σε σχέση με την πρόταση της Ευρωπαϊκής Επιτροπής, για να δείτε το πώς διαμορφώνεται το περιβάλλον.

Στο πολυετές δημοσιονομικό πλαίσιο 7/13, η ΚΑΠ είχε 20,4 εκατομμύρια ευρώ. Εν συνεχεία, στο πολυετές δημοσιονομικό πλαίσιο είχε 19,4 εκατομμύρια ευρώ. Είχε, δηλαδή, μία μείωση. Αυτά, μάλιστα, είχαν τα εξής χαρακτηριστικά, τα 14,8 εκατομμύρια ευρώ ήταν οι άμεσες ενισχύσεις, τα 4,195 εκατομμύρια ευρώ ήταν ο «Πυλώνας» 2, το Πρόγραμμα Αγροτικής Ανάπτυξης και η Κοινή Οργάνωση Αγοράς ήταν 432. Αυτά τα ποσά μάς κάνουν τα 19,46 εκατομμύρια ευρώ που ήταν το σύνολο της χρηματοδότησης.

Για όσους, ενδεχομένως, δεν είστε τόσο εξοικειωμένοι με τη δομή αυτών των χρηματοδοτήσεων, όταν λέμε ενισχύσεις, εννοούμε τα ποσά που δίνουμε, απευθείας, στους παραγωγούς μας. Θα ήθελα, να κάνω μία παρένθεση. Ακούω ορισμένες κριτικές, κυρίως, από μία φιλελεύθερη σκοπιά, ότι οι ενισχύσεις θα πρέπει να μειώνονται διαρκώς, γιατί θα πρέπει να υπάρξει μία απεξάρτηση των παραγωγών μας από αυτές.

Θέλω να υπογραμμίσω, ότι οι ενισχύσεις ως βασικό τους στόχο έχουν το να διασφαλίσουν την παραμονή των παραγωγών μας στο χωράφι. Άρα, τη διατήρηση της παραγωγής. Ο βασικός στόχος των ενισχύσεων είναι η διατροφική ασφάλεια. Είναι το ότι πρέπει να έχουμε τρόφιμα. Το ζήτημα των τροφίμων δεν είναι κάτι το οποίο μπορεί να λυθεί. Αν συμβεί μία διατροφική κρίση, αυτό δεν είναι κάτι που λύνεται σε ένα μήνα, γιατί δεν μπορείς να παράξεις μέσα σε ένα μήνα. Άρα, στην πραγματικότητα, η κριτική αυτή θέλει μία προσοχή, γιατί δεν είναι, απλώς, το ζήτημα της στήριξης του εισοδήματος των παραγωγών. Η στήριξη του εισοδήματος των παραγωγών συνδέεται, με το ότι τους κρατάμε στο χωράφι, προκειμένου να συνεχίσουν να παράγουν.

Με έναν μηχανισμό «απολύτως ελεύθερης οικονομίας», όπου δεν υπάρχει αυτή η μορφή της παρέμβασης, θα μπορούσε κανείς να δει ένα πρόβλημα. Δηλαδή, ποιο είναι το πρόβλημα; Κάνοντας ορθολογικές επιλογές οικονομικά, θα αποσύρεται ο παραγωγός από την καλλιέργεια και θα δημιουργείται, όλο και μεγαλύτερη, εξάρτηση της καλλιέργειας από τις εισαγωγές. Όμως, η μεγάλη εξάρτηση από τις εισαγωγές, χωρίς να υπάρχει μία ισορροπία στο αγροτικό ισοζύγιο, μπορεί, στην πραγματικότητα, να υπονομεύσει τη διατροφική ασφάλεια. Αυτός είναι ο βασικός λόγος που όλες οι χώρες στον κόσμο ακολουθούν αυτή την πολιτική. Η πολιτική των ενισχύσεων δεν είναι πολιτική της Ε.Ε., ούτε είναι πολιτική της Ελλάδος. Είναι πολιτική των Ηνωμένων Πολιτειών, είναι μία πολιτική που γίνεται παντού και θέλει προσοχή, όταν κάνει κανείς κριτική σε αυτό.

Ο πρώτος «πυλώνας» είναι οι άμεσες ενισχύσεις. Αυτές, όπως σας είπα, ήταν 14. 833 εκ. ευρώ το 2014-2020. Μετά την πρόταση της Επιτροπής, έπεσαν στα 14,256 εκ. ευρώ. Άρα, η πρόταση της Επιτροπής είναι να μειωθούν κατά 3,89% οι άμεσες ενισχύσεις στο πολυετές δημοσιονομικό πλαίσιο 2021-2027.

Το Πρόγραμμα Αγροτικής Ανάπτυξης, το οποίο είναι το, κατεξοχήν, επενδυτικό πρόγραμμα, είναι το Πρόγραμμα με το οποίο χρηματοδοτούμε επενδυτικές δράσεις στο πεδίο της αγροτικής ανάπτυξης. Θα είδατε, για παράδειγμα, τα ποσά που δόθηκαν για την εκμηχάνιση της γεωργίας, στα πλαίσια των σχεδίων βελτίωσης. Αυτά είναι για να αγοράσουν μηχανήματα οι παραγωγοί μας, προκειμένου να αυξηθεί η παραγωγικότητα που έχουν. Σε αυτό το τμήμα δόθηκαν 600 εκατομμύρια και τα χρήματα αυτά ήταν ενταγμένα στο πλαίσιο του Προγράμματος Αγροτικής Ανάπτυξης.

Όμως, δεν είναι μόνο αυτό. Είναι πάρα πολλές οι δράσεις μέσα στο Πρόγραμμα Αγροτικής Ανάπτυξης. Σας είπα μια εμβληματική. Ο στόχος των δράσεων αυτών, πρωτίστως και κυρίως, είναι, ακριβώς, να αυξηθεί η παραγωγικότητα του τομέα της αγροτικής ανάπτυξης. Τα ποσά στο Πρόγραμμα 2014-2020 ήταν 4,195 εκ. ευρώ και η πρόταση της Επιτροπής είναι να πάει στα 3,567 εκ. ευρώ, δηλαδή, υπάρχει μία μείωση, κατά 14,97%. Υπάρχει μία μικρή αύξηση στην Κοινή Οργάνωση της Αγοράς, από τα 432 πάμε στα 440, δηλαδή, εδώ υπάρχει μία αύξηση, κατά 1,85%. Η πρόταση αυτή της Επιτροπής έχει διαμορφωθεί τον 6ο μήνα του 2018 και είναι η βάση της συζήτησης η οποία διεξάγεται.

Η τελευταία πρόταση από πλευράς Συμβουλίου, είναι η πρόταση της Φιλανδικής Προεδρίας, όπου διατηρεί τη μείωση των άμεσων ενισχύσεων, δηλαδή, «υιοθετεί» και συντάσσεται με την πρόταση της Ευρωπαϊκής Επιτροπής, αλλά έχει πολύ μικρότερο περιορισμό στο πεδίο του Προγράμματος Αγροτικής Ανάπτυξης. Από 4,195 εκ. ευρώ, η μείωση που προτείνει η Φιλανδική Προεδρία είναι στο 4,080 εκ. ευρώ, δηλαδή, είναι μία μείωση κατά μείον 2,7%, ενώ διατηρεί, ακριβώς, το ίδιο την πρόταση για την Κοινή Οργάνωση Αγοράς.Η συνολική μείωση στην πρόταση της Φιλανδικής Προεδρίας για το συνολικό πρόγραμμα, για τη συνολική ΚΑΠ, είναι μία μείωση του 3,5%, σε σχέση με τη μείωση του 6,33% που είναι η πρόταση της Επιτροπής.

Αυτό είναι το περιβάλλον, μέσα στο οποίο διεξάγεται η συζήτηση και επομένως αυτά είναι τα θέματα που πρόκειται να συζητήσουν τώρα, οι εναλλακτικές προτάσεις. Η πρόταση του Κοινοβουλίου είναι μία πρόταση πιο επεκτατική. Δηλαδή, στην πραγματικότητα, είναι μία πρόταση η οποία υποστηρίζει τη μεγαλύτερη χρηματοδότηση της ΚΑΠ από τις προτάσεις και της Ευρωπαϊκής Επιτροπής και της Φιλανδικής Προεδρίας.

Η χώρα μας προσέρχεται στη συζήτηση αυτή με μία θέση μη μείωσης της Κοινής Αγροτικής Πολιτικής. Είναι προφανές, ότι η συζήτηση αυτή είναι πολυπαραγοντική. Είναι προφανές, ότι θα υπάρξουν εκτεταμένες και μεγάλες συζητήσεις ως προς αυτό. Στην πραγματικότητα, αυτό το οποίο για μένα είναι κρίσιμο και θα φανεί, -για να σας το συνδέσω και με τη συζήτηση η οποία γίνεται με το θέμα της «Πράσινης Συμφωνίας είναι το αν θα έχουμε πρόσθετα μέτρα στην «Πράσινη Συμφωνία για την Κοινή Αγροτική Πολιτική.θα Θα έχουμε, ναι ή όχι; Αυτό είναι ένα ερώτημα, το οποίο πρέπει να αποσαφηνιστεί. Δεν έχει αποσαφηνιστεί, είναι ανοικτό προς συζήτηση.

Εάν έχουμε πρόσθετα μέτρα, τι σημαίνει αυτό; Μεγαλύτερη προσπάθεια από την πλευρά των παραγωγών μας, μεγαλύτερη προσπάθεια, προκειμένου να επιτύχουν αυτούς τους περιβαλλοντικούς στόχους οι οποίοι θα τεθούν. Τότε, στην πραγματικότητα, αυτό δεν μπορεί, πάντως, να συνοδεύεται με μειώσεις. Κι εκεί ανοίγουν και περαιτέρω συζητήσεις με έννοιες, που δεν ξέρω εάν θα έχω τον χρόνο να αναπτύξω και να συζητήσουμε, όπως είναι οι αιρεσιμότητες, όπως είναι η ευελιξία του προγράμματος. Στην πραγματικότητα, είναι το τι θα γίνει με τους μικροκαλλιεργητές. Όλα αυτά είναι κεφάλαια του Κανονισμού που συζητούνται και τα οποία πρέπει κανείς να τα δει συνολικά για το πώς θα διαμορφωθεί η τελική θέση.

Στον υπόλοιπο χρόνο που έχω, θα ήθελα να πω κάτι σημαντικό. Μεγάλο ζήτημα που απασχολεί τη χώρα μας είναι το θέμα της λεγόμενης εξωτερικής σύγκλισης. Τι είναι η εξωτερική σύγκλιση; Ταχέως, ενημερωτικά, θα σας βάλω σε αυτή τη συζήτηση, για όσους δεν είναι υποχρεωτικό να την έχουν παρακολουθήσει σε όλη της την έκταση. Οι ενισχύσεις είναι ένας μηχανισμός με τον οποίο τι κάνουμε; Δίνουμε εισόδημα στους παραγωγούς. Μιλάω για τον πρώτο «πυλώνα» που είναι οι άμεσες ενισχύσεις. Ποιος είναι ο τρόπος, με τον οποίο υπολογίζουμε το εισόδημα που δίνουμε στους παραγωγούς; Έχει μετακινηθεί η Ένωση σε διάφορα μοντέλα για να το υπολογίσει και ο τρόπος με τον οποίο το κάνει τώρα είναι η στρεμματική ενίσχυση. Κοιτάει, δηλαδή, το πόσο μεγάλη είναι η έκταση που καλλιεργεί ο παραγωγός και ανάλογα με τα στρέμματα του δίνει ενίσχυση.

Όταν πάρετε το γράφημα του πώς κατανέμονται αυτές οι ενισχύσεις, πράγματι, θα δείτε ότι η χώρα μας φαίνεται να παίρνει πολύ μεγάλο ποσό ενισχύσεων και ειδικά, σε σχέση με τις λεγόμενες νεότερες χώρες, δηλαδή, οι χώρες που μπήκαν στην Ε.Ε. σε μεταγενέστερο χρόνο. Εκεί φαίνεται ότι είναι μικρότερα τα ποσοστά των ενισχύσεων. Άρα, το γράφημα κάνει μία καμπύλη. Ο μέσος όρος είναι αυτός που σας δείχνω. Κάτω βρίσκονται αρκετές χώρες οι οποίες είναι νεότερες και πάνω είναι η χώρα μας, είναι η Μάλτα, είναι η Ιταλία. Επομένως, είναι χώρες οι οποίες έχουν σημαντικές ενισχύσεις.

Έρχονται, οι χώρες αυτές οι οποίες δεν παίρνουν μεγάλες ενισχύσεις και λένε ότι είναι άδικο. Αυτό είναι, περίπου, η συζήτηση, «γιατί εσείς περνάτε αυτά τα χρήματα, πρέπει να πάρουμε κι εμείς». Αυτή είναι η λεγόμενη συζήτηση εξωτερικής σύγκλισης. Δηλαδή, να συγκλίνουμε, γιατί δεν μπορεί να υπάρχει τόσο μεγάλη διαφορά. Πού να συγκλίνουμε; Ουσιαστικά, η πρόταση της Επιτροπής είναι να πάει στο 10% ή στο 5%, κάτω από το μέσο όρο, αν θυμάμαι καλά, ή στο 90% ή στο 95% του μέσου όρου η σύγκλιση. Άρα, λοιπόν, οι χώρες αυτές να φτάσουν σε αυτό.

Το επόμενο ερώτημα είναι πώς θα γίνει αυτό; Πώς θα χρηματοδοτηθεί αυτό, αφού αυτές οι χώρες πρέπει να πάρουν περισσότερα χρήματα; Η άποψη η οποία διατυπώνεται από τις χώρες αυτές, είναι ότι θα πρέπει να πληρώσουν, όσες είναι πάνω από τον μέσο όρο. Άρα, θα πάρουμε χρήματα από τις χώρες που είναι πάνω από τον μέσο όρο -αυτό περιλαμβάνει και τη δική μας χώρα- και θα βάλουμε τα χρήματα κάτω, ώστε να πετύχουμε αυτή τη σταδιακή σύγκλιση. Αυτό, προφανώς, θα επηρεάσει πολύ «βαριά» τις δικές μας ενισχύσεις.

Τρεις προτάσεις κατετέθησαν ως προς τη συζήτηση για την εξωτερική σύγκλιση. Η μία είναι η θέση της χώρας μας, αλλά και άλλων χωρών και κυρίως της Ιταλίας, ότι δεν πρέπει να υπάρξει, περαιτέρω, εξωτερική σύγκλιση, η οποία, μάλιστα, πρέπει να σταματήσει. Θα πω εξηγήσω ποιο είναι το βασικό επιχείρημά μας, γιατί κάποιος θα πει «και αυτοί κάτι λένε, γιατί έχουν άδικο οι άνθρωποι;». Όμως, έχουν άδικο και θα πω γιατί.

Η άλλη πρόταση είναι η πρόταση της Ευρωπαϊκής Επιτροπής. Η πρόταση της Ευρωπαϊκής Επιτροπής είναι να γίνει σύγκλιση στο σημείο το οποίο είπαμε, αλλά να μην την πληρώσουν οι χώρες, που είναι πάνω από τον μέσο όρο, αλλά να την πληρώσουν όλες οι χώρες. Εάν γίνει έτσι η μεταφορά των χρημάτων, τότε η επίπτωση είναι, αρκετά, μικρή, σε σχέση με τα συνολικά ποσοστά. Άρα, η μία πρόταση είναι να μην γίνει σύγκλιση. Η δεύτερη είναι να γίνει σύγκλιση των χωρών, που είναι πάνω από τον μέσο όρο και η πρόταση της Επιτροπής είναι να την πληρώσουν όλοι. Τρεις είναι, δηλαδή, οι προτάσεις αυτές.

Με το σχέδιο της Φιλανδικής Προεδρίας έχουν «φύγει» οι δύο προτάσεις. Δηλαδή, η δική μας για καθόλου σύγκλιση, αλλά και η πρόταση για τις χώρες που είναι πάνω από τον μέσο όρο και έχει μείνει η πρόταση της Επιτροπής. Αυτό είναι ένα δεύτερο σημείο συζήτησης. Θα εξηγήσω, λοιπόν, γιατί λέω ότι έχουν άδικο, γι' αυτό το οποίο ζητούν. Είχα μία μεγάλη συζήτηση με έναν από τους πιο «σκληρούς» υποστηρικτές της πλήρους συγκλήσεως, που είναι ο Πολωνός Υπουργός. Μετά από τη συζήτηση αυτή, νομίζω ότι κατάλαβε -δεν λέω ότι μετέβαλε την άποψή του, δεν μεταβάλλονται έτσι οι απόψεις των κρατών- σε πολύ καλύτερο βαθμό, τη θέση της χώρας μας.

Ποιος είναι ο στόχος των άμεσων ενισχύσεων; Ο στόχος των άμεσων ενισχύσεων είναι να ενισχύσουμε το γεωργικό εισόδημα, προκειμένου να μείνουν οι παραγωγοί μας στο χωράφι. Στο τέλος-τέλος, τις ενισχύσεις ποιος τις παίρνει; Τις παίρνουν άνθρωποι, τις παίρνουν παραγωγοί. Ο μηχανισμός για την κατανομή των ενισχύσεων είναι ο στρεμματικός υπολογισμός, ο υπολογισμός ανά στρέμμα, και είναι ο μηχανισμός για να τις κατανείμει. Εκείνο που τελικά έχει σημασία, είναι πόσα λεφτά παίρνει το αγροτικό νοικοκυριό. Όταν αλλάξουμε τη βάση της συζήτησης και φύγουμε από το «πόσα λεφτά παίρνει το στρέμμα» - γιατί αυτό το γράφημα που σας έδειξα είναι το πόσα λεφτά παίρνει το στρέμμα- και πάμε στο «πόσα λεφτά παίρνει ο παραγωγός μέσα από αυτόν τον μηχανισμό», τότε η εικόνα είναι, τελείως, διαφορετική.

Θα μου πείτε, γιατί είναι, τελείως, διαφορετική η εικόνα; Είναι, τελείως, διαφορετική η εικόνα, γιατί εμείς έχουμε πάρα πολύ λίγα στρέμματα, ανά παραγωγό. Άρα, στην πραγματικότητα, αυτό για το οποίο διαμαρτύρεται ο Πολωνός συνάδελφός μου, όταν το βάλουμε στο πρόσωπο, δηλαδή, φύγουμε από το πόσο πληρώνεται το στρέμμα στην Πολωνία και πάμε στο πόσα λεφτά παίρνει ο Πολωνός αγρότης, σε σχέση με τον Έλληνα αγρότη και πάμε στο νοικοκυριό, αυτό είναι μία, τελείως, διαφορετική εικόνα. Εκείνο, λοιπόν, το οποίο λέμε εμείς, είναι ότι για να συνυπολογιστεί η εξωτερική σύγκλιση, δεν μπορεί να λαμβάνει υπόψιν μόνο ένα κριτήριο, δηλαδή, το πόσο παίρνει το στρέμμα, αλλά πρέπει να συνυπολογίζει και μία σειρά κριτηρίων.

Αυτή είναι η μεγάλη και η βασική συζήτηση που έχουμε για το πολυετές δημοσιονομικό πλαίσιο και για την Κοινή Αγροτική Πολιτική. Προφανώς, είναι πολλά τα κεφάλαια για τα οποία μπορούμε να μιλήσουμε. Επιφυλάσσομαι στη δευτερολογία μου, ανάλογα με το ενδιαφέρον σας, να συζητήσουμε και βαθύτερα τα επόμενα ζητήματα.

Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε τον Υπουργό, τον κ. Βορίδη, για την ενημέρωση, που ήταν αναλυτική. Τώρα θα περάσουμε στους Εισηγητές των Κοινοβουλευτικών Ομάδων.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Νέας Δημοκρατίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, θα προχωρήσω σε μία καταγραφή του τι έχει γίνει μέχρι σήμερα, για να μπορέσουν και οι συνάδελφοι που δεν έχουν ασχοληθεί ειδικά με το θέμα, να καταλάβουν πώς φτάσαμε εδώ σήμερα. Θέλω να πω, πάντως, ότι είναι μία πολύ σημαντική συζήτηση, αυτή σήμερα, γιατί συζητούμε κάτι το οποίο θα έχει άμεσο αντίκτυπο, τα επόμενα επτά χρόνια, σε ένα μεγάλο κομμάτι της παραγωγικής διαδικασίας της Ελλάδος.

Στις 31/12/2020 ολοκληρώνεται και τυπικά η περίοδος προγραμματισμού 2014- 2020 της Ε.Ε.. Ήδη, από το 2016 η Ε.Ε. προβληματίζεται για το μέλλον, με ορίζοντα το 2025. Το 2017, ανακοινώθηκαν οι απόψεις της Επιτροπής για το μέλλον των τροφίμων και της γεωργίας, δηλαδή, οι πρώτες απόψεις και την Κοινή Αγροτική Πολιτική μετά το 2020. Την ίδια χρονιά, ξεκίνησε και η δημόσια διαβούλευση για τον εκσυγχρονισμό και την απλούστευση της νέας ΚΑΠ, ενώ την επομένη για το πολυετές δημοσιονομικό πλαίσιο. Δηλαδή, για τον προϋπολογισμό της Ένωσης την περίοδο 2021 - 2027 και συνεπώς για τις πιστώσεις που θα χρηματοδοτήσουν την Κοινή Αγροτική Πολιτική.

Τελικά, μετά από μία μακροχρόνια συζήτηση, σχετικά με τον εκσυγχρονισμό και την απλούστευση της ΚΑΠ, τον Ιούνιο του 2018, η Επιτροπή παρουσίασε τα σχέδια κανονισμών που διέπουν την υλοποίησή τους για την επόμενη περίοδο. Συγκεκριμένα, η πρόταση αφορά σε τρεις κανονισμούς, τους οποίους συζητάμε σήμερα. Το σχέδιο του κανονισμού για την κατάρτιση του στρατηγικού σχεδίου, το σχέδιο του κανονισμού για τη χρηματοδότηση, διαχείριση και παρακολούθηση της ΚΑΠ και το σχέδιο του κανονισμού που αφορά στις παρεμβάσεις στην αγορά ή και στο προϊόν.

Τα σχέδια αυτά επιφέρουν σημαντικές διαφοροποιήσεις στη χρηματοδότηση, στον σχεδιασμό, αλλά και στην υλοποίηση της ΚΑΠ μετά το 2020, προτείνοντας τη μετάβαση από τη λογική της συμμόρφωσης, στη φιλοσοφία των επιδόσεων. Το νέο μοντέλο υλοποίησης της ΚΑΠ χαρακτηρίζεται, κυρίως, από την αυξημένη επικουρικότητα, η οποία παρέχει στα μέλη κράτη μεγαλύτερες δυνατότητες σύγκλισης των εθνικών πολιτικών με τις ενωσιακές, γεγονός που προσανατολίζει σε μία εθνικοποίηση της ΚΑΠ, τη συνέχιση της σύγκλισης των άμεσων ενισχύσεων, τον κοινό στρατηγικό σχεδιασμό του πρώτου και δεύτερου «πυλώνα», μέσω της εκπόνησης από τα κράτη μέλη του στρατηγικού σχεδίου της ΚΑΠ, δηλαδή, την αντικατάσταση των δύο «πυλώνων» της ΚΑΠ από τις λεγόμενες παρεμβάσεις, στις οποίες περιλαμβάνονται οι άμεσες ενισχύσεις, οι τομεακές παρεμβάσεις και οι παρεμβάσεις αγροτικής ανάπτυξης.

Επίσης, χαρακτηρίζεται από την αύξηση των περιβαλλοντικών και κλιματικών στοχεύσεων της ΚΑΠ, ειδικά για τις πολιτικές αγροτικής ανάπτυξης, στο 30% της χρηματοδότησης, που θα πρέπει να αφορά σε περιβαλλοντικές και κλιματολογικές δράσεις.

Τέλος, από τη χρηματοδότηση, για πρώτη φορά, του συνόλου της ΚΑΠ, του πρώτου και του δεύτερου «πυλώνα», βάσει των δεικτών του αποτελέσματος.

Συγχρόνως, οι κυριότερες οριζόντιες προτεραιότητες του νέου μοντέλου είναι η αυξημένη εστίαση, σε σχέση με το παρελθόν, στο ζήτημα της δημογραφικής ανανέωσης. Δηλαδή, προηγούνται οι δράσεις υπέρ της εγκατάστασης νέων αγροτών. Δεύτερον, η σύζευξη της εκπαίδευσης, δηλαδή, της διάχυσης της γνώσης μέσω των γεωργικών συμβούλων για την προώθηση της καινοτομίας.

Κυρίες και κύριοι συνάδελφοι, στο νέο περιβάλλον που διαμορφώνεται για την Κοινή Αγροτική Πολιτική, ερχόμαστε αντιμέτωποι με δύο κρίσιμες προκλήσεις, που ανέφερε και ο Υπουργός. Η πρώτη είναι το ζήτημα του προϋπολογισμού στην ευρωπαϊκή γεωργία, στη βάση της συζήτησης που γίνεται στην Ε.Ε. για την κατάρτιση του νέου πολυετούς δημοσιονομικού πλαισίου. Οι νέες προτεραιότητες που θέτει η Ε.Ε. ως αποτέλεσμα των εξελίξεων, τόσο στο πολιτικό επίπεδο με την αποχώρηση του Ηνωμένου Βασιλείου, όσο και στα επίπεδα της ασφάλειας, είναι η μετακίνηση πληθυσμών, η άμυνα και η ανεργία, κυρίως, στους νέους, και οι οποίες δημιουργούν ένα νέο περιορισμένο πλαίσιο, σε σχέση με την προηγούμενη περίοδο της χρηματοδότησης. Αυτό έχει ως αποτέλεσμα, η Επιτροπή να προτείνει τη μείωση των πόρων της χρηματοδότησης της ΚΑΠ, περίπου, στο 5%, με την υποσημείωση, όμως, ότι η ανάλυση του 40% πρέπει να πηγαίνει στο περιβάλλον και στην κλιματική αλλαγή. Το γεγονός αυτό οδηγεί στα νούμερα που ανέφερε ο Υπουργός, τόσο για το σύνολο των χρημάτων που θα έρθουν στην Ελλάδα, όσο και για την αγροτική ανάπτυξη.

Η δεύτερη μεγάλη πρόκληση, είναι αυτή της εξωτερικής σύγκλισης, δηλαδή, των άμεσων ενισχύσεων των μελών κρατών. Η χώρα μας, όπως είπε και ο Υπουργός, κατέχει τη δεύτερη θέση. Άρα, αυτή είναι μία εξέλιξη που μας δημιουργεί ένα ζήτημα.

Επομένως, στη βάση αυτή η ελληνική πλευρά οδηγείται σε συγκεκριμένες στρατηγικές, σε πρώτο στάδιο για τη διάρκεια της διαπραγμάτευσης και σε δεύτερο στάδιο - που για μένα είναι το πιο σημαντικό - στην εφαρμογή της νέας αγροτικής πολιτικής.

Στα πλαίσια της διαπραγμάτευσης, -αυτό γίνεται, ήδη-, θα πρέπει να υπάρχουν κάποιες συμμαχίες, ώστε να προωθήσουμε πιο οργανωμένα τις δικές μας θέσεις, τόσο για τη διατήρηση του προϋπολογισμού, αν όχι και την προοπτική αύξησης, καθώς αυξημένες απαιτήσεις στο περιβάλλον δεν μπορούν να συνδυάζονται με μείωση προϋπολογισμού, αλλά μόνο με αύξηση, όσο και για την αποφυγή της «υιοθέτησης» του μέτρου της εξωτερικής σύγκλισης. Στη συνέχεια, αφού καταλήξουμε στο τελικό πλαίσιο, θα πρέπει οργανωμένα να αξιοποιήσουμε τα νέα «εργαλεία» της ΚΑΠ, ώστε να εξισορροπήσουμε, στον μέγιστο δυνατό βαθμό, τις απώλειες που μπορεί να υπάρξουν από τη μείωση των πόρων ή την αλλαγή της κατεύθυνσης των χρημάτων.

Τα «όπλα» μας σε αυτή την προσπάθεια είναι συγκεκριμένα. Πρώτα απ' όλα, δεδομένης της αυξημένης επικουρικότητας και της διαμόρφωσης του προγράμματος από κάθε χώρα με βάση τις ιδιαιτερότητες της, είναι σημαντικό η νέα περίοδος να μας βρει έτοιμους στο κομμάτι της εφαρμογής του προγράμματος.

Δεύτερο σημείο που μπορούμε να εκμεταλλευτούμε είναι το γεγονός της σύνδεσης της χρηματοδότησης με την επίτευξη των στόχων. Αυτό σημαίνει, ότι το μέγεθος των πόρων που θα «απορροφήσουμε» εξαρτάται και από δικές μας πολιτικές επιλογές, οι οποίες μπορούν να εξασφαλίζουν πρώτον, την κανονική ροή χρηματοδότησης και δεύτερον, τη μέγιστη απορροφητικότητα των πόρων.

Παράλληλα, με αυτά τα εργαλεία «μπορούμε» να αξιοποιήσουμε και την εμπειρία της εφαρμογής του προηγούμενου προγράμματος, που, τυπικά, λήγει στις 31/12/2020, για να διορθώσουμε τις παραλείψεις και τις αστοχίες που είχαμε. Εδώ υπάρχουν συγκεκριμένα παραδείγματα, όπως, οι γεωργικές συμβουλές, ένας θεσμός που στην Ελλάδα έμεινε αναξιοποίητος ή η αξιοποίηση της καινοτομίας, που ναι μεν είχε κάνει κάποια βήματα στην ελληνική γεωργία από την άλλη, όμως, δεν έχουμε επωφεληθεί στο βαθμό που θα μπορούσαμε.

Κυρίες και κύριοι συνάδελφοι, στο πέρασμα των χρόνων η μεταβολή των συνθηκών που επηρέασαν τη διαμόρφωση του αρχικού πλαισίου της ΚΑΠ, δημιούργησε την αναγκαιότητα για την αναθεώρησή του, προκειμένου η αγροτική πολιτική στην Ε.Ε. να εναρμονιστεί με τις εξελίξεις και να μπορέσει να απαντήσει σε σύγχρονες μεγάλες προκλήσεις, που αφορούν στην ευημερία του γεωργικού τομέα, τις οικονομικές προοπτικές, τη μέριμνα για το περιβάλλον και την κλιματική αλλαγή, καθώς και την ενίσχυση του κοινωνικού ιστού στις αγροτικές περιοχές της Ε.Ε..

Από την πλευρά της χώρας μας γίνεται, απόλυτα, κατανοητό, ότι η μετάβαση σε μία νέα εποχή για την αγροτική και κτηνοτροφική καλλιέργεια, σε συνδυασμό με τις εξελίξεις στο πολιτικό, οικονομικό και κοινωνικό φάσμα, φέρουν αλλαγή πολιτικών. Ωστόσο, σταθερός και απαρέγκλιτος στόχος είναι να καταδείξουμε με πληρότητα και σαφήνεια τις θέσεις μας, οι οποίες συνοψίζονται στη διασφάλιση του αγροτικού εισοδήματος, στον σεβασμό της ισοτιμίας των κρατών μελών της Ε.Ε., καθώς και στην εξασφάλιση της ανταγωνιστικότητας της αγροτικής και κτηνοτροφικής μας παραγωγής σε διεθνές επίπεδο.

Στη βάση των παραπάνω δεδομένων και αλλαγών, καλούμαστε να σχεδιάσουμε νέες πολιτικές για τη χώρα μας για τη βελτίωση της ανταγωνιστικότητας του πρωτογενούς τομέα, του αγροτοδιατροφικού συστήματος, για το περιβάλλον, την κοινωνική συνοχή των αγροτικών μας περιοχών.

Ειδικότερα, θα πρέπει να αναπτυχθούν πολιτικές που αφορούν σε καλλιέργειες που έχουν μεγάλα ζητήματα τα τελευταία χρόνια. Έχουμε συζητήσει, πολλές φορές, και με τον Υπουργό, ότι τα ροδάκινα, οι ελιές και άλλες καλλιέργειες είναι ζητήματα, για τα οποία θα πρέπει να εξετάσουμε μέτρα πιο συντονισμένα και πιο εντατικά. Μέτρα που δεν είχαν εφαρμοστεί μέχρι σήμερα, όπως είναι η χυμοποίηση, η αναδιάρθρωση, αλλά και η επέκταση, σε μεγάλο βαθμό, των προγραμμάτων χαλαζιακής προστασίας, ή πολιτικές για τη μείωση του κόστους παραγωγής, η διαχείριση των υδάτων, ο εκσυγχρονισμός των υφιστάμενων δικτύων άρδευσης ή κατασκευή μικρότερων και ακόμη ανάπτυξη της μεταποίησης και της διακίνησης των προϊόντων.

Ήδη, το Υπουργείο έχει πάρει μία σειρά από μέτρα προς αυτή την κατεύθυνση, όπως είναι η μείωση του συντελεστή στα αγροτικά συλλογικά σχήματα, η εισαγωγή νέου συνεταιριστικού νόμου, που ήδη έχει τεθεί στη διαβούλευση, η μείωση του κόστους παραγωγής με τη μείωση του φόρου στις αγροτικές επιχειρήσεις από το 29% στο 20%, αλλά και η μείωση του εισαγωγικού συντελεστή του φόρου εισοδήματος από το 22% στο 9%.

Αυτά έχουν ένα σημαντικό αποτέλεσμα στο να έχουμε ένα μικρότερο κόστος παραγωγής. Σε συνδυασμό με την αλλαγή του ασφαλιστικού νόμου για τους αγρότες, όπου φεύγει η σύνδεση με την παραγωγή, κάτι που είχε δημιουργήσει τεράστια προβλήματα στους κτηνοτρόφους, νομίζω ότι είναι κινήσεις που δείχνουν ότι το Υπουργείο Γεωργίας κινείται σε μία συγκεκριμένη κατεύθυνση.

Συνεπώς, κυρίες και κύριοι συνάδελφοι, η διαμόρφωση του νέου πλαισίου της ΚΑΠ είναι μία μεγάλη ευκαιρία, ώστε να εκμεταλλευτούμε τα εργαλεία και τους πόρους της Ε.Ε., προκειμένου να καταστήσουμε τον πρωτογενή τομέα κινητήριο «μοχλό» της ανασυγκρότησης της χώρας, δίνοντας, παράλληλα, τη μάχη για την υπεράσπιση των δικών μας θέσεων στο, υπό διαμόρφωση, περιβάλλον για την άμεση αντιμετώπιση των προκλήσεων που έχουμε να αντιμετωπίσουμε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής του ΣΥΡΙΖΑ):** Κύριε Υπουργέ, κυρίες και κύριοι συνάδελφοι, είναι πολύ σημαντική η σημερινή συζήτηση που κάνουμε στις δύο Επιτροπές. Ευχαριστούμε τον Υπουργό που ανταποκρίθηκε στο αίτημά μας, γιατί η νέα Κοινή Αγροτική Πολιτική έχει να κάνει με την επισιτιστική ασφάλεια, αφενός, όπως ανέφερε ο Υπουργός, αφετέρου, έχει να κάνει με την κοινωνική συνοχή, τόσο μέσα σε κάθε χώρα και στη χώρα μας, όσο και μεταξύ των Περιφερειών της Ε.Ε..

Το τρίτο στοιχείο είναι η απασχόληση. Με δεδομένο ότι η χώρα μας έχει την υψηλότερη ανεργία στην Ε.Ε. ανάμεσα σε όλες τις χώρες και με δεδομένο ότι ο πρωτογενής τομέας, αλλά και η μεταποίηση είναι ο μεγαλύτερος εργοδότης στη χώρα, καταλαβαίνουμε όλοι την αναγκαιότητα της Κοινής Αγροτικής Πολιτικής.

Η Κοινή Αγροτική Πολιτική, είναι η πιο παλιά αγροτική πολιτική. Γι’ αυτό απαιτείται μία ιδιαίτερη προσοχή, όταν συζητάμε τις επιμέρους δράσεις και τα μέτρα, έτσι ώστε να μην ανοίξουμε την «κερκόπορτα» ή το «παράθυρο» για σημεία εθνικοποίησης της Κοινής Αγροτικής Πολιτικής. Θέλει, λοιπόν, μία ιδιαίτερη προσοχή.

Σε ότι αφορά στο βασικό ζήτημα, που μας «καίει» αυτή τη στιγμή, είναι ο προϋπολογισμός. Είδαμε ότι το Ευρωκοινοβούλιο, που είναι πιο δημοκρατικό ή φιλελεύθερο στις απόψεις του, πρότεινε έναν μεγαλύτερο προϋπολογισμό στο 1,3 % για τη στήριξη του πολυετούς δημοσιονομικού πλαισίου. Αυτή την άποψη του Ευρωκοινοβουλίου, που είδαμε ότι με ένα non paper υποστήριξε και η χώρα μας και πολύ σωστά έκανε, θα πρέπει να τη στηρίξουμε και να την αναδείξουμε με κάθε τρόπο και σε επίπεδο αρχηγών. Στις προσεχείς συναντήσεις που θα έχει και ο αρχηγός, οφείλει να αναδείξει την πρόταση του Ευρωκοινοβουλίου, οφείλει να «χτίσει» συμμαχίες, γιατί με αυτό τον τρόπο διασφαλίζεται η χρηματοδότηση της νέας ΚΑΠ, αλλά και τα επίδικα τα οποία εξυπηρετεί.

Το δεύτερο σημείο, στο οποίο αναφερθήκατε κι εσείς από πλευράς σημαντικότητας, είναι η εξωτερική σύγκλιση. Σαφώς, ο υπολογισμός της στρεμματικής ενίσχυσης, με βάση την έκταση, κάποτε μπορεί να εξυπηρετούσε, ακόμη, και τη χώρα μας. Σήμερα, όμως, τα δεδομένα έχουν αλλάξει από εξωγενείς παράγοντες. Ήταν μία θέση, την οποία με κόπο στήσαμε, στηρίξαμε και αναπτύξαμε, ψάχνοντας συμμαχίες. Χαίρομαι που συμφωνείτε σε αυτή τη λογική, στη μετατόπιση, δηλαδή, της συζήτησης από την, ανά μονάδα, έκταση ενίσχυση, στην ενίσχυση των πολύ μικρών και μικρών εκμεταλλεύσεων. Αυτό εξυπηρετεί, τόσο το θέμα της απασχόλησης, όσο και το θέμα της κοινωνικής συνοχής, γι' αυτό και αναφέρθηκα εισαγωγικά, στη σκοπιμότητα αυτών των δύο σημείων. Η μετατόπιση της συζήτησης και αναζήτησης συμμαχιών στη στήριξη των πολύ μικρών και μικρών γεωργικών εκμεταλλεύσεων είναι κομβικό σημείο, αυτή τη στιγμή.

Επίσης, κομβικό σημείο είναι και οι ορισμοί. Έχουμε τους ορισμούς και θα αναφερθώ μόνο σε έναν, στον ορισμό για τους βοσκοτόπους, όπου μετά από πολύ κόπο το 2017 κερδίσαμε τον ορισμό, με βάση το omnibus, για την επιλεξιμότητα βοσκοτόπων, κάτι που πολλαπλασίασε τις εκτάσεις. Άρα, είναι κάτι που μπορεί να κατεβάσει και τον μέσο όρο της της στρεμματικής έκτασης.

 Ένα επόμενο σημείο, που πρέπει να αναφερθούμε είναι το capping. Μιλάμε για την ανώτατη ενίσχυση που μπορεί να πάρει μία εκμετάλλευση, καθώς από το όριο αυτό και πάνω αρχίζουν οι μειώσεις. Για τη χώρα μας είναι πολύ σημαντικό το να υπάρχει το capping και για εσωτερικούς, αλλά και για εξωτερικούς λόγους, γιατί το υπερβάλλον ποσό του capping, της ανώτατης ενίσχυσης, μπορεί να αναδιανέμεται σε όλες τις χώρες, ώστε να εξυπηρετήσει την εξωτερική σύγκλιση. Μπορεί από εκεί να έχουμε μία «πηγή» για να εξυπηρετήσουμε την εξωτερική σύγκλιση, έτσι ώστε να μην έχουμε περικοπές και μειώσεις, όπως συζητείται μέχρι τώρα.

Ένας κόμβος, ένα σημαντικό στοιχείο, είναι και η μεταφορά πόρων μεταξύ των «πυλώνων». Υπάρχει μία περαιτέρω ευελιξία που συζητείται. Ένα ποσοστό 15% μεγαλύτερο, μπορεί να ακούγεται, ότι είναι προαιρετικό και ότι δεν μας δημιουργεί προβλήματα, στην πραγματικότητα, όμως, ανοίγει ένα «παράθυρο» να αποδυναμώσουμε τις επιδοτήσεις του πρώτου «πυλώνα». Οι επιδοτήσεις του πρώτου «πυλώνα», οι άμεσες ενισχύσεις, δηλαδή, είναι σημαντικές, γιατί, εκτός των άλλων, παίζουν σημαντικό ρόλο και στην ανταγωνιστικότητα των παραγόμενων προϊόντων. Άρα, στη βιωσιμότητα των εκμεταλλεύσεων, έναντι άλλων εισαγωγών από τρίτες χώρες ή χωρών με μικρότερο κόστος παραγωγής. Δηλαδή, οι επιδοτήσεις του πρώτου «πυλώνα», παίζουν τον ρόλο της αντιστάθμισης των μειονεκτημάτων που έχει η ελληνική ή η ευρωπαϊκή γεωργία. Γι' αυτό, σαφώς, και δεν είναι αντίθετες στον Παγκόσμιο Οργανισμό Εμπορίου.

Ένα άλλο ζήτημα, που θα πρέπει να δούμε, είναι αυτό της εσωτερικής σύγκλισης. Είχε γίνει μια μελέτη από το Πανεπιστήμιο, για το ποιες είναι οι επιπτώσεις της εσωτερικής σύγκλισης, με βάση τις τρεις αγορανομικές περιφέρειες, που επέλεξε η Ελλάδα το 2014. Οι τρεις αγορανομικές περιφέρειες, είναι οι δενδρώδεις, οι αροτραίες και οι βοσκότοποι. Το να κάνεις εσωτερική σύγκλιση σε αυτούς τους τρεις «πυλώνες», θέλει μεγάλη προσοχή, γιατί, σύμφωνα με τη μελέτη του Πανεπιστημίου, «θίγονται» οι πολύ μικρές και μικρές εκμεταλλεύσεις. Οπότε, εκεί χρειάζεται, ότι γίνει να γίνει με μεγάλη προσοχή, αφού το 2014 έγινε αυτή η επιλογή.

Θέλω να θέσω, ακόμη, δύο θέματα. Το ένα αφορά στις συνδεδεμένες καλλιέργειες. Γι’ αυτό το θέμα έγινε ένας «αγώνας» και καταφέραμε να πάρουμε μεγαλύτερο ποσοστό από το 10% στο 13%, συν το 2% για τις πρωτεϊνούχες, το δικαίωμα να διοχετεύσουμε επιδοτήσεις σε συνδεδεμένες καλλιέργειες για τη στήριξη καλλιεργειών που είναι παραδοσιακές καλλιέργειες και παρουσιάζουν ζητήματα ή στην παραγωγή ή στη μεταποίηση. Θεωρώ πολύ σημαντικό, ότι έγινε τελικά αποδεκτή η πρότασή μας και πάμε σε ένα μεγαλύτερο ποσοστό συνδεδεμένων καλλιεργειών.

Σε σχέση με το περιβάλλον. Είναι ένα πολύ σημαντικό θέμα, γιατί αν πάμε σε απαιτήσεις, οι οποίες θα «αντλήσουν» πόρους από τον πρώτο «πυλώνα», θα αποδυναμώσουν τα πλεονεκτήματα των άμεσων ενισχύσεων. Δεύτερον, αν με μειωμένη συνολική χρηματοδότηση στην ΚΑΠ, βάλουμε, επιπλέον, απαιτήσεις στους ευρωπαίους παραγωγούς, δημιουργείται ένας άνισος ανταγωνισμός μεταξύ των ευρωπαίων, -το καταλαβαίνετε καλύτερα ως νεοφιλελεύθεροι- οι οποίοι θα πρέπει με μειωμένη χρηματοδότηση να τηρούν πιο υψηλά πρότυπα σε πιο δυσμενείς συνθήκες, λόγω κλίματος, περιβάλλοντος, εργασιακών, κ.λπ.. Αυτό τι θα κάνει; Θα τους βγάλει εκτός αγοράς. Και τι θα έχουμε; Θα έχουμε εισαγωγή από τρίτες χώρες φθηνότερων προϊόντων, ομοειδών προϊόντων, χωρίς την ευρωπαϊκή ποιότητα, και θα χαθεί και ο βασικός στόχος της ΚΑΠ, δηλαδή, της εθνικής ασφάλειας.

Κλείνω, κύριε Πρόεδρε, με την προετοιμασία. Είχε γίνει μία προετοιμασία για τις επιτροπές, το προηγούμενο διάστημα, μέχρι το καλοκαίρι, την οποία είχαμε επιταχύνει σε έναν μεγάλο βαθμό. Βλέπω τώρα -και θα ήθελα μία απάντηση- ότι έχουμε πισωγυρίσματα». Δηλαδή, να συστήνονται ξανά επιτροπές, που, ήδη, είχαν λειτουργήσει από τότε και μας φέρνουν πίσω σε χρόνο. Ο χρόνος δεν λειτουργεί υπέρ της χώρας. Άρα, χρειάζεται μία μεγαλύτερη επιτάχυνση. Ό,τι ήταν να γίνει, έχει γίνει. Παρακαλώ την προσοχή σας σε αυτό το σημείο. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ ( Προεδρεύων των Επιτροπών ):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Εισηγητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, ως Εισηγητής για το Κίνημα Αλλαγής στη σημερινή κοινή συνεδρίαση των δύο Επιτροπών, αλλά και ως υπεύθυνος Κοινοβουλευτικού Τομέα Αγροτικής Ανάπτυξης, έχω σημειώσει σε όλους τους τόνους και με όλα τα κοινοβουλευτικά μέσα τη σημασία της Κοινής Αγροτικής Πολιτικής για τον πρωτογενή τομέα, ειδικά στη χώρα μας, διότι ο πρωτογενής τομέας για εμάς αποτελεί, μαζί με τον τουρισμό, «μοχλό» ανάπτυξης της οικονομίας και της κοινωνίας μετά από δέκα ολόκληρα χρόνια κρίσης.

Επί της ουσίας, οι στόχοι της Κοινής Γεωργικής Πολιτικής, όπως ορίζονται στο άρθρο 39 της Συνθήκης για τη λειτουργία της Ε.Ε. είναι να αυξάνει την παραγωγικότητα της γεωργίας με την ανάπτυξη της τεχνικής προόδου, να εξασφαλίζει, κατ’ αυτόν τον τρόπο, ένα δίκαιο βιοτικό επίπεδο στον γεωργικό πληθυσμό, ιδίως με την αύξηση του ατομικού εισοδήματος των εργαζομένων στη γεωργία, να σταθεροποιεί τις αγορές, να εξασφαλίζει τον εφοδιασμό και να διασφαλίζει λογικές τιμές κατά την προσφορά αγαθών στους καταναλωτές. Τελικά, να προσδίδει σταθερότητα και οικονομική ανάπτυξη στην Περιφέρεια και την ύπαιθρο, όπου για εμάς έχει ιδιαίτερη σημασία με την πληθώρα μειονεκτικών και νησιωτικών περιοχών που απαρτίζουν μεγάλο μέρος της ελληνικής επικράτειας.

Μελετώντας, λοιπόν, το υλικό με το οποίο μας προμηθεύσατε, θεωρώ ότι οι στόχοι είναι απλοί και κατανοητοί, αλλά μόνο περιγραφικά. Το ερώτημα μας παραμένει αναπάντητο. Επιταχύνονται με τις προτάσεις της Επιτροπής οι στόχοι αυτοί; Και κατά πόσο η χώρα μας, στη συνέχεια, έχει συγκροτήσει, ή είναι έτοιμη να συγκροτήσει στρατηγικό σχέδιο για την επίτευξη των στόχων αυτών μέσω της νέας ΚΑΠ;

Βλέπουμε, λοιπόν, ότι οι προσανατολισμοί της νέας ΚΑΠ 2021-2027 αλλάζουν. Αποκτούν μία πιο ολιστική προσέγγιση, αξιολογώντας, για παράδειγμα, την επίδοση κρατών-μελών και όχι των δικαιούχων, χωρίς να είναι σαφές, πού αποσκοπεί αυτό. Αποτελεί διοικητική βελτίωση, απλοποίηση που δεν φαίνεται, ή αποτελεί «σκαλί» για επανεθνικοποίηση της ΚΑΠ, όπου τα πλούσια κράτη-μέλη θα στηρίζουν, πιο ισχυρά, την αγροτική τους παραγωγή;

Αναγκάζονται, επίσης, να «πρασινίσουν», ακόμη περισσότερο, τις άμεσες ενισχύσεις, αφήνοντας, ωστόσο, το περιθώριο επιλογής στον γεωργό, για το αν θέλει να εφαρμόσει τις πρακτικές ή όχι. Εδώ φαίνεται πάλι η διακριτική μεταχείριση χωρών με γεωργία, με πολλά περιβαλλοντικά θέματα, όπως οι βόρειες χώρες, ώστε να μπορούν να ξεφύγουν σε επίπεδο παραγωγού, ειδικότερα της υδατικής κτηνοτροφίας.

Ως προς το θέμα αυτό, κάποια κράτη-μέλη έχουν εισηγηθεί την προαιρετική εφαρμογή αυτής της παρέμβασης. Η χώρα μας έχει δείξει ευελιξία. Μπορεί, όμως, να εκμεταλλευτεί το γεγονός, ότι η Επιτροπή δεν έχει θέσει όριο στη δέσμευση των άμεσων ενισχύσεων για το κλίμα και την προστασία του περιβάλλοντος. Κατ' αυτόν, λοιπόν, τον τρόπο μπορεί η ίδια η Ελλάδα να πιέσει, ώστε να ορίσει η ίδια τα ποσοστά αυτών των ενισχύσεων βάση των αναγκών της. Εδώ, λοιπόν, μπαίνει η ανάγκη διαμόρφωσης ενός εθνικού σχεδίου για το περιβάλλον και το κλίμα το οποίο πρέπει να δώσει στον γεωργό ρόλο πρωταγωνιστή.

Χρειάζεται αυτό το σχέδιο, δηλαδή, η ανταμοιβή του παραγωγού, μιας και μπορεί να συμβάλει στη μείωση παραγωγής διοξειδίου του άνθρακα, καθώς και στη διατήρηση του φυσικού τοπίου που αποτελεί τη μεγάλη συνέργεια για τον τουρισμό.

Το στοίχημα για την πολιτική ηγεσία είναι να πείσει τους παραγωγούς, ότι η αξιοποίηση των ενισχύσεων σε μία φιλοπεριβαλλοντική κατεύθυνση, από τη στιγμή που η νέα ΚΑΠ δίνει, πλέον, χώρο για κάτι τέτοιο, θα αποτελέσει για τις διαπραγματεύσεις win- win. Θα αποτελέσει κίνητρο, κατά την άποψή μας, για τους γεωργούς να ασχοληθούν με την παραγωγή με εναλλακτικούς τρόπους, αναβαθμίζοντας, σε μεγάλο βαθμό, την ποιότητα του προϊόντος, αλλά και το εισόδημά τους. Αυτό, όμως, για να πετύχει θέλει δουλειά και, πρώτα απ’ όλα, σχέδιο.

Σε ότι αφορά στο κομμάτι των ενισχύσεων. Σε αυτό το σημείο της διαπραγμάτευσης, η κατάρτιση του στρατηγικού σχεδίου της χώρας μας για την ΚΑΠ 2021-2027, θα παίξει πολύ σημαντικό ρόλο, σε ένα δημοσιονομικό πλαίσιο, που, επίσης, βρίσκεται σε διαπραγμάτευση και αυτή τη στιγμή δείχνει να «στενεύει», κατόπιν της πρότασης της Φινλανδικής Προεδρίας. Η Ελλάδα πρέπει να επιμείνει στην, από 27/9/2019 πρότασή της, να διαμορφωθεί το ποσοστό, τουλάχιστον, στη πρόταση του Ευρωπαϊκού Κοινοβουλίου για 1,3% του Α.Ε.Π..

Σε κάθε περίπτωση, συζητείται μία περικοπή της τάξης του 7,7%, σε σύγκριση με την περίοδο του 2014-2020, που δεν ευνοεί την ανάπτυξη της πρωτογενούς παραγωγής σε κανένα επίπεδο. Η χώρα μας πρέπει να διεκδικήσει διαπραγματευτικά τη διασφάλιση επαρκούς χρηματοδότησης για τους αγρότες, τουλάχιστον, στα τρέχοντα επίπεδα, δηλαδή στα 19,6 δισ. €. Κάθε μείωση, από κει και κάτω, είτε ως μείωση του προϋπολογισμού της ΚΑΠ, λόγω και του Brexit, είτε ως αποτέλεσμα του τρόπου καταβολής των άμεσων ενισχύσεων - εξωτερική σύγκλιση, θα αποτελέσουν μεγάλο πλήγμα στο εισόδημα των αγροτών και της οικονομίας της υπαίθρου συνολικά. Θέλουμε, λοιπόν, εδώ απαντήσεις και όχι ερμηνείες ή εικασίες.

 Αποτελεί τον πιο κρίσιμο παράγοντα γι’ αυτό το οποίο συζητάμε σήμερα. Αποτελεί το κρίσιμο σημείο, για το οποίο θέλουν να ενημερωθούν και οι ίδιοι οι αγρότες. Η χρηματοδότηση μέσω της ΚΑΠ αποτελεί, άλλωστε, ουσιαστική ενίσχυση του αγροτικού εισοδήματος, που αυτή τη στιγμή στη χώρα μας βρίσκεται σε πολύ κρίσιμο σημείο. Δεν μπορούμε, άλλωστε, να έχουμε την απαίτηση από τους αγρότες να εξασφαλίσουν τις πρακτικές τους και να πετύχουν περιβαλλοντική συμμόρφωση με περικοπή των ενισχύσεων. Είναι, άλλωστε, κοινός τόπος, ότι περικοπές από την Ε.Ε., μπορεί να γίνουν, ενδεχομένως, σε άλλους τομείς, αλλά όχι στη γεωργία και τη δασοκομία. Εκεί μιλάμε για μεγάλες προκλήσεις που καλούνται τα μέλη - κράτη να αντιμετωπίσουν.

Η ΚΑΠ έχει, ακόμη, έναν ειδικό στόχο: την προσέλκυση των νέων γεωργών και τη διευκόλυνση της επιχειρηματικής ανάπτυξης στις αγροτικές περιοχές. Η Ελλάδα, πρέπει να επιμείνει, ώστε να παραμείνει η προβλεπόμενη περίοδος της ενίσχυσης στην πενταετία και να μην μειωθεί. Η ελληνική Κυβέρνηση με αυτό τον τρόπο θα δώσει ισχυρό κίνητρο στον νέο των αγροτικών περιοχών, να ασχοληθεί με την παραγωγή, αντιστρέφοντας το κλίμα απαισιοδοξίας που υπάρχει.

Επίσης, στόχος της ΚΑΠ αποτελεί μία σταθεροποιεί τις αγορές και να διασφαλίζει λογικές τιμές, κατά την προσφορά αγαθών στους καταναλωτές. Θα πρέπει να μας απασχολήσει, το κατά πόσον η νέα ΚΑΠ 2021-2027, ευνοεί, τελικά, την προστασία των Π.Ο.Π. και Π.Γ.Ε. προϊόντων και ενισχύει την εντατικοποίηση των ελέγχων για φαινόμενα, όπως αυτό των ελληνοποιήσεων στη χώρα μας. Σε αυτό το σημείο, πρέπει να «σταθεί» το στρατηγικό σχέδιο, που θα παρουσιάσει η χώρα μας, για να καταπολεμηθούν, επιτέλους, τα φαινόμενα αυτά που δημιουργούν αθέμιτο ανταγωνισμό στην Ε.Ε..

Κρίσιμο θέμα αποτελεί στη νέα ΚΑΠ, η «υιοθέτηση» μέτρων για την προστασία των αγροτών από τα προβλήματα και τις ζημιές της κλιματικής αλλαγής. Οι παραγωγοί δεν μπορούν να σηκώσουν μόνοι τους το «φορτίο» του κόστους. Η νέα ΚΑΠ πρέπει να βοηθήσει σε αυτό και περιμένουμε τις απαντήσεις σας. Η μετάβαση στην «Πράσινη» Γεωργία δεν μπορεί να γίνει, χωρίς επαρκή χρηματοδότηση. Η «Πράσινη» Συμφωνία, green deal, που είναι η νέα μακροχρόνια πολιτική της Ευρωπαϊκής Επιτροπής για την κλιματική αλλαγή, επηρεάζει τον πρωτογενή τομέα, τόσο ως προς την παραγωγική διαδικασία και την παραγωγή τροφίμων, όσο και ως προς την καταβολή ενισχύσεων.

Κλείνοντας, επανέρχομαι σε τρία βασικά ερωτήματα που θέτει ο αγροτικός κόσμος, περιμένοντας με αγωνία την έκβαση όλης αυτής της διαδικασίας, ώστε αξιοποιώντας ουσιαστικά μέτρα χρηματοδότησης, να μπορέσει και πάλι να μπει σε σταθερή πορεία με προοπτικές ανάπτυξης. Πρώτον, ποια είναι η στρατηγική σας για τις διαπραγματεύσεις στην νέα ΚΑΠ 2021-2027, ενόψει της απόφασης για το δημοσιονομικό πλαίσιο; Πώς θα διασφαλίσετε, ότι οι αναγκαίοι κοινοτικοί πόροι για τον ελληνικό αγροδιατροφικό τομέα δεν θα μειωθούν; Τρίτον, ποια είναι τα μέτρα για το «πρασίνισμα» της γεωργίας που έχετε επεξεργαστεί για τη χώρα, ώστε να μπορέσει να ανταποκριθεί και να προσαρμοστεί με το λιγότερο κόστος για τον πρωτογενή τομέα, απέναντι στην κλιματική αλλαγή. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Εισηγήτρια του Κ.Κ.Ε.):** Ευχαριστώ, κύριε Πρόεδρε. Σε όλα τα επταετή προγράμματα και τις αναθεωρήσεις της Κοινής Αγροτικής Πολιτικής, πάντα υπήρχε ένας στόχος, ανεξάρτητα των αντιθέσεων και των διαφορετικών συμφερόντων. Αυτός ήταν η οικονομική μεγέθυνση των αγροτικών εκμεταλλεύσεων, δηλαδή, η δημιουργία καπιταλιστικών αγροτοκτηνοτροφικών μονάδων, που θα μειώνουν το κόστος παραγωγής και θα είναι ανταγωνιστικές με άλλους, Η.Π.Α., Ιαπωνία, κ.λπ.. Αυτό σημαίνει συγκέντρωση γης, παραγωγής και εμπορίας και ταυτόχρονα καταστροφή μικρομεσαίων μονάδων. Αυτό, δυστυχώς, συντελείται και σε άλλους κλάδους της οικονομίας. Δεν συμβαίνει μόνο στον αγροτικό τομέα αυτή η συγκέντρωση.

Βεβαίως, στην αγροτική οικονομία ο στόχος αυτός έχει «εργαλεία», όρους και προϋποθέσεις για να χορηγούνται οι επιδοτήσεις. Το καινούργιο είναι οι περιβαλλοντικοί οροί. Τους περιβαλλοντικούς όρους πιο πολύ μπορούν να χρησιμοποιήσουν οι «μεγάλοι», γιατί έχουν μεγάλες εκτάσεις και μπορούν και το 5% των εκτάσεων να το αφήσουν ακαλλιέργητο για βιοποικιλότητα κ.λπ.. Εξάλλου και τα ίδια τα στοιχεία λένε, ότι το 80% των επιδοτήσεων συγκεντρώνεται στο 20% των αγροτών σε επίπεδο Ευρωπαϊκής Ένωσης. Είναι λογικό, αφού επιδοτείται η έκταση. Δηλαδή, ο μεγαλοϊδιοκτήτης που έχει πολλά στρέμματα, θα πάρει και περισσότερες επιδοτήσεις. Βεβαίως, αυτό στην Ελλάδα αντιστοιχεί στο 68% των επιδοτήσεων και το παίρνουν το 20% ων αγροτών.

Το ερώτημα που τίθεται είναι αν οι επιδοτήσεις συμβάλλουν στο εισόδημα. Ναι, συμβάλλουν, καθώς το αυξάνουν ή το διαμορφώνουν. Για παράδειγμα, οι άμεσες ενισχύσεις, από τα στοιχεία που υπάρχουν, αποτελούν το 46% του μέσου αγροτικού εισοδήματος στην Ευρωπαϊκή Ένωση. Στην Ελλάδα αυτό το ποσοστό ξεπερνάει το 50%. Υπάρχουν, βέβαια, και οι ορισμοί για το ποιος είναι αγρότης. Δηλαδή, ποιος είναι ενεργός αγρότης και αυτό βοηθάει στο πως θα μοιραστούν σε κάθε κράτος - μέλος οι επιδοτήσεις. Με την αναθεώρηση της ΚΑΠ, μετά το 2020, προωθούνται ορισμένες αλλαγές στον ορισμό του αγρότη-δικαιούχου αμέσων ενισχύσεων, ο οποίος θα καθορίζεται από το κάθε κράτος- μέλος, χωριστά, με βάση το στρατηγικό σχέδιο, που αυτό θα καταρτίζει για την προώθηση των στρατηγικών στοχεύσεων της ΚΑΠ και με κριτήριο τη σημασία της αγροτικής δραστηριότητα, σε σχέση με τη συνολική οικονομική δραστηριότητα του κάθε αγρότη. Το ερώτημα που έχω είναι, αν η Κυβέρνηση σκοπεύει να αλλάξει τον ορισμό του ενεργού αγρότη.

Το ότι υπάρχει εισοδηματική ενίσχυση, συμβάλλει και σε κάποια «ανθεκτικότητα» που εμφανίζεται και δεν έχει πάρει τόσο μαζικό χαρακτήρα, ακόμη, η «εκτόπιση» των μικρομεσαίων και έχουμε ένα σημαντικό ποσοστό. Δηλαδή, δεν έχει ανατραπεί, πλήρως, η εκτόπιση της μικρής και μεσαίας παραγωγής από τη μεγάλη, αλλά επιτείνεται το «μαρτύριο της σταγόνας» που υφίστανται οι μικρομεσαίοι, προσπαθώντας να επιβιώσουν. Ο μικρομεσαίος αγρότης, όλο και περισσότερο, καταφεύγει, είτε στην ανάγκη να πουλάει την εργατική του δύναμη, είτε να παραμένει ενεργός αγρότης μετά την συνταξιοδότησή του, για να συμπληρώσει τα «ψίχουλα» της αγροτικής σύνταξης, γιατί κανείς θα πρέπει να τα βλέπει συνολικά.

 Μέχρι τώρα, δεν έχει λεχθεί το τι θα δοθεί στον αγροτικό τομέα. Δεν είναι, όμως, η πρώτη. Και το 2013 υπήρχαν αντιρρήσεις και αντιστάσεις από τις βόρειες χώρες, που δεν έχουν γεωργικό τομέα και γι’ αυτό δεν θέλουν τις αγροτικές επιδοτήσεις, ζητώντας τη δραστική μείωσή τους, αφού δεν έχουν να λαμβάνουν.

Επίσης, η Γαλλία πάντα διεκδικούσε και πίεζε για τη μη μείωση των αγροτικών επιδοτήσεων. Και την προηγούμενη φορά και τώρα, απ’ ότι φαίνεται, το κάνει πολύ έντονα. Μειώσεις υπήρξαν, όπως μας είπε ο κ. Υπουργός. Όχι, όμως, για τους Γάλλους, γιατί υπήρξε γαλλογερμανική συμφωνία που εξασφάλισε ότι θα παίρνει τα ίδια. Αυτό επιβεβαιώνει, ότι δεν υπάρχει, ούτε την ισοτιμία, ούτε ισονομία στην Ευρωπαϊκή Ένωση.

Ωστόσο, θα έλεγα ότι και η Ελλάδα δεν είναι από τους πιο «ριγμένους» διαχρονικά, γιατί το μέσο επίπεδο της τιμής των δικαιωμάτων το 2015, σε επίπεδο Ε.Ε., ήταν 25,6 €, ανά στρέμμα και στην Ελλάδα ξεπερνούσε τα 50 €, ανά στρέμμα. «Ριγμένες» είναι οι λεγόμενες νέες χώρες, όπως η Σλοβακία, η Πολωνία, η Λετονία, η Εσθονία και η Λιθουανία, που παίρνουν χαμηλότερη στήριξη, ανά στρέμμα. Η δικαιολογία είναι, ότι είχαν χαμηλότερο κόστος παραγωγής και μικρότερη αμοιβή στην εργασία.

Το ερώτημα που τίθεται είναι αν οι άμεσες ενισχύσεις θα «αποκόψουν» την επιδείνωση των όρων ζωής της μικρομεσαίας αγροτιάς; Εμείς λέμε, ότι δεν πρόκειται, γιατί υπάρχουν και τα εθνικά μέτρα, όπως η επιβάρυνση με χρέη, η «φοροληστεία», η χειροτέρευση των όρων συντήρησης του ζωικού κεφαλαίου και των καλλιεργητικών φροντίδων.

Βεβαίως, θα συμφωνήσουμε, ότι ο διατροφικός τομέας είναι πολύ σημαντικός. Είναι στρατηγικός τομέας, γιατί και η Ε.Ε. δεν θέλει να έχει εξάρτηση σε τρόφιμα. Όμως, θέλει αυτά τα προϊόντα να παράγονται από «μεγάλους», γιατί τους εξασφαλίζουν κέρδος, μιας και δεν μπορεί ο άνθρωπος να στερηθεί τα τρόφιμα. Μπορεί να στερηθεί άλλα πράγματα, αλλά όχι τα τρόφιμα. Ούτε η μεταποίηση την πρώτη ύλη της που θέλει πάντα να είναι φθηνότερη. Αυτό, λοιπόν, υλοποιεί και η σημερινή Κυβέρνηση, όπως και η προηγούμενη.

Βεβαίως, δεν περνά απαρατήρητο, κύριε Βορίδη, ότι στην Ομάδα Στρατηγικού Σχεδιασμού που έχετε συγκροτήσει για την ΚΑΠ 2021-2027, για το περιβάλλον και την κλιματική αλλαγή και για την τοπική ανάπτυξη, πρώτον και καλύτερο έχετε τον Σύνδεσμό Ελλήνων Βιομηχάνων, κάτι που είναι πολύ προκλητικό, αφού τον βάζετε και πρώτο. Αυτά πιστεύετε και αυτά κάνετε.

Αναμφίβολα, η μεγάλη ιδιοκτησία έχει πλεονεκτήματα και, κυρίως, το χαμηλότερο κόστος παραγωγής. Όμως, υπάρχουν δύο είδη. Πρώτον, είναι η μεγάλη ιδιοκτησία, που τα κέρδη τα «καρπώνεται» ο καπιταλιστικής ιδιοκτήτης, που καταστρέφει και «ξεκληρίζει» μικρομεσαίους αγρότες. Δεύτερον, είναι η μεγάλη ιδιοκτησία, που ανήκει στο σύνολο της κοινωνίας, παράγει για τις ανάγκες του κοινωνικού συνόλου φθηνά, καλά, ασφαλή και ποιοτικά τρόφιμα, γιατί είναι απαλλαγμένη από το καπιταλιστικό κέρδος. Αυτός είναι και ο λόγος που στο δεύτερο είδος μεγάλης ιδιοκτησίας δεν υπάρχουν διατροφικά σκάνδαλα. Έτσι, δεν θα υπάρχει ούτε πείνα, ούτε φτώχεια, ούτε ανεργία, γιατί θα υπάρχει κεντρικός επιστημονικός σχεδιασμός που θα προγραμματίζει, θα οργανώνει και θα παράγει για τις ανάγκες του ανθρώπου και όχι για τις ανάγκες των κερδών των καπιταλιστών.

Βεβαίως, θέλει άλλη εξουσία, τον σοσιαλιστικό τρόπο παραγωγής, που δεν έχει καμία σχέση με το σημερινό εκμεταλλευτικό τρόπο και καμία σχέση με την Ε.Ε. των μονοπωλίων, τα συμφέροντα των οποίων εξυπηρετεί.

Κλείνω, εκτιμώντας, ότι λίγο πάνω ή λίγο κάτω, θα υπάρξει συμφωνία. Θα υπάρξει ένας συμβιβασμός, όπως έχει γίνει και τις προηγούμενες φορές. Όμως, δεν αλλάζει την ουσία της ΚΑΠ, που όλοι συμφωνείτε. Ήδη, υπάρχει μία παράταση στους κανονισμούς της Κοινής Αγροτικής Πολιτικής ως το 2021. Ενδεχομένως, να υπάρξει παράταση και μία χρόνια ακόμη, σε ότι αφορά στα εθνικά στρατηγικά σχέδια. Επί Γερμανικής Προεδρίας, το επόμενο εξάμηνο, θα είναι έτοιμη, απ' ότι φαίνεται, μία συμφωνία που θα «ξεκληρίσει» και νέο αριθμό μικρομεσαίων αγροτών, απ’ αυτούς που έχουν απομείνει και «συμπλέετε» όλοι μαζί σε αυτή την πολιτική. Συνεπώς, η μόνη ελπίδα είναι ο αγώνας και η πάλη για ανατροπή αυτής της πολιτικής που «ξεκληρίζει» και εμείς τη στηρίζουμε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ ( Εισηγητής της Ελληνικής Λύσης- Κυριάκος Βελόπουλος):** Θα ξεκινήσω από το ότι οι συνολικές δαπάνες της ΚΑΠ για τα 7 έτη, από το 2021 μέχρι το 2027, θα είναι 365 δισεκατομμύρια, σύμφωνα με τις σημειώσεις του Υπουργείου με την προϋπόθεση, βέβαια, ότι ο συνολικός Προϋπολογισμός της Ε.Ε., το πολυετές δημοσιονομικό πλαίσιο θα ανέλθει στο 1,11% του Ακαθάριστου Εθνικού Εισοδήματος των 27 κρατών.

Με βάση τα παραπάνω, το Υπουργείο σημειώνει πως οι δαπάνες της ΚΑΠ θα μειωθούν, κατά 3% σε τρέχουσες τιμές, και κατά 15% σε σταθερές. Στην Έκθεση, όμως, για τις συνέπειες του BREXIT στην ΚΑΠ, της οποίας την πρώτη σελίδα θα καταθέσω στα Πρακτικά, εμφανίζονται 363 δισεκατομμύρια ευρώ για την υπάρχουσα ΚΑΠ, από το 2014 μέχρι το 2020. Οπότε, τα 365 δισεκατομμύρια ευρώ δεν αποτελούν σημαντική μεταβολή, κάτι που είναι θετικό σε πρώτη ανάγνωση.

Όμως, εδώ προκύπτει ένα θέμα με το BREXIT, αφού, πλέον, το Ακαθάριστο Εθνικό Εισόδημα της Ε.Ε. θα μειωθεί, λόγω απώλειας του αντίστοιχου του Ηνωμένου Βασιλείου. Το σύνολο του Προϋπολογισμού της Ε.Ε. το 2017, ήταν 115,4 δισεκατομμύρια ευρώ από εισφορές, από τα οποία το Ηνωμένο Βασίλειο συνεισέφερε 10,57 δισεκατομμύρια ευρώ, ενώ υπήρχαν ίδια έσοδα και αποθεματικό, ύψους 6,4 δισεκατομμυρίων ευρώ, έτσι ώστε ο συνολικός προϋπολογισμός να διαμορφώνεται στα 139 δισεκατομμύρια ευρώ. Επομένως, η απώλεια του Α.Ε.Π. του Ηνωμένου Βασιλείου για τον Προϋπολογισμό είναι, περίπου, 9%.

 Για να δούμε τώρα, τι σημαίνει το 1,11% για το Ακαθάριστο Εθνικό Εισόδημα της Ε.Ε. των 27 και των 28 κρατών, δημιουργήσαμε έναν πίνακα που θα καταθέσουμε αργότερα στα Πρακτικά, με βάση τα στοιχεία της Eurostat. Προκύπτει, λοιπόν, από τον συγκεκριμένο πίνακα, ότι η διαφορά για το 2019 και το 2020, σε επίπεδο 1,11% του Ακαθάριστου Εθνικού Εισοδήματος, λόγω αποχώρησης του Ηνωμένου Βασιλείου, είναι, περίπου, 27 δισεκατομμύρια ευρώ. Το 1,11% του Ακαθάριστου Εθνικού Εισοδήματος των 27 κρατών, αντιστοιχεί σε 0,9% των 28 κρατών. Προκύπτει, δηλαδή, μία σημαντική διαφορά.

Επίσης, σε προηγούμενη μελέτη της Ε.Ε. για τις συνέπειες του BREXIT στην ΚΑΠ, αναφέρεται πώς η αποχώρηση του Ηνωμένου Βασιλείου θα μειώσει τον κοινοτικό προϋπολογισμό, κατά 10 δισεκατομμύρια ευρώ και μόνο τον προϋπολογισμό της Κοινής Αγροτικής Πολιτικής, κατά 3 δισεκατομμύρια ευρώ. Κατά την ίδια μελέτη, η Ελλάδα, λαμβάνει καθαρά 2 δισεκατομμύρια ευρώ. Θα το καταθέσω, επίσης στα Πρακτικά.

Εν προκειμένω, αν γινόταν μία μείωση των συνολικών δαπανών της ΚΑΠ, κατά 3 δισεκατομμύρια ευρώ, η Ελλάδα θα έχανε, περί τα 100 εκατομμύρια ευρώ, ενώ, εάν η μείωση του συνόλου της ΚΑΠ ήταν 10 δισεκατομμύρια ευρώ, τότε η Ελλάδα θα έχανε, περί τα 500 εκατομμύρια ευρώ από την ΚΑΠ, σε σύνολο καθαρών γεωργικών επιδοτήσεων, που ανέρχονται στα 2 δισεκατομμύρια ευρώ, δηλαδή, περίπου το 25%. Να σημειωθεί, ότι τα ποσά που αναφέρονται, ως 2 δισεκατομμύρια ευρώ από την ΚΑΠ, είναι τα καθαρά ποσά, δηλαδή οι εισπράξεις μείον τις πληρωμές. Οπότε τα ποσά που αναφέρονται στην Έκθεση του Υπουργείου, δηλαδή, τα 18,263 δισεκατομμύρια ευρώ είναι, πιθανότατα, μόνο οι εισροές.

Φαίνεται, λοιπόν, πως επικράτησε ένα μετριοπαθές σενάριο μείωσης των δαπανών, κάτι που, σε πρώτη φάση, είναι θετικό για την Ελλάδα. Βέβαια, δεν ξέρουμε αν έχει συμφωνηθεί, ότι θα ισχύσει και στην πορεία.

Σε ότι αφορά στις χρηματοδοτήσεις για το 2021. Με βάση την επικαιροποιημένη ΚΑΠ 2014-2020, την πρώτη σελίδα της οποίας θα καταθέσουμε στα Πρακτικά μαζί με το προσκομισθέν κείμενο, έχουμε δημιουργήσει, επίσης, έναν πίνακα που θα τον καταθέσω στα Πρακτικά, από τον οποίο συμπεραίνεται μία μικρή μείωση στα ποσά, σε σχέση με το 2020, κατά, μόλις, 157 εκατομμύρια ευρώ. Εν προκειμένω, αναρωτιόμαστε, γιατί γίνεται ειδική αναφορά στο 2021;

Σε ότι αφορά σε γενικότερα ερωτήματα για τις δαπάνες της ΚΑΠ. Πρώτον, το 1,11% του Α.Ε.Π. των 27 κρατών, που αποτελεί τη βάση υπολογισμού της ΚΑΠ, είναι κατά 27 δισεκατομμύρια χαμηλότερο από το προηγούμενο της Ε.Ε. των 28 κρατών. Πώς μπορεί, λοιπόν, να παραμείνει σταθερό σε απόλυτες τιμές το ποσό της ΚΑΠ;

Δεύτερον, εάν θα υπάρξει, τελικά, μείωση 3% σε τρέχουσες τιμές στην ΚΑΠ, το συγκεκριμένο ποσοστό είναι χαμηλότερο από τη μείωση του 9%, που θα προκαλούσε η απώλεια του Α.Ε.Π. του Ηνωμένου Βασιλείου. Αυτό σημαίνει, ότι θα συνεχίσει να πληρώνει το Ηνωμένο Βασίλειο ή ότι υπάρχουν κάποιες εξισορροπητικές εισροές; Δηλαδή, θα συνεισφέρουν περισσότερα χρήματα η Γερμανία και η Ολλανδία, ως μεγαλύτεροι χρηματοδότες; Εάν ναι, ποιες είναι αυτές οι εισροές;

Τρίτον, προφανώς, υπάρχει πιθανότητα «συρρίκνωσης» του Α.Ε.Π. της Ε.Ε. των 27, λόγω της προβλεπόμενης ύφεσης, αφού, ήδη, ο ρυθμός ανάπτυξης το 4ο τρίμηνο του 2019 της Ευρώπης ήταν, μόλις, 0,1% σύμφωνα με το πρόσφατο δελτίο τύπου της Eurostat από τις 14/2/2020. Έχει προβλεφθεί αυτό το ενδεχόμενο;

Τέταρτον, θα θέλαμε να έχουμε μία ανάλυση, σχετικά με τα κονδύλια που αφορούν στη μείωση του 3% που αναφέρει το Υπουργείο, σε σχέση με τα επιμέρους προγράμματα. Για παράδειγμα, με το βαμβάκι, με το λάδι και τα υπόλοιπα. Είναι θέμα, αλήθεια, κοινοτικό ή της Ελλάδας ο επιμερισμός των απωλειών;

Σε ό,τι αφορά στους επιμέρους τομείς θα ξεκινήσω με το βαμβάκι. Θεωρούμε πώς δεν υπάρχει σημαντική μεταβολή, αφού καθορίζεται η ίδια μέγιστη έκταση των 250.000 εκταρίων ή δυόμισι εκατομμυρίων στρεμμάτων και η επιδότηση της ειδικής ενίσχυσης καθορίζεται στα 720 €, ανά εκτάριο. Δηλαδή, στα 72 €, ανά στρέμμα, ενώ τώρα είναι 73 €, ανά στρέμμα, σύμφωνα με άρθρο που θα καταθέσουμε στα Πρακτικά. Εν τούτοις, δεν αποδίδεται, λόγω της καλλιέργειας μεγαλύτερων εκτάσεων. Οπότε, αναλογικά, η ενίσχυση μειώνεται.

Εκτός αυτού, με τη νέα ΚΑΠ δίνεται μία, επιπλέον, ενίσχυση 2 €, ανά εκτάριο, σε όσους είναι μέλη διεπαγγελματικών οργανώσεων για παροχή συμβουλών και λοιπά. Εδώ θεωρούμε πώς θα πρέπει να συνεργαστεί περισσότερο το Υπουργείο με τα Ανώτατα Εκπαιδευτικά Ιδρύματα και με τους ιδιώτες επαγγελματίες, με την έννοια πως οι συνεταιρισμοί δεν είναι πανάκεια.

Το πρόβλημα στο βαμβάκι είναι το τιμολογιακό dumbing που κατέστρεψε την κλωστοϋφαντουργία στο παρελθόν, όπου έχουν σημειωθεί εμπορικές συγκρούσεις με την Τουρκία, με την Ινδία, την Κίνα και την Αίγυπτο για το συγκεκριμένο θέμα. Είναι γενικότερα δύσκολο να επιλυθεί στα πλαίσια του ΠΟΕ. Δηλαδή, να υποστηριχθεί η παραγωγή και να μην παραβιαστούν θέματα επιδοτήσεων.

Η ερώτησή μας είναι πώς θα αντιμετωπίσουμε, αποτελεσματικά, το συγκεκριμένο θέμα; Η Ελλάδα εξήγαγε το 2018, περί τους 211.684 τόνους εκκοκκισμένου βαμβακιού, αξίας 338 εκατομμυρίων ευρώ. Όμως, το πρόβλημα είναι πως εξάγουμε το 28% στην Τουρκία και το επανεισάγουμε κατεργασμένο. Θα έπρεπε, λοιπόν, να σκεφτεί το Υπουργείο και η Ε.Ε. πώς θα μπορούσε να ενισχυθεί η μεταποίηση, έτσι ώστε να υπάρξουν καλύτερες τιμές για τον παραγωγό, αντί να δίνει μόνο ενισχύσεις. Πρέπει να αναπτυχθεί ολόκληρη «αλυσίδα» παραγωγής του βαμβακιού, της κλωστοϋφαντουργίας και της ένδυσης, με στόχο να μένει η προστιθέμενη αξία στην Ελλάδα ή στην εκάστοτε χώρα, αυξάνοντας, επιπλέον, την απασχόληση.

Τέλος, οι επιχορηγήσεις δίνονται μόνο για πιστοποιημένους σπόρους. Αυτό το γεγονός αποτελεί ένα γενικότερο θέμα για την αγροτική παραγωγή, επειδή ευνοούνται οι μεγάλες εταιρείες και όχι η μικρή βιολογική παραγωγή, ενώ υπάρχει, επιπλέον, το πρόβλημα της «βιοπειρατείας», της μετάλλαξης και της κλωνοποίησης, δηλαδή, των παραδοσιακών σπόρων. Θα θέλαμε να συνεχίσουμε με τα οπωροκηπευτικά είδη και ειδικά με τα ροδάκινα, που γνωρίζουμε όλοι το πρόβλημα με τις κυρώσεις και τους δασμούς που έχουν επιβληθεί από τις Η.Π.Α. στη Ρωσία.Επόμενο θέμα είναι η μελισσοκομία, όπου θα έπρεπε να αναγράφεται η χώρα προέλευσης. Νομίζω το έχει ζητήσει ο Υπουργός από την Ευρώπη, αλλά υπάρχουν αντιδράσεις από τις βόρειες χώρες. Επίσης, μεγάλο πρόβλημα αποτελούν και παράνομες εισαγωγές μελιού από την Κίνα, για τις οποίες υπάρχει το γνωστό «honey gate».

Επόμενο θέμα είναι το ελαιόλαδο, όπου θεωρούμε την επιδότηση μεσαζόντων της Ισπανίας για αποθεματοποίηση σκάνδαλο, τη στιγμή που δεν δίνεται κάτι ανάλογο στην Ελλάδα και στο συγκεκριμένο θέμα θα έπρεπε να υπάρχει μία προστασία από τον δάκο.

Έχουμε και το θέμα του αμπελοοινικού τομέα στα μικρά νησιά και διάφορα άλλα θέματα με προτάσεις, που λόγω έλλειψης χρόνου δεν μπορώ να αναφέρω. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Εισηγητής του ΜέΡΑ25):** Ευχαριστώ, κύριε Πρόεδρε. Κυρίες και κύριοι συνάδελφοι, το μεγάλο ζήτημα για τον μέσο Έλληνα αγρότη είναι, προφανώς, η τιμή, τα χαμηλά εισοδήματα. Τιμή, σημαίνει ποιότητα και ποιότητα, δυστυχώς, για όσους δεν το καταλαβαίνουν, σημαίνει «πρασίνισμα». Για εμάς, το ΜέΡΑ25, σημαίνει και συνεταιρισμοί.

Η αλήθεια είναι ότι, παρά τον χαμένο αγώνα στο Ευρωπαϊκό Κοινοβούλιο για την τρέχουσα ΚΑΠ, υπήρξε κάποιο «πρασίνισμα» στην ΚΑΠ 13/20. Αυτό στην Ελλάδα μεταφράστηκε ως εθνική πολιτική και στην πράξη δεν άλλαξε κάτι. Είχαμε αυτή την, business as usual, διαχείριση, της ελαχιστοποίησης του «πρασινίσματος» της ΚΑΠ, όταν έφτασε να γίνει εθνική πολιτική.

Θα βρεθούμε απέναντι σε αδιέξοδα, γιατί βλέπουμε, διαχρονικά, την ΚΑΠ να μειώνεται. Βλέπουμε τους αγρότες μας να μην μπορούν να ενισχυθούν για να παράξουν τα προϊόντα ποιότητας, που θα τους δώσουν την τιμή που χρειάζονται για να επιβιώσουν με συγκεκριμένα εισοδήματα . Εάν δεν αντιληφθούμε, κάποια στιγμή, την ΚΑΠ ως μία δίκαιη μετάβαση, γιατί είναι ξεκάθαρη η διαχρονική τάση της επανεθνικοποίησης, τότε, πολύ απλά, θα βρεθούμε αντιμέτωποι με μεγάλες δυσχέρειες των αγροτών μας να ανταπεξέλθουν και να μπορούν να επιβιώσουν μέσα από την αγροτική του δραστηριότητα.

Ήταν αστείες οι ενισχύσεις στα βιολογικά και μιλάω ως κάποιος που το κύριο επάγγελμά του είναι αγρότης και βιοκαλλιεργητής. Ο λόγος που το ΜέΡΑ25 προτάσσει του συνεταιρισμούς είναι, γιατί εάν δεν έχουμε τους συνεταιρισμούς, οι οποίοι θα πηγαίνουν το προϊόν από το χωράφι στο ράφι, βγάζοντας τους μεσάζοντες από την όλη ιστορία, και δεν έχουμε τη μετάβαση στην ποιότητα, τότε είναι αδύνατον να φτάσει ο αγρότης μας να έχει εισοδήματα για να ζήσει από την αγροτική του παραγωγή.

Έχουμε, ήδη, έναν αγρότη που είναι εξαρτημένος από σπόρους «πατέντας». Δυστυχώς, η ΚΑΠ υποχρεώνει τη χρήση αυτών των σπόρων, όπου πολλές φορές είναι η «πατεντοποίηση» της ίδιας της ζωής και δεν προσφέρουν καμία προστιθέμενη αξία ως προς την παραγωγικότητα. Απλώς, βλέπουμε να παίρνουν έναν υφιστάμενο σπόρο και τον «πατεντοποιούν», σταθεροποιώντας τον.

Ως αγρότης που έχω παράξει ένα λάδι που έχει πάρει τρεις φορές βραβείο, μπορώ να σας πω, ότι ένας αγρότης χρειάζεται ένα δυνατό κεφάλαιο κίνησης. Ο γεωργικός τομέας δεν είναι απλά μία δραστηριότητα, όπου παίρνεις ένα κτήμα και καλλιεργείς. Έχει αρκετά έξοδα. Αυτό το κεφάλαιο κίνησης το κάλυπτε, σε μεγάλο βαθμό, η Αγροτική Τράπεζα, που, πλέον, δεν υπάρχει, αφού πουλήθηκε «μπιρ παρά» στην Τράπεζα Πειραιώς. Απέναντι στην ανάγκη για ρευστότητα, αυτό το μοντέλο που προτάσσετε και έχει προταθεί και από τη Ν.Δ., αλλά, δυστυχώς, και από τους πρώην συντρόφους του ΣΥΡΙΖΑ, με τους οποίους συμφωνούμε ως προς τους στόχους, αλλά ως προς τα αποτελέσματα υπάρχουν πολλές φορές διαφωνίες, δηλαδή, ως προς τα μέτρα που λαμβάνονται, είναι αυτό της συμβολαιακής γεωργίας. Και από τα δύο Κόμματα προτείνεται η συμβολαιακή Γεωργία. Τι σημαίνει συμβολαιακή Γεωργία; Σημαίνει συγκεντρώσεις σε λίγους. Σημαίνει καθετοποίηση. Για να είμαι πιο σαφής, θα αναφερθώ στο μοντέλο συμβολαιακής πτηνοτροφίας στις ΗΠΑ. Υπάρχουν τέσσερις εταιρείες, οι οποίες, αυτή τη στιγμή, έχουν το απόλυτο μονοπώλιο των κτηνοτροφικών προϊόντων στις Η.Π.Α.. Οι αγρότες που συμμετέχουν σε αυτή τη διαδικασία πρέπει να πάρουν δάνεια από τις τράπεζες, προκειμένου να έχουν τον εξοπλισμό, που είναι οι προδιαγραφές των εταιριών. Στη συνέχεια, να ακολουθούν στόχους παραγωγικότητας, που θα τους επιτρέψουν να έχουν το εισόδημα. Ανάλογα με το πόσο επιτυχείς είναι σε αυτούς τους στόχους παραγωγικότητας, έχουν καλό εισόδημα ή όχι. Οι στόχοι αυτοί αλλάζουν διαρκώς.

Το αποτέλεσμα αυτού του μοντέλου, που είναι αυτό που εισάγεται, δυναμικότερα, κάθε χρονιά, στην Ελλάδα, είναι ότι το 71% των αγροτών και των παραγωγών ζουν κάτω από το όριο της φτώχειας ή στο όριο της φτώχειας. Όποιος διαμαρτύρεται, στοχοποιείται και, πολύ απλά, βρίσκεται εκτός αγοράς. Αυτή τη στιγμή, όποιος δεν συμμετέχει σε αυτό το καθετοποιημένο σύστημα της συμβολαιακής γεωργίας δεν έχει μέλλον στην Αμερική. Οπότε έχουμε ξανά την εμφάνιση ενός φαινομένου που είχαμε αποφύγει, εδώ και σχεδόν έναν αιώνα, τους υπερχρεωμένους δουλοπάροικους, που τρέχουν να πετύχουν στόχους, που έχουν γίνει από αγρότες εργάτες και παλεύουν για να έχουν μισθούς πείνας.

Οπότε, για εμάς το στοίχημα είναι το προϊόν ποιότητας, είναι η διασύνδεση με τον τουρισμό και να αντικαταστήσουμε αυτές τις αθρόες εισαγωγές, που μας «τρώνε» το τουριστικό εισόδημα με εγχώρια προϊόντα ποιότητας. Αυτό σημαίνει «πρασίνισμα», αυτό σημαίνει «συνεταιρισμοί». Σημαίνει ο «μικρός» να αποκτήσει ισχύ εν τη ενώσει και να μπορέσει να ανταπεξέλθει σε αυτόν τον, όλο και περισσότερο σκληρά, καπιταλιστικό κόσμο και αγορά.

Τέλος, θεωρούμε ότι για να καταφέρουμε να πετύχουμε τις διαπραγματεύσεις για την Κοινή Αγροτική Πολιτική και για το νέο δημοσιονομικό πλαίσιο που χρειάζεται, πρέπει να έχουμε αυτά ως στόχους στο μυαλό μας. Ακόμη, και όταν αποφασιστεί το πλαίσιο, θα πρέπει, πάλι, να έχουμε αυτά στο μυαλό μας, όταν το εξειδικεύουμε στις εθνικές πολιτικές.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε. Είναι πολύ χρήσιμη η σημερινή συζήτηση. Νομίζω ότι θα πρέπει και ο Υπουργός να φύγει από τη συνεδρίαση, έχοντας μία σύμφωνη γνώμη σχετικά με τις προτεραιότητες και τις ιεραρχήσεις, τις οποίες θα πρέπει να διαπραγματευτεί, σε ευρωπαϊκό επίπεδο, και ο ίδιος και ο Πρωθυπουργός.

Βεβαίως, κύριε Υπουργέ, η διαπίστωση είναι ότι «μαύρα σύννεφα» ευρωπαϊκής προέλευσης «πυκνώνουν» πάνω από τους Έλληνες αγρότες. Αυτή είναι η πραγματικότητα. Αυτή η συζήτηση γίνεται σε μία συγκυρία, που με βάση τα στοιχεία της ΕΛΣΤΑΤ, που είδαν προχθές το φως της δημοσιότητας, για τον Δεκέμβριο του 2019 έχουμε μείωση των τιμών των παραγωγών, με κορυφή το -3,2% που οφείλεται στη φυτική παραγωγή του ελαιόλαδου. Ξέρετε πολύ καλά το πρόβλημα. Την ίδια στιγμή, υπάρχει αυξημένο, έστω και οριακά, το κόστος παραγωγής. Άρα, καταλαβαίνετε, ότι, ήδη, το ισοζύγιο είναι προβληματικό για τους Έλληνες αγρότες και κτηνοτρόφους και έρχεται και η επικείμενη μείωση του ποσού της Κοινής Αγροτικής Πολιτικής ως προς το δημοσιονομικό πλαίσιο. Δεν ξέρω εάν το τελικό ποσό είναι το 18,263 δις ευρώ, που αναφέρετε στο σημείωμα του Υπουργείου, ή το 16,239 δις ευρώ που έχουμε δει να βλέπει το φως της δημοσιότητας. Θα θέλαμε μία διευκρίνιση πάνω σε αυτό.

Σε κάθε περίπτωση, όλη αυτή η τάση είναι ανησυχητική και, βεβαίως, πρέπει να εξαντλήσουμε σε πολιτικό και σε εθνικό επίπεδο κάθε διαδικασία πίεσης και διαπραγμάτευσης.

Πολύ σωστά είπατε, ότι κορυφαίο ζήτημα είναι το θέμα της εξωτερικής σύγκλισης και κατανομής των δικαιωμάτων. Αυτή η «σκανδαλώδης κατανομή υπέρ της χώρας μας», όπως την παρουσιάζουν οι ευρωπαίοι, είχε ξεκινήσει το 2002. Είμαστε δεύτεροι στην κατανομή των δικαιωμάτων με 500€, ανά μονάδα έκτασης, έναντι του κοινοτικού μέσου όρου που είναι 259€. Βεβαίως, ελλοχεύει ο κίνδυνος να μεταφερθούν πόροι από μικρές εκμεταλλεύσεις προς μεγαλύτερες, χωρίς να λαμβάνονται υπόψιν, η φύση δραστηριότητας, οι διαρθρωτικές ανισότητες μεταξύ περιοχών και καλλιεργειών και ο αντίκτυπος στην απασχόληση, αλλά και στη βιωσιμότητα των καλλιεργειών.

Αυτά είναι ζητήματα, που αποτελούν ιδιαιτερότητες της ελληνικής παραγωγής και του πρωτογενούς τομέα και σωστά το έχετε επισημάνει. Θα πρέπει να επιμείνετε στη διαπραγμάτευσή σας, έτσι ώστε να μην αλλάξει το status quo και η αναλογία υπέρ της χώρας. Σε ότι αφορά στη συνδεδεμένη ενίσχυση, επειδή πρόσφατα επισκεφτήκατε τον Νομό Ηλείας και έχετε άμεση εικόνα και μας ενδιαφέρει πάρα πολύ αυτό, παραμένει μεν η προαιρετική εφαρμογή, επαφίεται, όμως, στο Υπουργείο, το κατά πόσον εκτιμά, ότι είναι δύσκολη η αντιμετώπιση κάποιων ομάδων παραγωγών και προϊόντων, που, βεβαίως, είναι σημαντικές για την αγροτική οικονομία της χώρας.

Ξέρετε ότι εμείς έχουμε μεγάλο θέμα με τη σταφίδα - σας το έθεσαν υπόψη οι παραγωγοί-, με τη τομάτα, το πορτοκάλι και υπάρχει θέμα και με το ζωικό κεφάλαιο. Συνδεδεμένη ενίσχυση, πέρα από τα αγροτικά προϊόντα, δικαιούνται και τα αιγοπρόβατα που παράγουν γάλα, αλλά και τα βοοειδή, ανά γέννα. Είναι σημαντικές κατηγορίες παραγωγών και κτηνοτρόφων, οι οποίοι πρέπει να ξέρουν αν το ελληνικό Υπουργείο Αγροτικής Ανάπτυξης προτίθεται, όντως, να συνεχίσει να παρέχει τη συγκεκριμένη ενίσχυση, που είναι πολύ σημαντική για τη βιωσιμότητά τους και τη συνέχιση της παραγωγής και της καλλιέργειας. Για τα μικρά νησιά του Αιγαίου και τη μείωση, φαντάζομαι θα μιλήσει ο συνάδελφος, ο κ. Φόρτωμας. Νομίζω το είπε και ο κ. Πάνας, ότι έχει εθνική σημασία αυτό και με βάση τα όσα γίνονται στο Αιγαίο.

Τέλος, θέλω να πω, ότι εμείς στηρίζουμε να υπάρχει απόθεμα για τους νεοεισερχόμενους αγρότες και τους γεωργούς που είναι νεαρής ηλικίας, να υπάρχει αυτή η δυνατότητα, που συνεχίζεται στη χώρα μας.

Είναι πάρα πολλά τα ζητήματα και θα πρέπει να προετοιμαστεί το Υπουργείο, ίσως για το χειρότερο σενάριο, σε επίπεδο ροών από ευρωπαϊκό επίπεδο. Ταυτόχρονα, να δει πως θα ενημερώσει κατάλληλα, ειδικά τους νέους αγρότες και κτηνοτρόφους, ώστε να μπορούν να προσαρμοστούν στα νέα δεδομένα για να μπορούν να είναι ανταγωνιστικοί και βιώσιμοί στο διηνεκές του χρόνου.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, θα ήθελα να ζητήσω μια μικρή ανοχή ως προς τον χρόνο, επειδή χειρίστηκα τα συγκεκριμένα θέματα ως Υπουργός Αγροτικής Ανάπτυξης.

Αυτό που θέλω να πω ξεκινώντας είναι ότι, αναγκαστικά θα φτάσουμε στη διαδικασία να ολοκληρωθεί η σχετική πορεία. Καθυστέρησαν, όμως οι συζητήσεις. Δεν λέω ότι ήταν δικό σας το πρόβλημα, αλλά δημιούργησαν άλλου είδους προβλήματα, όπως αυτά που έχουν σχέση με την εξασφάλιση των ροών το 2021-2022. Είναι θέματα που θα αντιμετωπιστούν.

 Οι θέσεις της χώρας μας, που, σαφώς, έχουν καθοριστεί και υπηρετηθεί από μέρους μας, από την πρώτη στιγμή, της διαπραγμάτευσης για όλα τα κρίσιμα θέματα και ιδιαίτερα, αυτά που έχουν σχέση με τους πόρους, είναι θετικό ότι έχουν «υιοθετηθεί» και από τη σημερινή Κυβέρνηση. Εμείς σε δύσκολες συνθήκες για τη χώρα μας δημιουργήσαμε ένα θετικό κλίμα και οι θέσεις αυτές μάς εξασφάλισαν ταυτόχρονα και τις κατάλληλες συμμαχίες.

Υπάρχουν, όμως ζητήματα, κύριε Υπουργέ, που καθυστερούν επικίνδυνα. Τα έχουμε πει στη διαδικασία του Κοινοβουλευτικού Ελέγχου. Αυτό που προέχει σήμερα είναι να βοηθήσουμε όλοι, ώστε να διασφαλιστεί, όσο γίνεται καλύτερα, η επωφελής διαχείριση για τους Έλληνες αγρότες της διαχείρισης της Κοινής Αγροτικής Πολιτικής. Αυτό είναι το ζητούμενο.

Όσο και αν θέλει, κύριε Υπουργέ, η Κροατία να ολοκληρώσει τη διαδικασία, δεν θα τα καταφέρει. Τελικά, οι Γερμανοί είναι αυτοί που θα βάλουν τη «σφραγίδα» τους, τόσο στα οικονομικά της Ένωσης, όσο και στις διάφορες πολιτικές που θα εφαρμοστούν, κατά τη διάρκεια της Προεδρίας τους, το 2ο εξάμηνο του 2020.

Ακόμη, όμως, αρκετές πτυχές παραμένουν «ανοιχτές» και αφορούν σε ζητήματα που θα επηρεάσουν την ελληνική γεωργία, όπως είναι το πρώτο ζήτημα που αφορά τους πόρους της Κοινής Αγροτικής Πολιτικής. Είναι ένα θέμα το οποίο σε επίπεδο κορυφής θα αποφασιστεί, αλλά αυτό που προέχει, ιδιαίτερα, είναι να επιμείνουμε, ώστε να μην μειωθούν οι πόροι, ακόμη και μετά την έξοδο του Ηνωμένου Βασιλείου. Ο δικός μας Πρωθυπουργός, ο κ. Τσίπρας, σε μία συνάντηση κορυφής, που έγινε η σχετική συζήτηση, κατέθεσε και επέμεινε γι’ αυτή τη θέση.

Το δεύτερο θέμα που μας απασχολεί και απασχολεί, ιδιαίτερα, και τον Έλληνα αγρότη, είναι το ζήτημα της εξωτερικής σύγκλισης. Στα πλαίσια του Συμβουλίου Υπουργών Γεωργίας, εκεί που δόθηκε μία «μάχη», εμείς στο ζήτημα της πλήρους εξωτερικής σύγκλισης δημιουργήσαμε τέτοιες συμμαχίες και δυνατότητες, ώστε μετά από μία πάρα πολύ μεγάλη, σε διάρκεια, συνεδρίαση, η απόφαση του Συμβουλίου ήταν η λέξη «πλήρης» να εξαφανιστεί από την πρόταση της Ευρωπαϊκής Επιτροπής, κάτι που έγινε δεκτό και ως απόφαση του Συμβουλίου, αλλά και στις προτάσεις που η Επιτροπή παρουσίασε.

Είναι ένα ζήτημα πάρα πολύ σοβαρό και πρέπει να δώσετε μεγάλη «μάχη» από τώρα, γιατί αρχίζουν οι σχετικές συζητήσεις. Είναι δύσκολη η ώρα, διότι από τη μία πλευρά, μπορεί να υπάρχει η Γερμανίδα Υπουργός, η οποία θα είναι θετική, διότι τη συγκεκριμένη ημέρα που συζητήσαμε αυτό το θέμα, ήταν αυτή που, ουσιαστικά, ανέτρεψε μία δύσκολη απόφαση που ερχόταν, όμως από την άλλη πλευρά, θα έχετε υπόψη σας, ότι θα έχετε να αντιμετωπίσετε έναν Επίτροπο, ο οποίος έχει δεσμευτεί και δημόσια. Υπάρχουν τοποθετήσεις του ότι συμφωνεί. Εγώ σας τα θέτω αυτά τα ζητήματα, όπως τα έχω πληροφορηθεί, γιατί το θέμα είναι πάρα πολύ δύσκολο.

Αφού συζητάμε για τη σύγκλιση, πρέπει να δείτε το θέμα με τις καθυστερήσεις στα διαχειριστικά σχέδια των βοσκήσιμων γαιών. Μην μου πείτε τώρα, τι κάνατε κ.λπ.. Το θέμα είναι ότι εκεί διασφαλίζουμε 8 εκατ. στρέμματα δασικού χαρακτήρα εκτάσεων ως βοσκήσιμες γαίες, για τα οποία μπορούμε να τους πούμε, «ορίστε, κύριοι, επειδή μιλάτε για τις στρεμματικές ενισχύσεις, εμείς με τη διαδικασία omnibus τα εντάσσουμε και αυτά, για να ξεπεράσουμε το πρόβλημα».

Κύριε Πρόεδρε, υπάρχει και ένα μεγάλο θέμα που αφορά στο νέο μεγάλο μοντέλο λειτουργίας της ΚΑΠ, που μας ζητάει να συμμορφωθούμε με επιδόσεις. Είναι ένας νέος τρόπος εφαρμογής, ο οποίος θα φέρει πάρα πολλές δυσκολίες. Πάρα πολλές δυσκολίες θα προκύψουν ιδιαίτερα με την «Πράσινη» Αρχιτεκτονική και της αυξημένες περιβαλλοντικές απαιτήσεις για οικολογικά σχήματα. Αντιλαμβάνεστε ότι όλο αυτό θα δημιουργήσει μία αναστάτωση, ιδιαιτέρως, στον αγροτικό χώρο, πάλι. Τι θα είναι αυτά τα οικολογικά σχήματα; Εθελοντικά ή υποχρεωτικά; Τι θα γίνει με τον προϋπολογισμό της ΚΑΠ στην προκειμένη περίπτωση, επειδή πάει προς την περιβαλλοντική κατεύθυνση; Δημιουργεί δυσκολίες που ενδέχεται να έχουν επιπτώσεις στην άσκηση της αγροτικής δραστηριότητας στην Ελλάδα, πόσο μάλλον, όταν ξέρετε, ότι υπάρχουν αυτά τα κράτη μέλη, που συνεισφέρουν θετικά στη διαμόρφωση του προϋπολογισμού, αλλά αντιδρούν για τις άμεσες ενισχύσεις.

Το λέω αυτό, γιατί, βεβαίως, πρέπει να υπηρετήσει η γεωργία την αντιμετώπιση της κλιματικές αλλαγής. Όμως, δεν μπορεί να είναι η γεωργία το «κακό παιδί». Αυτό πρέπει να γίνει κατανοητό. Να συμφωνήσουμε, ότι θα έχει την περιβαλλοντική κατεύθυνση, αλλά ταυτόχρονα, δεν θα συνοδευτεί αυτή η περιβαλλοντική κατεύθυνση με τη μείωση των πόρων της Κοινής Αγροτικής Πολιτικής, διότι τότε θα υπάρχει ένα τεράστιο πρόβλημα.

Επιπλέον, μιας και συζητάμε και για άλλους χώρους, όπως η βιομηχανία, η ενέργεια, το διεθνές εμπόριο, έχουν προσεγγιστεί για την επίπτωση που έχει η λειτουργία τους στην κλιματική αλλαγή; Γιατί πάει να δημιουργηθεί μία εικόνα, ότι μόνο η γεωργία είναι το «κακό παιδί». Αυτό που θέλω να πω είναι, ότι ιδιαίτερα από την ώρα που οι συγκεκριμένοι πόροι, ειδικά στη χώρα μας, αποτελούν σημείο αναφοράς στην κοινωνική συνοχή της υπαίθρου, στην παραμονή των κατοίκων και στην απασχόληση στις «ρίζες» τους, πρέπει όλοι να συμβάλουμε σε αυτή την προσπάθεια. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Μάνη.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε. Κύριε Υπουργέ, σας ευχαριστούμε για τη σημερινή παρουσία σας στην κοινή συνεδρίαση των δύο Επιτροπών, όπως, επίσης, και για την ενδελεχή παρουσίαση των δεδομένων της νέας ΚΑΠ. Είναι, απόλυτα, κατανοητές οι δυσκολίες που διαφαίνονται στον ορίζοντα και απ' ό,τι κατάλαβα, είναι σε δύο κατευθύνσεις. Αφενός, στο θέμα του προϋπολογισμού στο πολυετές δημοσιονομικό πλαίσιο, καθώς διαμορφώθηκε ένα νέο περιβάλλον μετά την έξοδο της Μεγάλης Βρετανίας από την Ε.Ε., καθώς ήταν μία χώρα που συνεισέφερε στα κονδύλια και αφετέρου, η άλλη κατεύθυνση είναι οι δυσκολίες που αντιμετωπίζει η δική μας χώρα στο ζήτημα των συγκλήσεων.

Εδώ εκτιμώ, κύριε Υπουργέ, ότι ένα διαχρονικό επιχείρημα, το οποίο και εσείς αναφέρατε, είναι η μικρή έκταση καλλιεργήσιμης γης που έχουμε στη χώρα μας. Είναι αλήθεια, ότι η ιδιομορφία του εδάφους, το «ανάγλυφο» του εδάφους της Ελλάδος, οι βοσκότοποι και όλα αυτά, είναι ένα επιχείρημα που μπορούμε, διαχρονικά, να προτάσσουμε. Φυσικά, όλα αυτά μπορούμε να τα συνδέσουμε, προς επίρρωση, αυτού του επιχειρήματος, ότι το μικροκλίμα της χώρας μας δίνει τη δυνατότητα να παράγουμε και να καλλιεργούμε ποιοτικά προϊόντα, που είναι, άμεσα, συνδεδεμένα και με την υγεία των ευρωπαίων πολιτών.

Επίσης, θα ήθελα να εστιάσω σε δύο καινοτομίες της πρότασης κανονισμού για την νέα ΚΑΠ. Το πρώτο είναι οι μεγαλύτερες φιλοδοξίες που δημιουργεί η νέα ΚΑΠ, σχετικά με τις δράσεις για το περιβάλλον και το κλίμα. Έτσι, λοιπόν, στο άρθρο 28 προβλέπεται μία νέα παρέμβαση, η οποία «πρασινίζει», ακόμη περισσότερο, τις άμεσες ενισχύσεις. Τα κράτη προβλέπεται να παρέχουν στήριξη σε εθελοντικά προγράμματα για το κλίμα και το περιβάλλον, η οποία θα χορηγείται ως ετήσια ενίσχυση στους γεωργούς, εφόσον αυτοί, όμως, εφαρμόζουν πρακτικά επωφελείς και φιλικές ενέργειες προς το περιβάλλον, που θα υπερβαίνουν τις ελάχιστες απαιτήσεις και τους κανόνες της αιρεσιμότητας. Για τον λόγο αυτό, θεωρώ ότι πρόκειται για μία, εξαιρετικά, χρήσιμη και αναγκαία παρέμβαση, ακόμη και αν δεν έχει ξεκαθαρίσει, το κατά πόσο θα είναι νομικά δεσμευτική για τα κράτη μέλη και προαιρετική για τους γεωργούς.

Στο ίδιο πλαίσιο, κύριε Υπουργέ, θα μπορούσε, επίσης, να ενταχθεί και η πρόταση για τη δημιουργία κοινών τόπων συγκέντρωσης των κενών συσκευασιών των φυτοφαρμάκων. Αναρωτιέμαι, ειλικρινά, έως τώρα που καταλήγουν αυτά τα κενά συσκευασίας, που είναι, εξαιρετικά, ρυπογόνα;

Επίσης, όπως, ήδη, αναφέρατε, πρέπει να ελέγχεται το περιβαλλοντικό «αποτύπωμα» του διοξειδίου του άνθρακα, δηλαδή, οι εκπομπές διοξειδίου του άνθρακα, ανά κιλό παραγόμενου προϊόντος και αυτά, ίσως, πρέπει να πιστοποιούνται με κάποια αξιόπιστη μέθοδο, αντίστοιχη για παράδειγμα της ISO.

Το δεύτερο σημείο, κύριε Υπουργέ, στο οποίο θα πρέπει να εστιάσουμε είναι η μεγαλύτερη δυνατή αξιοποίηση της έρευνας και της καινοτομίας, διότι ανάπτυξη χωρίς έρευνα δεν υπάρχει σε κανέναν τομέα, πολλώ δε μάλλον, στη γεωργία. Έρευνα, όχι όμως, θεωρητική, αλλά διασυνδεδεμένη με την πράξη και την αγροτική παραγωγή. Είναι χρήσιμες οι επιστημονικές δημοσιεύσεις, αλλά το σημαντικότερο είναι το πρακτικό αποτέλεσμα.

Για τον λόγο αυτό, θα πρέπει να μεριμνήσουμε, ούτως ώστε να ενταθεί η συνεργασία των ερευνητικών κέντρων και φορέων με την αγορά, εν προκειμένω με τις αγροτικές οργανώσεις και επιχειρήσεις και όχι μόνο σε εθνικό επίπεδο, αλλά και σε ευρωπαϊκό επίπεδο. Δηλαδή, να προωθηθούν οι διακρατικές συνέργειες στον τομέα της αγροτικής έρευνας μεταξύ των κρατών μελών και υπό την αιγίδα της Ε.Ε.. Εδώ, φυσικά, είναι άπειρες και οι δυνατότητες που δίνει η λεγόμενη «Ευφυής» Γεωργία, αλλά σε κάθε περίπτωση, κύριε Υπουργέ, δεν πρέπει να ξεχνάμε ότι και χωρίς την «μπότα» του γεωπόνου στο χωράφι, δεν υπάρχει γεωργία.

Στο σημείο αυτό θα ήθελα να αναφερθώ, και στο ότι, μετά τη συνάντηση του ίδιου του Πρωθυπουργού με τον Πρόεδρο της Ευρωπαϊκής Τράπεζας Επενδύσεων, ποσό 560 εκατομμυρίων ευρώ θα διοχετευτεί στον τομέα της γεωργίας, γεγονός που αποδεικνύει την ευαισθησία αυτής της Κυβέρνησης για τον αγροτικό κόσμο.

Κύριε Υπουργέ, επιτρέψτε μου, να εκμεταλλευτώ τη σημερινή σας παρουσία και επιγραμματικά, να επισημάνω κάποια από τα ζητήματα που απασχολούν, καθημερινά, τον μέσο Έλληνα αγρότη. Αυτά είναι η μείωση του κόστους παραγωγής, η ίδρυση Μητρώου Εμπόρων, ώστε να διασφαλίζεται η πληρωμή των αγροτικών προϊόντων, η τροποποίηση του κανονισμού του ΕΛΓΑ, καθώς μετά από την κλιματική αλλαγή υπάρχουν ασθένειες στις καλλιέργειες που δεν καλύπτονται ως ασφαλιστικοί κίνδυνοι, όπως για παράδειγμα η φυτόφθορος στον καπνό. Πολύ σημαντική είναι η ανακοίνωση του Υπουργείου σας, ότι ένα από τα τέσσερα νέα μέτρα του Προγράμματος Αγροτικής Ανάπτυξης, σχετικά με την προληπτική προστασία των καλλιεργειών από φυσικές καταστροφές, προβλέπει τη στήριξη επενδύσεων αντιχαλαζικής προστασίας. Ίσως, θα έπρεπε να εξετάσετε και την αντιχαλαζική προστασία από αέρος. Ένα μέτρο που, ήδη, εφαρμόζεται σε κάποιες περιοχές της χώρας μας.

Κλείνοντας, κύριε Υπουργέ, θα ήθελα να αναφερθώ σε ένα πρόβλημα, που, επίσης, θα αντιμετωπίσουμε άμεσα, τους, αμέσως, επόμενους μήνες, και αφορά στην απασχόληση και την ασφάλιση των εργατών γης. Ένα χρόνιο πρόβλημα που ταλανίζει τον αγροτικό κόσμο της χώρας μας, καθώς, μονίμως, αντιμετωπίζεται αποσπασματικά, με αποτέλεσμα, πολλές φορές, οι αγρότες μας να πληρώνουν και «εξοντωτικά» έξοδα και να στερούνται και εργατικών χεριών. Φυσικά, αυτό θα γίνει με το αρμόδιο Υπουργείο, το Υπουργείο Εργασίας, και δεν θα πρέπει να διαφύγει της προσοχής σας, ότι οι εργάτες γης θα πρέπει να γνωρίζουν από αγροτικές εργασίες.

Κύριε Υπουργέ, καθώς προέρχομαι από μία περιοχή που είναι, καθαρά, αγροτική, την Πιερία, θα ήθελα να ενσκήψουμε, ακόμη περισσότερο, στο υψίστης σημασίας ζήτημα της «ερήμωσης» της ελληνικής υπαίθρου και να «αναχαιτίσουμε» το φαινόμενο να κλείνουν κάθε χρόνο τα σχολεία μας και να έχουμε χωριά «φαντάσματα». Ένας τρόπος για να το κάνουμε αυτό, είναι η στήριξη του αγροτικού κόσμου. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κύρια Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ πολύ, κύριε πρόεδρε. Θα μου επιτρέψετε να επισημάνω, εξαρχής, την κοινωνική σημασία που έχει η αγροτική απασχόληση. Στη χώρα μας απασχολούνται στον αγροτικό πρωτογενή τομέα, περίπου, 400.000 άνθρωποι, που αντιστοιχεί στο 12% των εργαζομένων, σε αντίθεση με την Ε.Ε. που είναι, σχεδόν, στο 4%.

Θα ήθελα, ενδεικτικά να αναφέρω, ότι στη Γερμανία απασχολούνται στην αγροτική παραγωγή, σχεδόν, 600.000 εργαζόμενοι και στην Ολλανδία, 200.000 εργαζόμενοι. Όμως, αυτές οι δύο χώρες έχουν «εκτινάξει» την παραγωγή τους σε δυσθεώρητα ύψη, με αποτέλεσμα να βρίσκονται στις κορυφαίες θέσεις των εξαγωγών των αγροτικών προϊόντων παγκοσμίως, μετά τις Ηνωμένες Πολιτείες.

Αυτή η εντατικοποίηση, κατά την άποψή μας, είναι ο λάθος δρόμος. Και είναι λάθος δρόμος για δύο λόγους. Πρώτον, επί της αρχής. Προφανώς, αυτή η γεωργία και η κτηνοτροφία δεν εντάσσονται στις αρχές της βιώσιμης ανάπτυξης. Δεύτερον, αυτόν τον λάθος δρόμο, όσο, επιμελώς, και αν ακολουθήσουμε, πάντα θα βρισκόμαστε πίσω σε αυτόν τον ανταγωνισμό. Όμως, αυτόν τον λάθος δρόμο ακολουθούμε, συχνά, και εμείς. Παραδείγματος χάρη, είναι λάθος ότι δόθηκαν ενισχύσεις σε Έλληνες κτηνοτρόφους για να αγοράσουν βοοειδή Λιμουζίν και πρόβατα Λακόν. Αυτά αντικατέστησαν τις ντόπιες φυλές μικτής κατεύθυνσης που είχαμε, δηλαδή, φυλές που παράγουν και γάλα και δίνουν και αξιόλογη ποιότητα και ποσότητα κρέατος.

Κερδισμένοι, θεωρώ, εν τέλει, ότι βρέθηκαν οι Γάλλοι παραγωγοί, στους οποίους κατέληξαν οι επιδοτήσεις αυτές, μαζί με τις οικονομίες των Ελλήνων κτηνοτρόφων που επένδυσαν σε αυτά τα ζώα και τώρα προσπαθούν να επιστρέψουν στην εκτροφή ντόπιων μικτών φυλών. Εν κατακλείδι, κυρίες και κύριοι συνάδελφοι, η εκτατική κτηνοτροφία θα πρέπει να ενισχυθεί.

Εκτός, όμως, από αυτό το εύληπτο παράδειγμα, υπάρχουν και σοβαρά προβλήματα στις ενισχύσεις της κτηνοτροφίας που πρέπει, επιτέλους, να αντιμετωπιστούν. Καταρχήν, η άνιση κατανομή των εκτάσεων των βοσκοτόπων ανά χωρική ενότητα. Οι τιμές, ανά πυκνότητα βόσκησης, δεν ανταποκρίνονται στην πραγματικότητα και γι' αυτό είναι άδικες. Είναι λάθος και άδικο να αποζημιώνονται οι κτηνοτρόφοι με κριτήριο τα ιστορικά δικαιώματα. Δεν αναφέρομαι στα ειδικά δικαιώματα που ισχύουν για τα νησιά, τα οποία καλώς υφίστανται και πρέπει να ενισχυθούν κιόλας. Αναφέρομαι στα ιστορικά δικαιώματα που προϋποθέτουν δασικούς χάρτες που δεν υπάρχουν και στα ιστορικά δικαιώματα που εξασφαλίζουν στους «εκλεκτούς» κτηνοτρόφους ετήσιες προσόδους, που άλλοι κτηνοτρόφοι, ούτε σε μία δεκαετία, δεν θα μπορούσαν να αποκομίσουν.

Οι επιδοτήσεις, λοιπόν, θα πρέπει να υπολογίζονται με βάση το ζωικό κεφάλαιο και όχι με χώρο βοσκής. Πρέπει, επίσης να τονιστεί, ότι η κατάργηση της υποχρέωσης της μόνιμης κατοικίας στις ορεινές και μειονεκτικές περιοχές των δικαιούχων επιδότησης, είχε ως αποτέλεσμα την αύξηση των δικαιούχων και τη μεταφορά μεγάλου μέρους των κονδυλίων της από την κτηνοτροφία, στη γεωργία και, τελικά, στη μείωση εξισωτικής αποζημίωσης των κτηνοτρόφων.

Όμως, και στη γεωργία έχουμε σοβαρές ανισότητες. Ολιγοπώλια και πελατειακό σύστημα. Καταρχήν, η επιδότηση πρέπει να συνδέεται με την παραγωγή και όχι με τη γεωργική έκταση που δηλώνεται, γιατί έτσι ενισχύονται οι μεγαλοαγρότες. Οι ανισότητες ενισχύονται και από τον διπλασιασμό, τα τελευταία χρόνια, των τιμών των αγροτοεφοδίων. Αυτή η αύξηση επιφέρει τις ανάλογες επιπτώσεις σε μικρούς και μεγάλους αγρότες, οδηγώντας τους πρώτους στην «εξαφάνιση». Η ενοικίαση κλήρου στους μεγάλους αγρότες είναι το πρώτο βήμα. Η αύξηση της φορολόγησης θα πρέπει να μειωθεί. Μειώνουμε τη φορολογία στους εφοπλιστές, γιατί όχι και στους αγρότες;

Οι επιδοτήσεις με κριτήριο τους τίτλους δικαιωμάτων ενισχύουν, ακόμη περισσότερο, τους μεγαλοαγρότες. Η μείωση δε, των επιδομάτων από την προηγούμενη ΚΑΠ κατά 7%, πλήττει, δυσανάλογα, τους μικρούς παραγωγούς από τους μεγαλοαγρότες. Ακόμη περισσότερο δε, οδηγεί πιο γρήγορα στην εκμετάλλευση, όλο και μεγαλύτερου, κλήρου από τους μεγαλοαγρότες.

Θα ήθελα να αναφερθώ, τέλος, στη μελισσοκομία που είναι ένα σοβαρό θέμα. Και τη μελισσοκομία τη «βασανίζουν» ολιγοπώλια και πελατειακό σύστημα. Μόνο το 30% από τον κανονισμό μελισσοκομίας καταλήγει στην ενίσχυση των μελισσοκόμων. Η μελισσοκομία θα πρέπει να ενισχυθεί από την ΚΑΠ. Οι μελισσοκόμοι θα πρέπει να συμμετέχουν, ισότιμα, σε όλα τα θέματα γεωργικής ανάπτυξης και η ελληνική μελισσοκομία βρίσκεται, αυτή τη στιγμή, αντιμέτωπη με τις δυσμενέστατες συνέπειες της κλιματικής αλλαγής. Πρέπει, λοιπόν, να τη βοηθήσουμε.

Παρατηρούνται και στη μελισσοκομία φαινόμενα δυσμενέστερης αντιμετώπισης όλων των ελληνικών προϊόντων. Αναφέρομαι στην ευρωποίηση κινεζικού μελιού, μέσω βαλκανικών χωρών της Ε.Ε., αλλά και στην ελληνοποίησή του, γεγονός που αποβαίνει σε βάρος των Ελλήνων μελισσοκόμων. Αναφέρομαι στο γεγονός, ότι το τουρκικό μέλι είναι φθηνότερο στα ράφια απ' ό,τι το ελληνικό.

Το ερώτημα, λοιπόν, όχι μόνο για τη μελισσοκομία, αλλά και για όλα τα ελληνικά προϊόντα, γεωργικά και μη, που αποτελεί και πρόκληση για το Υπουργείο σας, κύριε Υπουργέ, είναι πώς μπορούν οι κλαδικές οργανώσεις να συμμετέχουν σε ένα, διαρκώς, μεταβαλλόμενο περιβάλλον, με ένα αμφίδρομο σύστημα ενημέρωσης, ώστε να ξέρουμε, κάθε φορά, που βρισκόμαστε με τον Παγκόσμιο Οργανισμό Εμπορίου και την Ε.Ε., ανά προϊόν.

Κλείνοντας, θα πω ότι θεωρώ παράδοξο ότι η ενωσιακή νομοθεσία, προστατεύοντας τον ελεύθερο ανταγωνισμό από διακρίσεις σε βάρος των εισαγόμενων προϊόντων, οδηγεί, μερικές φορές, σε διακρίσεις σε βάρος των προϊόντων που παράγονται στο κράτος εισαγωγής. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σημαντικά όλα όσα λέτε, αλλά πρέπει να προχωρήσουμε. Εν πάση περιπτώσει, επειδή μιλάτε για μεγαλοαγρότες για να ξέρουμε και το αντικείμενο, αν είδατε όλοι προχθές στην τηλεόραση, ο συμπολίτης μας που είχε ένα τεράστιο θερμοκήπιο στην Κρήτη, μέχρι προχθές το βράδυ, ήταν μεγαλοαγρότης, και το πρωί ξημέρωσε μικροαγρότης. Πέρασε ο ανεμοστρόβιλος και ξημέρωσε μικροαγρότης. Είναι πολύ ευαίσθητοι οι ορισμοί νομίζω σε αυτή την κατηγορία. Όλοι είμαστε από επαρχία, έχουμε μεγαλώσει σε επαρχία και γνωρίζουμε το αντικείμενο.

Τον λόγο έχει ο κ. Οικονόμου.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε**.** Χωρίς αμφιβολία είναι πολύ σημαντική η ενημέρωση, κύριε Υπουργέ. Μας δώσατε μία πολύ καθαρή εικόνα της κατάστασης και της τακτικής της ελληνικής Κυβέρνησης.

Λόγω του περιορισμένου χρόνου θα περιοριστώ σε τέσσερις επισημάνσεις. Η πρώτη είναι γενική. Η συζήτηση για την ΚΑΠ, σε αυτή τη χρονική στιγμή, συμπίπτει με μία συγκυρία, που η κατάσταση για την ευρωπαϊκή -και πολύ περισσότερο- για την ελληνική γεωργία, δεν είναι καθόλου καλή, συνεπεία πολλών παραγόντων, ανάμεσα στους οποίους είναι οι κανονισμοί και οι υποχρεώσεις. Αυτό θα πρέπει να το έχουν υπόψη τους και οι διαπραγματευτές και οι άνθρωποι που σχεδιάζουν την ΚΑΠ και να το διακηρύξουν και ως στόχο. Δηλαδή, ότι ο στόχος πρέπει να είναι, ανάμεσα στα άλλα, η διάσωση της ευρωπαϊκής και της ελληνικής γεωργίας.

Διάβασα το καλοκαίρι ένα βιβλίο ενός Γάλλου διανοητή τη «Σεροτονίνη». Εκεί παρουσιάζονται τα αδιέξοδα και τα προβλήματα ενός Γάλλου γεωπόνου. Δεσπόζουν τα υπαρξιακά και τα επαγγελματικά του αδιέξοδα. Τα υπαρξιακά δεν μας αφορούν. Τα επαγγελματικά, πάντως, δίνουν μία πολύ καλή εικόνα των προβλημάτων που θα αντιμετωπίσει ο κλάδος. Ήταν και προφητικό για πράγματα που ισχύουν, ήδη, στην Γαλλία. Θα το σύστηνα στους συναδέλφους, άλλωστε, δεν είναι και πολλά τα βιβλία που έχουν πρωταγωνιστές γεωπόνους.

Το δεύτερο, έχει να κάνει με αυτό, που και εσείς είπατε και άλλοι συνάδελφοι, περί του προσανατολισμού της ενίσχυσης του περιβαλλοντικού «αποτυπώματος» στην ΚΑΠ, που συνδέεται με την γεωργία στην Ελλάδα και αλλού. Εγώ θα το πω λίγο πιο «ωμά». Πολλά από τα πράγματα αυτά που συζητούνται, κυρίως αν συνδυαστούν με μεγάλη μείωση του προϋπολογισμού, ενδεχομένως να αποτελέσουν τον «νεκροθάφτη» της ελληνικής παραγωγής, με άμεση συνέπεια τη μεγαλύτερη εξάρτηση από τις εισαγωγές στα τρόφιμα. Ήδη, είμαστε ελλειμματικοί γύρω στα 3 δις. Πρέπει, λοιπόν, να είμαστε πάρα πολύ προσεκτικοί στο τι αντέχουμε, τι μπορούμε να κρατήσουμε, πώς μπορούμε να προσαρμοστούμε. Προφανώς, όπως κι εσείς είπατε, αν υπάρξουν πρόσθετες υποχρεώσεις να μην συνδυαστούν με μείωση των πόρων και είναι κάτι πάρα πολύ σημαντικό.

Στη χώρα μας, γιατί πρέπει να ακουστεί και να καταγραφεί αυτό, είμαστε, μάλλον, σε καλύτερη κατάσταση, σε ό,τι αφορά τη γεωργία από τους ευρωπαίους. Έχουμε 8% βιολογικές καλλιέργειες στις καλλιεργούμενες εκτάσεις, έναντι 7% του ευρωπαϊκού μέσου όρου και ακόμη μικρότερες εκπομπές αερίων απ’ ό,τι στην υπόλοιπη Ευρώπη.

Η τρίτη παρατήρηση που έχω να κάνω είναι πως είναι μία πολύ καλή ευκαιρία, κυρίως για την Ελλάδα, να συζητήσουμε και εκεί, αλλά και μετά το αποτέλεσμα εδώ, πώς θα «εργαλειοποιήσουμε» καλύτερα τη νέα ΚΑΠ για την αντιμετώπιση μιας σειράς δομικών αδυναμιών της ελληνικής γεωργίας. Χρειαζόμαστε νέους ανθρώπους στον κλάδο, χρειαζόμαστε νέους ανθρώπους επιμορφωμένους στον κλάδο και διαρκή επιμόρφωση. Χρειαζόμαστε επενδύσεις. Έχουν χρόνια να γίνουν επενδύσεις και αυτές που υπάρχουν ούτε καν έχουν συντηρηθεί. Ακόμη - ακόμη και στην περιβαλλοντική τους διάσταση υπάρχουν πράγματα που πρέπει να γίνουν. Η αντικατάσταση των ανοικτών αγωγών με κλειστούς αγωγούς, η πρόκληση του να αυξήσουμε τις αρδευόμενες εκτάσεις. Αυτό θέλει μία υπερμελέτη για την αξιοποίηση, καταρχήν, των επιφανειακών υδάτων.

Χρειάζονται χρήματα για καινοτομίες για τεχνολογίες. Πρέπει, λοιπόν, να τεθεί αυτή η συζήτηση για την «εργαλειοποίηση» της νέας ΚΑΠ, κυρίως, σε ό,τι αφορά τον «πυλώνα» 2, έτσι ώστε να αυξήσουμε την ανταγωνιστικότητα και να εκσυγχρονίσουμε την ελληνική γεωργία. Υπάρχουν και μία σειρά άλλα πράγματα, τα οποία δεν θα αναπτύξω τώρα, χάριν χρόνου. Θα μας δοθεί πιστεύω και η δυνατότητα πάλι.

Η τελευταία παρατήρηση, πιο τεχνικού περιεχομένου, έχει να κάνει με δύο θέματα. Πρώτα απ' όλα, με τη γλώσσα των κανονισμών. Εσείς μιλάτε πολύ καλά ελληνικά. Νομίζω, ότι ο Τριανταφυλλίδης, εάν διάβαζε τις μεταφράσεις των κανονισμών, θα έφριττε με τα ελληνικά αυτά, εντός πολλών τα «ελληνικά». Είναι ένα θέμα το οποίο αξιολογώ ως σοβαρό και ως μία καλή ευκαιρία, ενδεχομένως τώρα, να τα βελτιώσουμε λίγο και να τα καταλαβαίνει ο κόσμος, γιατί διευρύνουμε το χάσμα. Ξέρετε υπερθεματίζουν και αυτή τη φημολογία περί γραφειοκρατίας των Βρυξελλών και αντίληψης των Ελλήνων και, κυρίως, και του Έλληνα παραγωγού.

Το τελευταίο, που θέλω να πω είναι ότι στις επιτροπές για τη διαπραγμάτευση αισθάνομαι, ότι «γέρνει» λίγο το «βάρος» προς οργανώσεις και ανθρώπους που έχουν περισσότερο έμμεση και λιγότερο άμεση σχέση με την ελληνική παραγωγή. Ο καθένας εκεί, ανάλογα με το «βάρος» και με τη «στενότητα» της σχέσης του με την ελληνική αγροτική παραγωγή, θα πρέπει να έχει και το αντίστοιχο περιθώριο μεγαλύτερης επιρροής, στην άποψη που διαμορφώνεται μέσα στις διαπραγματευτικές ομάδες. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Λοβέρδος.

**ΙΩΑΝΝΗΣ ΛΟΒΕΡΔΟΣ:** Ευχαριστώ πολύ, κύριε Πρόεδρε. Με προκάλεσε δημιουργικά ο φίλος μου, ο κ. Αραχωβίτης, όταν αναφέρθηκε στον φιλελευθερισμό. Νεοφιλελευθερισμός είναι ένας όρος της δεκαετίας του 1980, κατά τη γνώμη μου, αδόκιμος. Ήταν μετάφραση nio conservant που επικρατούσε στα reaganomics της περιόδου εκείνης, επί προεδρίας του Ρήγκαν και της Μάργκαρετ Θάτσερ στη Βρετανία και δεν έχει καμία σχέση με τη σημερινή πραγματικότητα. Τότε ήταν μία πολύ σωστή πολιτική που είχε και μεγάλη επιτυχία. Σήμερα, όμως, δεν υπάρχει και δεν χρησιμοποιείται πουθενά. Είναι ένας όρος που τον χρησιμοποιεί η Αριστερά, συνήθως, για να πλήξει ως, δήθεν, «ανάλγητη» τη Δεξιά.

Φιλελευθερισμός υπάρχει και εγώ είμαι φιλελεύθερος. Ο κ. Βορίδης, μάλιστα, δεν είναι τόσο φιλελεύθερος, καθώς ανήκει στη πιο συντηρητική πλευρά, Παρ’ όλα αυτά, ούτε ο κ. Βορίδης, ούτε εγώ, είμαστε δογματικοί. Είναι πολύ θεμιτό να υπάρχουν ιδεολογικές διαφορές και καλώς υπάρχουν και πρέπει να υπάρχουν. Και σε ένα μεγάλο Κόμμα, όπως είναι η Ν.Δ. -ελπίζω να γίνει και ο ΣΥΡΙΖΑ- πρέπει να υπάρχουν και ιδεολογικές διαφορές. Αλλά ποιο είναι το σημαντικό σε εμάς; Επειδή τον κ. Βορίδη τον γνωρίζω πολλά χρόνια, ούτε εκείνος είναι δογματικός, ούτε εγώ είμαι δογματικός. Έτσι καταλαβαίνουμε, για παράδειγμα, για ποιον λόγο πρέπει να υπάρχουν κοινοτικές ενισχύσεις στη γεωργία, κάτι που είναι πάρα πολύ σημαντικό για να υπάρχει η διατροφική ασφάλεια.

Αυτό που θα με ενδιέφερε, βέβαια, περισσότερο, θα ήταν για να υπάρχουν αυτές οι ενισχύσεις, να βελτιωθεί -και αυτό είναι ένα μεγάλο στοίχημα για όλες τις κυβερνήσεις και για όλες τις προσπάθειες που έχουν γίνει στον αγροτικό τομέα- η στρεμματική απόδοση. Δεν αρκεί μόνο να επιδοτήσεις την παραγωγή. Πρέπει να αυξάνεται και η στρεμματική απόδοση, κάτι που φοβάμαι, ότι δεν έχει το αποτέλεσμα που θα θέλαμε να έχει. Προηγουμένως, η κυρία Σακοράφα, αναφέρθηκε, κυρίως, για την Ολλανδία που έχει, από ό,τι διαβάζω, 1.700 ευρώ απόδοση ανά στρέμμα. Σε εκείνο που αναφερθήκατε -και σωστά αναφερθήκατε γιατί είναι ένα πάρα πολύ σοβαρό θέμα για την ελληνική γεωργία- είναι η εξωτερική σύγκλιση, όπως, επίσης, και τα κονδύλια που θα πάνε στην Κοινή Αγροτική Πολιτική την επόμενη οκταετία. Βέβαια, αυτά δεν εξαρτώνται από μας. Έχει να κάνει με πολλούς παράγοντες και με το τι κλίμα θα επικρατεί διεθνώς. Το βέβαιο είναι -και αυτό προέκυψε από τη συζήτηση εδώ- ότι ανεξαρτήτως κόμματος και ανεξαρτήτως ιδεολογικής κατεύθυνσης όλες οι πλευρές του Κοινοβουλίου δείχνουν, ότι θα διαχειριστείτε και εσείς προσωπικά και ο Πρωθυπουργός, όσο μπορείτε καλύτερα το πρόβλημα αυτό, το οποίο -επαναλαμβάνω- δεν εξαρτάται από την Ελλάδα και από την ελληνική Κυβέρνηση, αλλά είναι ένα μείζον θέμα για την ελληνική οικονομία. Κλείνοντας, θα ήθελα να σας θέσω ένα μικρό ερώτημα. Αναφέρθηκε, ο κ. Κατρίνης, προηγουμένως, στο θέμα του ειδικού καθεστώτος για την εσωτερική σύγκλιση και, κυρίως, για τα νησιά του Αιγαίου που πλήττονται. Πέρα από τα μικρά νησιά του Αιγαίου, που έχουν, ήδη, μεγάλο πρόβλημα, μπορούμε να κάνουμε κάτι για τα νησιά που πλήττονται εξαιτίας του μεταναστευτικού; Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει, ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Νομίζω, ότι το πρώτο με το οποίο θα συμφωνήσουμε όλοι, κύριε Υπουργέ, είναι το θέμα του προϋπολογισμού.Ως εκ τούτου, θα πρέπει να εξασφαλίσουμε, ότι η παρέμβαση της Ελλάδας σε όλες τις διαπραγματεύσεις για τη νέα ΚΑΠ, θα πρέπει να στοχεύουν στο να μείνει, τουλάχιστον, σταθερός, αν όχι να αυξηθεί, ο προϋπολογισμός της ΚΑΠ για τους Έλληνες αγρότες. Είναι κάτι για το οποίο προσπαθήσαμε, επιλύοντας σοβαρά θεσμικά προβλήματα την προηγούμενη περίοδο της διακυβέρνησης. Λύνοντας και σοβαρά θέματα αιρεσιμοτήτων. Δυστυχώς, το 2015 η Κυβέρνηση Σαμαρά-Βενιζέλου, στην οποία συμμετείχατε και εσείς από άλλο χαρτοφυλάκιο βέβαια, μας είχε αφήσει αιρεσιμότητες και δεν μπορούσαν να μπουν στην Ελλάδα οι πόροι από τον νέο ΠΑΑ, αυτό, δηλαδή, που υλοποιείται τώρα. Ένα Πρόγραμμα Αγροτικής Ανάπτυξης με σοβαρά προβλήματα, σε επίπεδο διάρθρωσης, που μας το είχαν επιστρέψει «κοκκινισμένο» το 2015

Αυτά, θα σας τα πει καλύτερα, ο κ. Απόστολου, που ήταν τότε στο Υπουργείο. Όμως, θα επιμείνω στο ότι θα πρέπει να γίνουν οι κατάλληλες διαπραγματεύσεις και οι κατάλληλες συμφωνίες σε επίπεδο ηγετών -άρα, αφορά και τον κ. Μητσοτάκη, όχι μόνο εσάς- για να γίνει αυτό που ο Αλέξης Τσίπρας είπε στη Σύνοδο Κορυφής τον Δεκέμβρη του 2018, δηλαδή, να βρεθούν και άλλες «πηγές» χρηματοδότησης και να δούμε και το ύψος του προϋπολογισμού της κάθε χώρας και τη συμμετοχή στον προϋπολογισμό της Κομισιόν.

Εδώ, βέβαια, θα έρθετε σε αντίθεση, με κάτι που το Ευρωπαϊκό Λαϊκό Κόμμα δεν έχει λύσει σε επίπεδο Ευρώπης, παρ’ ότι ο κ. Λοβέρδος λέει ότι είστε φιλελεύθεροι. Το Ευρωπαϊκό Λαϊκό Κόμμα, λοιπόν, δεν έχει προνοήσει, ώστε οι κοινωνίες της Ευρώπης να έχουν περισσότερες επενδύσεις, ούτε να έχουν κοινωνικό «πυλώνα» στην πολιτική τους. Αυτή είναι η διαφορά του νεοφιλελεύθερου με τον φιλελεύθερο. Οι νεοφιλελεύθεροι ξεχνούν την κοινωνία, όταν ασχολούνται με την οικονομία, ξεχνούν τον άξονα των δημοσίων επενδύσεων και ασχολούνται μόνο με το κέρδος λίγων και, ίσως, και χωρίς κανόνες. Ο νεοφιλελευθερισμός αποδομεί και τους κανόνες του κράτους δικαίου, όπως αυτά που λέτε τώρα τελευταία, γι’ αυτό και σας επισημαίνω ότι θέλουν προσοχή.

Ο κ. Χατζηδάκης, λέει ότι θα αλλάξει τον ορισμό του δάσους. Θα είναι τραγικό, καθώς θα αποδομηθούν και οι δασικοί χάρτες, αλλά και όλες οι επιδοτήσεις που έχουμε εξασφαλίσει εμείς να γίνονται σε αυτόν τον χώρο. Επίσης, ένα σοβαρό πρόβλημα που πάτε να δημιουργήσετε, είναι να αναιρέσετε τα Σχέδια Διαχείρισης Λεκανών Απορροής Ποταμών, κάτι που ετοιμάζεστε να κάνετε με τον Αχελώο, ένα θέμα που έχει «καταπέσει» και στο Ευρωπαϊκό Δικαστήριο και στο Συμβούλιο της Ευρώπης. Έτσι, θα αναιρέστε και θα θέσετε, επ’ αμφιβόλω, και τις επιδοτήσεις που συναρτώνται με τα Σχέδια Διαχείρισης Λεκανών Απορροής, γιατί αν θυμάμαι καλά, τα Σχέδια Διαχείρισης Λεκανών Απορροής ήταν ένας παράγων αιρεσιμότητας τότε. Δηλαδή, η Ε.Ε. είχε σταματήσει τις χρηματοδοτήσεις εγγειοβελτικών έργων, αρδευτικών έργων και έργων ύδρευσης και αποχέτευσης, γιατί δεν είχαμε Σχέδια Διαχείρισης Λεκανών Απορροής. Είναι αυτά τα «διαμάντια» που μας άφησε η διακυβέρνηση της Ν.Δ.. Δηλαδή, «δυναμίτες» και «νάρκες» παντού.

Αυτά τα θέματα πρέπει να τα προσέξετε και προφανώς, η διεκδίκηση του προϋπολογισμού να γίνει, χωρίς να κινδυνεύσουμε από την εξωτερική σύγκλιση και χωρίς να κινδυνεύσουν οι μικρές και οι μεσαίες εκμεταλλεύσεις που έχει η Ελλάδα, γιατί η χώρα μας έχει ένα ειδικό υπόβαθρο ανάπτυξης του αγροτικού τομέα. Όμως, θέλω να σας επισημάνω, κύριε Υπουργέ, ένα κομμάτι, στο οποίο καθυστερείτε να αναγνωρίσετε το μέλλον. Γι' αυτό είναι χρήσιμο να το πούμε και διαλεκτικά μεταξύ μας. Η Ελλάδα είναι υποχρεωμένη να διατυπώσει τα περιφερειακά σχέδια προσαρμογής στην κλιματική αλλαγή. Όχι, απλά, να μιλάει για το κλίμα. Αυτό που έχετε, μάλλον, κερδίσει το α΄ εξάμηνο, είναι να κάνετε πάρα πολλές διυπουργικές επιτροπές, αλλά να μην έχουμε ακούσει τίποτα συγκεκριμένο. Δεν έχει σημασία, λοιπόν, να κάνετε διυπουργικές για το κλίμα, τη δίκαιη μετάβαση, την απολιγνιτοποίηση, την «κυκλική» οικονομία. Σημασία έχει να κάνετε λίγο έργο. Οι Περιφέρειες καθυστερούν τα σχέδια προσαρμογής στην κλιματική αλλαγή. Άρα, δεν έχουμε τις παραμέτρους, οι οποίες θα είναι η νέα αιρεσιμότητα για το νέο σχεδιασμό του Προγράμματος της Αγροτικής Ανάπτυξης, διότι θα είναι κριτήριο, πλέον, η «ανθεκτικότητα» και η προσαρμογή στην κλιματική αλλαγή και για τα εγγειοβελτιωτικά έργα, άρα, και για το είδος των καλλιεργειών. Μας ενδιαφέρει, λοιπόν, πάρα πολύ να έχουμε σχεδιασμό, ιδιαίτερα, στην Ελλάδα, που η Ελλάδα είναι στην Ανατολική Μεσόγειο, ίσως, ένα από τα «hot spot» της κλιματικής κρίσης. Θα έχουμε περισσότερες επιπτώσεις του κλίματος εδώ. Άρα, θα πρέπει και η παραγωγή, αλλά και οι υποδομές που την στηρίζουν, να είναι προσαρμοσμένες και να έχουν την απαραίτητη προσαρμογή.

Τέλος, θέλω να θέσω ορισμένα επιμέρους ζητήματα, που έχουν να κάνουν με το περιβάλλον, ως τίτλους. Το θέμα των Σχεδίων Εκμετάλλευσης για τους Βοσκοτόπους, είναι πάρα πολύ σημαντικό. Έχει καθυστερήσει, παρ’ ότι είχαμε κάνει προδιαγραφές. Γνωρίζω ότι υπάρχει μία συναρμογή μεταξύ των Υπουργείων που αργεί, όμως, πάρα πολύ. Πρέπει να γίνει συνολικά, ώστε να μπορέσουν να κερδίσουν, στην πράξη, οι Έλληνες κτηνοτρόφοι, όσα κερδίσαμε εμείς σε επίπεδο διατύπωσης. Το ότι επιτρέπεται κάποιες δασικές εκτάσεις να χρησιμοποιούνται ως βοσκοτόπια, μέσα από λιβαδοπονικές μελέτες, πρέπει να υλοποιηθούν και σε περιφερειακό επίπεδο, ώστε να έχετε και εσείς διαθέσιμο δυναμικό να διαπραγματεύεστε. Το χρειαζόμαστε, από κοινού.

Τα υπόλοιπα θέματα έχουν να κάνουν με τον χαρακτήρα του δάσους και τους δασικούς χάρτες, με τα Σχέδια Διαχείρισης Λεκανών Απορροής και με τα Σχέδια Προσαρμογής στην κλιματική αλλαγή που είναι πολύ σημαντικά.

Άκουσα κάποια πράγματα από εσάς, κύριε Βορίδη, για το «green deal» στην εισαγωγή. Δυστυχώς, κυρίες και κύριοι συνάδελφοι, θα πρέπει να σας πω, ότι ο προϋπολογισμός του «green deal» δεν είναι αρκετός. Η Ε.Ε. έχει ανακοινώσει με διθυράμβους, κάτι που φαίνεται τεράστιο ως προϋπολογισμό. Όμως, οι πραγματικοί πόροι που θα επενδυθούν και θα δοθούν στις χώρες μας είναι λίγοι. Ανακοινώνει δάνεια και «μόχλευση» από την ΕΤΕΠ, δηλαδή, δάνεια και «μόχλευση» ιδιωτικών επενδύσεων, αλλά πραγματικά χρήματα η Ευρώπη δεν δίνει στην Ελλάδα.

Μάλιστα, πρέπει, να σας πω, ότι στο «green deal» και στη δίκαιη μετάβασή του, που ανακοινώθηκε ως προσχέδιο, η Ελλάδα παίρνει λιγότερα, παρ’ ότι έχει υψηλό συντελεστή εξάρτησης από στερεά καύσιμα. Παίρνει λιγότερα από το αντίστοιχο ποσοστό της Γαλλίας, που δεν έχει την ίδια εξάρτηση και έχει πυρηνική ενέργεια, ή παίρνει το υποπολλαπλάσιο των χρημάτων απ’ ότι η Πολωνία. Κάπου χάσαμε στη διαπραγμάτευση. Άρα, εκ τούτου, λέω, κύριε Λοβέρδο, ότι οι νεοφιλελεύθεροι πρέπει να προσέχουν, διότι πέρα από το ότι δέχονται την, χωρίς κανόνες, αγορά, δέχονται, ταυτόχρονα, και να υποτιμώνται τα συμφέροντα της χώρας. Πρέπει, λοιπόν, να ενισχύσετε το θέμα της διαπραγμάτευσης, για να αυξηθεί ο προϋπολογισμός και στο Πρόγραμμα Αγροτικής Ανάπτυξης και στη νέα ΚΑΠ, αλλά και στο νέο «green deal», στο οποίο, μάλλον, μας έχουν υποβαθμίσει ως Ελλάδα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε. Κύριε Υπουργέ, προέρχομαι από την Κρήτη. Είμαι παραγωγός και αγροτικών προϊόντων και ξενοδόχος ενός ξενοδοχείου πέντε αστέρων που συνεργαζόμουν στο παρελθόν με μεγάλους Έλληνες σεφ, όπως τον Λαζάρου, τον Μποτρίνι και τώρα με τον Πέσκια. Για ποια ελληνική διατροφή συζητάμε, όταν τα προϊόντα μας, τα κρεμμυδάκια είναι από την Αίγυπτο, οι σταφίδες από το Ιράκ, το κρασί από τη Χιλή, τα σταφύλια από τη Νότια Αφρική, το αρνάκι από τη Νέα Ζηλανδία και τα αλιεύματα από την Αφρική;

Η εφαρμοσμένη Κοινή Αγροτική Πολιτική, μέχρι σήμερα, έχει καταστρέψει τον κοινωνικό ιστό της χώρας. Αυτό μου λένε οι παραγωγοί στην Κρήτη, οι αγρότες. Επιδοτεί, ουσιαστικά, την τεμπελιά, αφού δεν επιδοτεί ποιοτικά προϊόντα. Επιδοτεί την καταστροφή της υπαίθρου. Αυτό που πρέπει να επικρατήσει είναι η ποιότητα, όπως αναφέρατε. Πρέπει να αναπτύξουμε την ποιότητά μας. Ως μία μικρή και νησιωτική χώρα που είμαστε, δεν ακούσαμε τίποτε για την αλιεία. Είμαστε, όμως, και ορεινή χώρα και πρέπει να δούμε, μέσα στα πλαίσια της Ε.Ε., το θέμα της επανακατοίκησης των περιοχών αυτών.

Ποτέ δεν θα μπορέσουμε να φθάσουμε τις τιμές της Τουρκίας, του Ιράκ, της Τυνησίας, ούτε στα αγροτικά προϊόντα, ούτε στον τουρισμό. Άρα, λοιπόν, για να μπορούμε να αγοράσουμε τα προϊόντα των βορείων χωρών, τα γερμανικά mercedes, τα mirage, κ.α., θα πρέπει και εκείνοι να αγοράζουν τα δικά μας προϊόντα εντός Ε.Ε.. Να υπάρχει, ουσιαστικά, μία προτεραιότητα των ευρωπαϊκών προϊόντων και ύστερα να εισάγουμε από τρίτες και τέταρτες χώρες αυτά τα προϊόντα. Βέβαια, και σωστές δίκαιες τιμές, για να μπορεί και ο αγρότης να επιβιώσει, αλλιώς, θα έχουμε αυτές τις εντάσεις, την ώρα που δεν έχουμε, ακόμη, το ευρωομόλογο.

Άρα, λοιπόν, προσωπικά θα έθετα βέτο, ότι στην Ε.Ε. πρέπει πρώτα να καταναλώνουμε τα δικά μας προϊόντα του τουρισμό και τα αγροτικά και ύστερα όλα τα υπόλοιπα. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε.

Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, ευχαριστούμε που είστε εδώ, για να μας ενημερώσετε. Σας άκουσα με έντονο ενδιαφέρον. Έχω την πεποίθηση ότι το ποια θα είναι η παραγωγική αγροτική «φυσιογνωμία» της Ευρώπης στο μέλλον είναι ένα, καθαρά, πολιτικό ζήτημα. Η συζήτηση που γίνεται σήμερα, είναι αδύνατον να γίνει αντιληπτή, ακόμη και από τον Έλληνα αγρότη, τον Έλληνα κτηνοτρόφο, τον Έλληνα αλιέα, διότι περιορίζεται σε τεχνοκρατικές προσεγγίσεις.

Θα ήθελα να συγχαρώ τη δική σας στάση, καθώς είστε ο μόνος Υπουργός Αγροτικής Ανάπτυξης στην Ευρώπη, που προσεγγίζει πολιτικά τα ζητήματα, καθώς είναι, καθαρά, πολιτικό αυτό το ζήτημα. Δεν νομίζω, ότι σας ακολουθούν οι συνάδελφοί σας στην υπόλοιπη Ευρώπη. Όταν ακούμε συζητήσεις από που θα «κόψουμε» και που θα «προσθέσουμε» για να υπάρξει εξωτερική σύγκλιση, όταν δεν υπάρχει έμπρακτη αναγνώριση των εξωτερικών συνόρων της Ε.Ε., κατά τ’ άλλα, ζητείται η εξωτερική σύγκλιση.

 Εδώ έρχεται να αναδειχθεί το μεγάλο λάθος στην «αρχιτεκτονική» της Ευρώπης. Δηλαδή, το λάθος της άκρατης διεύρυνσης, αντί της εμβάθυνσης της Ευρώπης, που οδηγεί σε αδυναμίες που βλέπουμε σήμερα και στην ΚΑΠ.

Θα ήθελα να σας συγχαρώ, που είπατε στον Πολωνό συνάδελφό σας, να δούμε τι πηγαίνει σε κάθε αγροτικό νοικοκυριό. Δεν έχουν σημασία οι εκτάσεις. Πολλές φορές, δεν έχει σημασία και η παραγωγή, γιατί εξαρτάται από το ποια φιλοσοφία επιλέγεις και ποιες θέσεις θα ενισχύσεις. Πράγματι, ο ελληνικός κλήρος είναι πάρα πολύ μικρός και πάρα πολύ λίγα χρήματα, σε σχέση με τους ευρωπαίους, καταλήγουν στους Έλληνες αγρότες και στους Έλληνες κτηνοτρόφους.

 Άλλωστε, ήταν εικονικό, ότι η Ελλάδα είναι πρώτη στη στρεμματική ενίσχυση, όταν από τους κτηνοτρόφους είχαμε αφαιρέσει 10 εκατ. στρέμματα εκτάσεων, που ήταν, καθαρά, βοσκήσιμες γαίες της παραδοσιακής ελληνικής κτηνοτροφίας και η Ευρώπη δεν το έβλεπε αυτό. Το ίδιο συμβαίνει και με τους αγρότες. Εικονικά είμαστε πρώτοι στις επιδοτήσεις. Ουσιαστικά, όπως είπατε στον Πολωνό συνάδελφό σας, δεν είμαστε ούτε καν στη μέση των ευρωπαϊκών επιδοτήσεων. Θα τεθεί το ζήτημα αυτό; Έρχεται η Πολωνία σήμερα, η Τσεχία, η Ρουμανία και η Βουλγαρία που «σφράγισαν» τα σύνορά τους και ζητάνε πρώτης ταχύτητας επιδοτήσεις; Τι είδους ευρωπαϊκός συνεταιρισμός είναι αυτός; Στα κέρδη όλοι μαζί και στις ζημιές καθένας μόνος του; Αντιλαμβάνεστε για ποιο ζήτημα μιλάω. Δεν αφορά ούτε την ΚΑΠ, ούτε την αγροτική πολιτική. Αφορά, όμως, την ίδια την ύπαρξη της Ε.Ε. και τη «φυσιογνωμία» της. Από κει και πέρα, η Ευρωπαϊκή Ένωση λέει green deal. Ποιο θα είναι το «αποτύπωμα» του ελληνικού προϊόντος που θα παράγεται αύριο στην Κρήτη και θα μεταφέρεται με αεροπλάνο στη λαχαναγορά του Μονάχου; Θα είναι ίδιο με το περιβαλλοντικό «αποτύπωμα» του προϊόντος του θερμοκηπίου της Ολλανδίας;

Πόσο αυτό θα δυσχεράνει την παραγωγική δυνατότητα του Έλληνα παραγωγού; Ποιο θα είναι, ακριβώς, το green deal; Πώς θα αποζημιωθεί, για να συμμετέχει ο Έλληνας παραγωγός, που είναι μακριά από τα κέντρα των μεγάλων αγορών, που έχει μικρό κλήρο που πλήττεται από την κλιματική αλλαγή; Συζητάμε για green deal, χωρίς να πληρώνουμε τις συνέπειες της κλιματικής αλλαγής που είναι εμφανέστατες στη χώρα μας και στις υπόλοιπες μεσογειακές χώρες; Συμφωνώ σε αυτό με τον κ. Φάμελλο.

 Θα ληφθεί υπόψη στη νέα «αρχιτεκτονική» της ΚΑΠ και της Ε.Ε. γενικότερα, ότι οι μεσογειακές χώρες πλήρωσαν το «μάρμαρο» της κρίσης και, κυρίως, οι παραγωγοί και οι παραγωγικές τους δυνάμεις; Θα πληρώσει τις υποδομές για το έλλειμμα ύδατος η Ε.Ε., ώστε να έρθει κάποια εξισορρόπηση και να γίνει ανταγωνιστής ο μεσόγειος παραγωγός και, κυρίως, ο Έλληνας για τον οποίο μιλάμε; Φθάνουμε στο σημείο, στις μεσογειακές χώρες και, κυρίως, στη χώρα μας να αρδεύουμε 70% υπόγεια ύδατα και 30% επιφανειακά. Αυτό επιβαρύνει και το κόστος και το περιβάλλον κι εμείς εδώ μαλώνουμε, ακόμη, για τη μερική μεταφορά νερού στη χώρα μας. Η Ευρώπη τι θέση παίρνει σε όλα αυτά τα ζητήματα; Ο Έλληνας αγρότης, κτηνοτρόφος και ψαράς που θα έπρεπε να είναι ο πιο φιλοευρωπαίος, ακούει με μεγάλη επιφύλαξη τη συζήτηση αυτή, όταν δεν φτάνουμε στον «πυρήνα» των προβλημάτων. Για ποιο green deal μιλάμε; Δεν είδαμε τι έχει κάνει η κλιματική αλλαγή φέτος στην παραγωγή ελιάς στο μεγαλύτερο μέρος της χώρας; Θα συμβάλει η Ε.Ε. στην αποζημίωση των Ελλήνων παραγωγών, που, εμφανώς πλέον, πλήττονται από την κλιματική αλλαγή;

Κύριε Υπουργέ, αφού σας συγχαρώ για την, καθαρά, πολιτική θέση σας και αφού εκφράσω τη βεβαιότητα, ότι θα δώσετε τη «μάχη», θέλω να πω, ότι ο Έλληνας αγρότης δεν δέχεται καμία εξωτερική σύγκλιση από ανθρώπους που δεν έχουν ενστερνιστεί, πλήρως, την ευρωπαϊκή ιδέα, που με τη συμπεριφορά τους κράτη «ταρακουνούν» την ευρωπαϊκή ιδέα και έρχονται σήμερα να ζητήσουν από το κοινό ταμείο, χωρίς να συνεισφέρουν, ούτε πολιτικά ούτε οικονομικά. Όταν μπήκε η Ελλάδα στην Ε.Ε., κύριε Υπουργέ, μπορεί να μην πληρούσε τις οικονομικές προϋποθέσεις, πληρούσε, όμως, τις πολιτικές προϋποθέσεις της σταθερότητας του ευρωπαϊκού «οικοδομήματος». Κάτι που άλλα κράτη που σήμερα ζητούν επιδοτήσεις πρώτης ταχύτητας, το έχουν τελευταίο στην ατζέντα τους. Θα τα δούμε τα ζητήματα συνολικά. Θα σας καλέσω να συνεχίσετε έτσι και να δώσετε τη «μάχη» για τον Έλληνα αγρότη, για τον Έλληνα κτηνοτρόφο και για τον Έλληνα ψαρά. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Μάλλον, κύριε Πρόεδρε, τυχαία, μας βάλατε με τον προηγούμενο ομιλητή στη λίστα, αλλά θα κινηθώ, περίπου, στο ίδιο πλαίσιο. Αυτό που καλούμαστε σήμερα να συζητήσουμε «αγγίζει», ακριβώς, τον πυρήνα της Ευρωπαϊκής Ένωσης. Θα μου επιτρέψετε, αγαπητοί συνάδελφοι και συναδέλφισσες, και πολύ περισσότερο, κύριε Υπουργέ, να πω ότι η Ευρωπαϊκή Ένωση, σε ότι αφορά στη συζήτηση για τη νέα ΚΑΠ αποδεικνύεται ότι είναι άτολμη, αν όχι ότι «στρουθοκαμηλίζει». Από τη στιγμή, που γίνεται λόγος για μείωση του προϋπολογισμού για τη νέα ΚΑΠ, λόγω της εξόδου ενός πρώην κράτους-μέλους, του Ηνωμένου Βασιλείου, αντί να δει η Ευρωπαϊκή Ένωση, ότι ένα πρώην μέλος της κάθισε και μέτρησε, «πόσα δίνω στην Ευρωπαϊκή Ένωση, τι παίρνω από την Ευρωπαϊκή Ένωση» και ότι πήρε την απόφαση βάσει αυτού του ισολογισμού, ότι δεν το συμφέρει να είναι στην Ένωση.

Γιατί αυτά που απολαμβάνει ως κράτος-μέλος είναι πολύ λιγότερα, από αυτά που προσφέρει, αντί να γίνει μία ουσιαστική συζήτηση σε επίπεδο Ευρωπαϊκής Ένωσης, σε επίπεδο αποφάσεων, τι πρέπει γενικά να γίνει, ούτως ώστε να μην ενισχυθούν οι «αποσχιστικές» τάσεις και ο «αποσχιστικός» λόγος που ακούγεται πολύ περισσότερο στις μέρες μας, αλλά να ενισχυθεί ακριβώς η ίδια η Ευρωπαϊκή Ένωση, όχι μόνο οικονομικά, αλλά πολιτισμικά, πολιτικά ή ότι άλλο θέλετε, η Ε.Ε. κινείται σε άλλη κατεύθυνση. Θα έπρεπε, όμως, να την ενδιαφέρει να έχουμε ευρωπαϊκή ολοκλήρωση και ενοποίηση, μαζί με την επιστροφή στις ιδρυτικές αρχές της, όπως στην αλληλεγγύη για τα πιο «αδύναμα» μέλη, τη μείωση των ανισοτήτων μεταξύ Βορρά και Νότου και την ενίσχυση των ευρωπαϊκών περιφερειών.

Αναμένουμε να δούμε πραγματικό έργο από τον κ. Τζιτζικώστα, ο οποίος «χρίστηκε», πρόσφατα, Πρόεδρος της Ευρωπαϊκής Επιτροπής Περιφερειών.

Αντί, λοιπόν, να γίνει αυτή η κουβέντα για το πώς θα κρατήσουμε και το πώς θα ενισχύσουμε την ευρωπαϊκή συνείδηση και τον ευρωπαϊκό λόγο των Ευρωπαίων πολιτών, η Ευρωπαϊκή Ένωση συζητά για το αν οι Έλληνες αγρότες και όλοι οι ευρωπαίοι αγρότες θα έχουν μείωση των επιδοτήσεων και κατά πόσο.

Θέλω να σας ρωτήσω, κύριε Υπουργέ, και εσάς και τους προηγούμενους, εκπροσωπώντας έναν, κατεξοχήν, αγροτικό νομό, υπάρχει συνέχιση των συνομιλιών και των κειμένων που υπογράφηκαν στην κοινή δήλωση στη Μαδρίτη, μεταξύ Γαλλίας, Πορτογαλίας, Ιρλανδίας, Ισλανδίας, Ισπανίας και Ελλάδας και της κοινής δήλωσης Γαλλίας και Γερμανίας, ότι θέλουμε ο προϋπολογισμός για τη νέα ΚΑΠ να παραμείνει, τουλάχιστον, στα τωρινά επίπεδα; Γίνεται περαιτέρω ζύμωση; Βλέπετε να υπάρχει κάποια έκβαση;

Στις επαρχίες μας, οι αγρότες και οι αγρότισσες «στενάζουν» κι’ εκεί που μιλάμε για ανάγκη μείωσης του κόστους παραγωγής -δεν θα επεκταθώ, όπως άλλοι συνάδελφοι, στα ευρύτερα προβλήματα του αγροτικού τομέα- κι’ εκεί που περιμένουν να δοθούν και άλλα κίνητρα στους αγρότες, στους νέους αγρότες για να μην «ερημοποιηθεί» η ύπαιθρος και για να αντιμετωπιστεί η ανεργία, θα έρθει η Κυβέρνηση κι’ εσείς ως Υπουργός και θα τους πείτε, «κοίταξε να δείτε, όχι μόνο δεν θα έχετε ενίσχυση του εισοδήματός σας, αλλά θα έχετε και μείωση».

Κλείνω, θέτοντάς σας δύο ερωτήσεις. Η διαβούλευση έχει καθυστερήσει αρκετά. Δεν θέλω να αποδώσω συγκεκριμένες ευθύνες. Η ελληνική ύπαιθρος, ο αγροτικός κόσμος στην επαρχία πρέπει να μάθουν τι περιλαμβάνουν οι προτάσεις για την νέα ΚΑΠ, ποια είναι τα πρόβλημα και ποια είναι η θέση του αγροτικού κόσμου σε αυτά που προτείνει η Ευρωπαϊκή Ένωση και η Ευρωπαϊκή Επιτροπή.

Πρώτον, θέλω να σας ρωτήσω, αν σκοπεύετε να «ανοίξετε» την κουβέντα στη διαβούλευση, σε ότι αφορά στα ιστορικά δικαιώματα που αποστερούν ενισχύσεων τους νέους αγρότες.

Δεύτερον, αν θα ξεκινήσει και η κουβέντα περί του καθορισμού του, κατ' επαγγέλματος, αγρότη, του «γνήσιου» αγρότη.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Τελιγορίδου.

**ΟΛΥΜΠΙΑ ΤΕΛΙΓΟΡΙΔΟΥ:** Ευχαριστώ, κύριε Πρόεδρε. Η συζήτηση σήμερα είναι πάρα πολλή σημαντική, γιατί πιστεύω ότι μπορεί να συμβάλει στη διαμόρφωση μιας κοινής αντίληψης για ένα πάρα πολύ σημαντικό θέμα. Η ΚΑΠ είναι αντιληπτό, ότι δεν αφορά μόνο τους αγρότες, αφορά όλους τους πολίτες και τους αφορά ως καταναλωτές. Αφορά, επίσης, τον τομέα της μεταποίησης, τον τουρισμό και το περιβάλλον. Αυτό σημαίνει, ότι θα πρέπει να υπάρχει μία ολοκληρωμένη διαδικασία και ότι η ηγεσία του Υπουργείου Αγροτικής Ανάπτυξης, αντιλαμβανόμενη τη σημασία αυτής της συζήτησης, θα πρέπει να προσπαθήσει να εκφράσει μία κοινή αντίληψη για μία ενιαία στρατηγική της χώρας για τα επόμενα χρόνια και να αποφύγει λάθη στη διαπραγμάτευση, αλλά και λάθη στην εφαρμογή της ΚΑΠ.

Το λέω αυτό γιατί, δυστυχώς, στη χώρα υπάρχει μία δυσάρεστη εμπειρία. Είχαμε λάθη, όσον αφορά, για παράδειγμα, τη διαπραγμάτευση της προηγούμενης ΚΑΠ, όπου προσδιορίστηκε το ποσοστό που αναλογεί στη χώρα, με βάση το Α.Ε.Π. του 2007 και του 2009, αγνοώντας, όμως, ότι στο τρέχον έτος της εφαρμογής της είχαμε μία μείωση του Α.Ε.Π. κατά 25%. Θα πρέπει, λοιπόν, να υπάρχει σε αυτή τη συζήτηση και σε αυτή τη διαπραγμάτευση και η πρόβλεψη. Επίσης, είχαμε πολλά λάθη, σε ότι αφορά στην εφαρμογή, γιατί η χώρα «επλήγη» από την αδυναμία διαχείρισης και τον κακό έλεγχο της εφαρμογής, με αποτέλεσμα να επιβληθούν κυρώσεις, όπως, για παράδειγμα, εν μέσω κρίσης, το 2010, ήμασταν υποχρεωμένοι να επιστρέψουμε στην Ε.Ε., περίπου, 500 εκατομμύρια.

Στα θέματα που έθεσε ο Υπουργός, συμφωνώ, ότι πρέπει να δοθεί μία ιδιαίτερη «βαρύτητα», σε ότι αφορά στον προϋπολογισμό, όπως και στο ότι πρέπει να υπάρξει μία προσπάθεια συνεννόησης και με άλλες χώρες, ώστε να μην «πληγεί» η ελληνική αγροτική παραγωγή. Όπως έθεσε ο Υπουργός το θέμα, ότι επειδή φεύγει η Μεγάλη Βρετανία, αυτό μπορεί να σημαίνει και 3 δισεκατομμύρια λιγότερα στον προϋπολογισμό, είναι κατανοητό και από το γεγονός, ότι υπάρχει μία κοινή αντίληψη από την Ε.Ε. να μειωθεί ο προϋπολογισμός. Θα μου επιτρέψετε να πω, ότι δεν είναι μονόδρομος το να υπάρξει αύξηση του ποσού από την εθνική συμμετοχή. Θα μπορούσε να γίνει με άλλους τρόπους. Αυτούς τους τρόπους επιδιώξαμε, το προηγούμενο, διάστημα και σε επίπεδο Συνόδου Κορυφής. Ο πρώην Πρωθυπουργός προσπάθησε να παρουσιάσει και άλλους τρόπους, όπως την αύξηση της φορολογίας από τις μεγάλες επιχειρήσεις του διαδικτύου, που θα μπορούσαν να προσανατολιστούν προς την ΚΑΠ, ώστε να μην έχουμε μείωσή της.

Διαφωνούμε με το να υπάρξει μεγαλύτερη εισφορά, γιατί αυτό ανοίγει τον δρόμο της επανεθνικοποίησης και όταν μιλάμε για κοινοτική συνοχή αυτός ο δρόμος δεν θα μας οδηγήσει σε καλά αποτελέσματα.

Σε ότι αφορά στην εξωτερική σύγκλιση, είναι σαφές, ότι αυτή γίνεται για να εξισορροπηθούν οι ανισότητες ανάμεσα στις χώρες. Εμείς, από τη δική μας πλευρά, στηρίζουμε την προσπάθεια που λέτε, γιατί, πράγματι, στη χώρα ο μέσος όρος της γεωργικής εκμετάλλευσης είναι, περίπου, 6,5 εκτάρια, όταν ο μέσος όρος στις υπόλοιπες ευρωπαϊκές χώρες είναι 16 εκτάρια. Κύριε Υπουργέ, επειδή η Κροατία, που αναλαμβάνει τη νέα Προεδρία, έχει πει ότι θα ασχοληθεί, ιδιαίτερα, με τον τομέα της αγροτικής πολιτικής και βάζει στόχους, για παράδειγμα, τις μικρές εκμεταλλεύσεις, αλλά και την πολιτική για την αλιεία, τη διατήρηση των ιχθυαποθεμάτων και τη βιώσιμη αλιεία, νομίζω ότι και εκεί θα πρέπει να δώσουμε μία ιδιαίτερη βαρύτητα, ειδικά στη χώρα μας, όπου οι μικρές εκμεταλλεύσεις δεν είναι ίδιες από περιοχή σε περιοχή.

Απαιτείται, λοιπόν, στήριξη των ορεινών περιοχών και στήριξη των μικρών νησιών, καθώς εκτιμώ, ότι ακόμη και ο μικρός κλήρος και η μεγάλη ποικιλομορφία που υπάρχει στην αγροτική μας παραγωγή, μπορεί να γίνει και το μεγάλο μας πλεονέκτημα, εάν αξιοποιήσουμε σωστά τα δίκτυα «αλυσίδας» του προϊόντος για την ποιότητα, την ταυτότητα και τα, υψηλής προστιθέμενης αξίας, προϊόντα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε. Κύριε Υπουργέ, προχωρήσατε σε μία ενημέρωση, περιγράφοντας το κλίμα που υπάρχει και τις κινήσεις που κάνετε στο επίπεδο της διαπραγμάτευσης για το νέο Πρόγραμμα Αγροτικής Ανάπτυξης. Ωστόσο, νομίζω, ότι θα έχετε την ευκαιρία στη δευτερολογία σας να εξειδικεύσετε σε ιδιαίτερα σημαντικά ζητήματα.

Ξεκινώ, λοιπόν, με τρεις συν μία ερωτήσεις, κάνοντας και μία παρατήρηση, εξαρχής. Κατά την άποψή μου, η κλιματική αλλαγή και η προστασία του περιβάλλοντος, πρέπει να είναι ο παρονομαστής, ο οριζόντιος παράγοντας σε όλες τις πολιτικές μας. Εγώ δεν θα έβλεπα την προσαρμογή στην κλιματική αλλαγή ως ένα πρόβλημα. Αντιθέτως, ως μία πρόκληση που μπορεί να ενισχύσει και τη θέση της χώρας μας, αλλά και την ανταγωνιστική της θέση, διότι μπορούμε να επιστρέψουμε στην προστασία παραδοσιακών καλλιεργειών και σε ευπαθή προϊόντα, όπου εκεί έχουμε ένα ανταγωνιστικό πλεονέκτημα σε σχέση με άλλες χώρες. Προφανώς, χρειάζεται μία επεξεργασία επιστημονική και επισταμένη, προκειμένου να δούμε τι αγροτοπεριβαλλοντικά «εργαλεία» και μέτρα μπορούμε να αξιοποιήσουμε, προκειμένου να ενισχύσουμε τη θέση μας με τον παράγοντα της προσαρμογής στην κλιματική αλλαγή.

 Το πρώτο ζήτημα αφορά στον ορισμό και την πρόταση της ελληνικής Κυβέρνησης στη διαπραγμάτευση για τα ιστορικά δικαιώματα και, κυρίως, για τα δικαιώματα που καλλιεργητές, οι οποίοι αφήνουν «ανενεργές» τις καλλιέργειές τους, είτε λόγω συνταξιοδότησης, είτε λόγω απομάκρυνσης, είτε μετανάστευσης, είτε για άλλους λόγους, με αποτέλεσμα να μένουν πάρα πολλές γαίες ανεκμετάλλευτες και να μην κατευθύνονται οι ενισχύσεις στην πραγματική παραγωγή.

Το δεύτερο ζήτημα αφορά στην εξωτερική σύγκλιση. Νομίζω πως δεν αναφέρθηκε, ότι σύμφωνα με εκτιμήσεις με την πρόταση που υπάρχει, αν προχωρήσουμε σε πλήρη εξωτερική σύγκλιση χάνονται 5,5 με 6 δις από τον ελληνικό αγροτικό χώρο και αν πάμε σε σταδιακή σύγκλιση, περίπου, στα 550 εκατομμύρια. Ακούω με ενδιαφέρον, ότι «άνοιξε» η συζήτηση για να αλλάξει ο τρόπος απόδοσης των ενισχύσεων και να φύγουμε από τη στρεμματική δήλωση, ωστόσο, δεν αναφέρεται σε ποιες προτάσεις συγκλίνετε εσείς ή, τουλάχιστον, που κλείνει η συζήτηση από τη δική μας πλευρά.

Τέλος, θα αναφερθώ στο, κατά κύριο, επάγγελμα, αγρότης. Ήδη, γνωρίζουμε ότι η πρόταση της Επιτροπής, προβλέπει ότι τα κράτη μέλη ορίζουν τον πραγματικό γεωργό, έτσι ώστε να διασφαλίζεται, ότι δεν χορηγείται στήριξη σε εκείνους, των οποίων η γεωργική δραστηριότητα αποτελεί ασήμαντο μέρος των συνολικών οικονομικών δραστηριοτήτων τους, ή σε εκείνους των οποίων η κύρια επιχειρηματική δραστηριότητα δεν είναι γεωργική, βάσει προϋποθέσεων, όπως το εισόδημα, οι εισροές εργασίας, το αντικείμενο επιχείρησης, η εγγραφή σε μητρώο αγροτών κ.λπ..

Αν προχωρήσουμε στον ορισμό των αποδόσεων των ενισχύσεων μόνο στους, κατά κύριο, επάγγελμα αγρότες, για την Ελλάδα, αντιλαμβανόμαστε, ότι θα δίνονται οι ενισχύσεις, περίπου, σε 200.000 άτομα, δημιουργώντας ένα πολύ μεγάλο πλήγμα, κυρίως, σε αγρότες των ορεινών και νησιωτικών περιοχών. Ποια είναι η δική σας πρόταση;

Τέλος, θέλω να πω κάτι που δεν αφορά στο Πρόγραμμα Αγροτικής Ανάπτυξης. Γνωρίζετε πάρα πολύ καλά το ζήτημα που έχει προκληθεί με τις καλλιέργειες βαμβακιού και σιτηρών και το πλήγμα που υπήρχε σε Έβρο και Ροδόπη το 2018. Αναφέρομαι στη ζημιά και την απώλεια πολύ μεγάλου εισοδήματος στον αγροτικό χώρο, είτε λόγω ανομβρίας, είτε λόγω πλημμύρας, είτε λόγω ζημίας από πράσινο σκουλήκι. Οι κάτοικοι του Έβρου αναμένουν μία απάντηση, γιατί δημιουργήθηκε πολύ μεγάλη σύγχυση στον αγροτικό χώρο και στους συμπολίτες μας από την απάντηση που δώσατε στον συνάδελφο, τον κ. Ιλχάν, μέσα στη Βουλή, κατά τη διάρκεια συζήτησης της Επίκαιρης Ερώτησής του, και είπατε ότι δεν προβλέπονται ενισχύσεις.

Ωστόσο, νομίζω ότι είναι μία πολύ καλή ευκαιρία να διευκρινίσετε και να δώσετε απαντήσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Θέλω να πω μόνο μία κουβέντα. Αυτό που είπα αφορούσε στη Ροδόπη. Ρωτήθηκα για τη Ροδόπη και απάντησα για τη Ροδόπη.

**ΑΝΑΣΤΑΣΙΑ ΓΚΑΡΑ:** Αυτό λέω, ότι είναι μία καλή ευκαιρία να δώσετε μία απάντηση, για το τι έχετε σχεδιάσει για τους παραγωγούς του Έβρου. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μην το εξειδικεύουμε. Είναι ξεκάθαρο, ότι αποζημιώνονται. Ας μην ανοίγουμε άλλα θέματα.

**ΑΝΑΣΤΑΣΙΑ ΓΚΑΡΑ (ομιλεί εκτός μικροφώνου):** Αφήστε, κύριε Πρόεδρε, να το κρίνει ο Υπουργός.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όχι, δεν το κρίνει μόνο ο Υπουργός. Το κρίνουμε όλοι. Όλοι ξέρουμε ότι αποζημιώνονται. Τι να μας πει ο Υπουργός ότι βρήκε την πυρίτιδα; Την έχουμε βρει.

Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε. Κύριε Υπουργέ, κύριε Γενικέ Γραμματέα, θέλω να θέσω ένα ερώτημα για την εφαρμογή του προγράμματος στήριξης των μικρών νησιών του Αιγαίου Πελάγους, δηλαδή, για τον Κανονισμό 229/2013.

Ένα από τα πιο σημαντικά προγράμματα του Υπουργείου σας για τη δική μου Περιφέρεια, τον Νομό Κυκλάδων, είναι και το εγκεκριμένο από την Ε.Ε. Πρόγραμμα Στήριξης Μικρών Νησιών του Αιγαίου Πελάγους. Είναι ένα Πρόγραμμα που έχει στηρίξει, διαχρονικά, τους αγρότες μας και τους έχει βοηθήσει πάρα πολύ, κυρίως, για την κάλυψη του κόστους μεταφοράς πρώτων υλών για την άσκηση των δικών τους δραστηριοτήτων και για τη στήριξη προϊόντων κομβική σημασίας για τα δικά μας νησιά.

Θα ήθελα, λοιπόν, να μας πείτε λίγα πράγματα για την «απορροφητικότητα», ενδεχομένως, που έχει παρατηρηθεί αυτό το διάστημα. Επιπλέον, να πω, ότι με θλίψη μου παρατήρησα μία προτεινόμενη μείωση, -μικρή έστω αλλά μείωση- από το Ευρωπαϊκό Κοινοβούλιο της όλης χρηματοδότησης του Προγράμματος. Ξέρω πολύ καλά την εθνική σας, αλλά και την κοινωνική σας ευαισθησία. Θεωρώ ότι οι δικοί μας αγρότες -και ιδίως των μικρών νησιών- έχουν «πληγεί» ποικιλοτρόπως και από την οικονομική κρίση και όχι μόνο. Φυσικά, δεν είναι στην ίδια μοίρα με τους υπόλοιπους συναδέλφους στην ηπειρωτική Ελλάδα.

Έτσι, λοιπόν, θα ήθελα να επικαλεστώ τη δική σας ευαισθησία, προσωπική και πολιτική, σε εθνικό και κοινωνικό επίπεδο, και για λόγους ευρωπαϊκούς, εθνικούς, πολιτικούς, αλλά και δημογραφικούς που είναι κάτι πολύ σημαντικό, θα σας παρακαλούσα να κάνετε, ό,τι είναι δυνατόν, για να διατηρηθεί η υφιστάμενη χρηματοδότηση για τα μικρά νησιά του Αιγαίου Πελάγους, μιας και είναι μία «πηγή» ζωής, αλλά και διατήρησης των κατοίκων και ειδικά για τις πιο απομακρυσμένες, γεωγραφικά, περιοχές. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε. Θεωρώ πάρα πολύ σημαντική τη σημερινή συζήτηση. Οφείλω να πω ότι ο Υπουργός τεκμηρίωσε και αναλυτικά μας παρουσίασε αυτό το μεγάλο ζήτημα της καινούργιας Κοινής Αγροτικής Πολιτικής.

Βεβαίως, κύριε Πρόεδρε, θα έπρεπε να μην υπάρχουν αυτά τα «ασφυκτικά» όρια του χρόνου, γιατί πάντοτε πίστευα και πιστεύω ότι ο «γόνιμος» διάλογος, η ανταλλαγή απόψεων, η προετοιμασία σε τέτοιου είδους θέματα αποτελούν θεμελιώδη στοιχεία για την επίτευξη από τη χώρα μας των καλύτερων δυνατών αποτελεσμάτων σε κρίσιμες διαπραγματεύσεις σε ευρωπαϊκό επίπεδο.

Το λέω αυτό, μετά λόγου γνώσεως, γιατί, προσωπικά, είχα το 2014, από τη θέση του, τότε, Υπουργού Αγροτικής Ανάπτυξης και Τροφίμων, την ευθύνη για την τελική διαπραγμάτευση και διαμόρφωση της Κοινής Αγροτικής Πολιτικής της Περιόδου 2014-2020 και του εθνικού φάκελου, που προσέφερε στην Πατρίδα μας και στους Έλληνες αγρότες ένα πακέτο ενισχύσεων και μέτρων, της τάξεως των 6,5 δις, συμπεριλαμβανομένης και της ελληνικής συμμετοχής. Παράλληλα, με τα 6,5 δις υπήρχε και το πρόγραμμα αλιείας, που ήταν, ακόμη, 523 εκατομμύρια. Μάλιστα, για πρώτη φορά, από τότε που μπήκαμε στην Ευρωπαϊκή Επιτροπή, διπλασιάσαμε τους πόρους, συγκεκριμένα κατά 87%, κάτι που δεν έχει ξαναγίνει ποτέ και αυτό οφείλεται στην καλή συνεργασία και την βοήθεια που είχαμε από την, τότε, Επίτροπο, την κυρία Δαμανάκη.

Το πρώτο πράγμα που έκανα ήταν να ενημερώσω το Κοινοβούλιο, να ζητήσω γνώμες και απόψεις από τους Βουλευτές και τα πολιτικά Κόμματα και να διαβουλευτώ με τους αρμόδιους φορείς, ώστε, πραγματικά, να επιτευχθεί η μέγιστη δυνατή συναίνεση και ένα, όσο το δυνατόν, αρραγές μέτωπο για την κρίσιμη διαπραγμάτευση. Βλέπω ότι ο Υπουργός, πραγματικά, ακολουθεί τα ίδια, ακριβώς, βήματα και αυτό επιβάλλεται, άλλωστε.

Βέβαια, αυτή τη συγκεκριμένη στιγμή, νομίζω ότι δεν είμαστε στην, πλέον, κατάλληλη θέση να υπεισέλθουμε σε λεπτομέρειες, επί των προτάσεων της Ευρωπαϊκής Επιτροπής, αλλά και για την επεξεργασία των δικών μας αναλυτικών διαπραγματευτικών θέσεων και προτάσεων. Το λέω, γιατί μας λείπει μία ιδιαίτερη σημαντική παράμετρος, δεν είναι γνωστό το τελικό δημοσιονομικό πλαίσιο της Ε.Ε. κατά την περίοδο 2021-2027.

Με άλλα λόγια, δεν γνωρίζουμε, επακριβώς, τον προϋπολογισμό και φυσικά το κομμάτι των χρημάτων που θα οδηγηθούν στον αγροτικό τομέα. Οπότε, θα ήταν πολύ ριψοκίνδυνο να αναφερόμαστε σε, επιμέρους, δράσεις που θα θέλαμε ή επιθυμούμε να προταχθούν, αν γι’ αυτές δεν υπάρχουν δημοσιονομικά περιθώρια.

Είτε το θέλουμε, είτε όχι, τα χρήματα θα είναι εκείνα που θα καθορίσουν, σε μεγάλο βαθμό, τις κινήσεις προς τη μία ή την άλλη κατεύθυνση. Μέχρι να κλείσει η εκκρεμότητα της κατάθεσης του δημοσιονομικού πλαισίου, πολλά θα παραμείνουν έωλα. Γι' αυτό θα πρέπει -το επισημαίνω αυτό- να συνεχίσουμε να διεκδικούμε τα κονδύλια που θα εισρεύσουν από την Ευρώπη στην Ελλάδα την επόμενη προγραμματική περίοδο, να κινηθούν στα ίδια επίπεδα με την τρέχουσα και να μην μειωθούν. Όπως, επίσης, να μην επιτρέψουμε, σε καμιά περίπτωση, την όποια εξωτερική σύγκλιση των ενισχύσεων, γιατί θα αδικηθούν οι Έλληνες αγρότες. Επειδή, όπως είπα, κύριε Πρόεδρε, ο χρόνος τρέχει και δεν έχουμε πολλά περιθώρια για να πούμε και άλλα πράγματα, και άλλες επισημάνσεις, θα περιοριστώ σε μια, δύο παρατηρήσεις. Ο ορισμός για τους βοσκότοπους άλλαξε το 2014. Το 2017, δεν άλλαξε ο ορισμός, απλώς, με το omnibus έγιναν διευκρινίσεις, επί του ορισμού. Το 2014 άλλαξε ο ορισμός για τους βοσκότοπους και, μάλιστα, συμπεριλάβαμε τις ξυλώδεις, ποώδεις και φρυγανώδεις εκτάσεις. Τον Δεκέμβριο του 2014, ψηφίσαμε νόμο, μέσα από τον οποίο δίναμε την δυνατότητα, μέσα από τα διαχειριστικά σχέδια, να αυξηθούν οι βοσκότοποι. Μάλιστα, ορίζαμε καταληκτική ημερομηνία τον Ιούνιο του 2015. Δυστυχώς, επί τεσσεράμισι χρόνια, «βαλτώσαμε», δεν έγινε τίποτα. Βλέπω, τώρα με χαρά, τη νέα ηγεσία να επιταχύνει τις διαδικασίες, προκειμένου να εκδοθούν τα διαχειριστικά σχέδια. Χωρίς διαχειριστικά σχέδια δεν μπορούμε να μιλάμε για αύξηση των βοσκοτόπων.

Άκουσα μία αναφορά γύρω από τη χυμοποίηση. Εμείς συμπεριλάβαμε τη χυμοποίηση, για παράδειγμα, στο σκληρό ροδάκινο, και δώσαμε ένα ποσό, με την προοπτική το 2017 να το διπλασιάσουμε. Δυστυχώς, και αυτό το ποσό που δώσαμε, δεν αξιοποιήθηκε σωστά, με αποτέλεσμα τα μισά και παραπάνω χρήματα να επιστραφούν στην Ευρώπη. Επίσης, το 2017, με την αναθεώρηση θα μπορούσε να συμπεριληφθεί συνδεδεμένη ενίσχυση και στο επιτραπέζιο ροδάκινο. Το 2014 δεν είχαμε αυτή τη δυνατότητα, γιατί υπήρχαν φραγμοί από την πλευρά των κανονισμών της Ευρώπης. Το 2017 υπήρχε η δυνατότητα, λόγω του εμπάργκο, να συμπεριληφθεί συνδεδεμένη ενίσχυση στα επιτραπέζια ροδάκινα.

Έρχομαι τώρα, στην κλιματική αλλαγή και στις επιπτώσεις, θέμα για το οποίο δείχνει μεγάλη ευαισθησία η Ευρωπαϊκή Επιτροπή. Τότε, είχαμε συμπεριλάβει το μέτρο 17 με τα 200 εκατ. για να ισχυροποιήσουμε τον ΕΛΓΑ, αλλά, δυστυχώς, το μέτρο αυτό καταργήθηκε. Πρέπει, να δώσουμε ιδιαίτερη βαρύτητα στη νέα προγραμματική περίοδο, ώστε να προστατεύσουμε το εισόδημα των παραγωγών από τις επιπτώσεις της κλιματικής αλλαγής. Κύριε Υπουργέ, αρκεί να σας πω, ότι στις 11 Ιουλίου μία σφοδρή χαλαζόπτωση, ένας «τυφώνας» κατέστρεψε, κυριολεκτικά, την παραγωγή των δενδροκαλλιεργητών. Εκατοντάδες χωριά στην Μακεδονία, στη Θεσσαλία έχουν πληγεί. Μόνο στον Νομό Πέλλας 75 χωριά έχουν «πληγεί» από τη χαλαζόπτωση. Καταστράφηκαν ολοσχερώς. Ευτυχώς, δεν θρηνήσαμε θύματα. Μάλιστα, ο δικός μας Νομός, όπως και ο διπλανός Νόμος της Ημαθίας, δεν ξέρω και για την Πιερία, έχουν κηρυχθεί σε κατάσταση εκτάκτου ανάγκης.

Αυτή τη στιγμή, οι παραγωγοί, εναγωνίως, ζητούν να συμψηφιστούν οι ασφαλιστικές τους εισφορές, με την αποζημίωση που δικαιούνται, γιατί δεν έχουν τη δυνατότητα να πληρώσουν τις ασφαλιστικές εισφορές, γιατί το εισόδημά τους είναι μηδενικό. Δεν έχουν εισόδημα καθόλου, αφού επλήγη, ολοσχερώς, η παραγωγή τους, διότι υπήρχε ανεπαρκέστατη αντιχαλαζική προστασία, με μειωμένες πτήσεις, με μειωμένα αντιχαλαζικά φυσίγγια, κ.λπ.. Δείτε, σας παρακαλώ, τον συμψηφισμό των ασφαλιστικών εισφορών με την αποζημίωση. Δε μπορούν οι άνθρωποι αυτοί να πάρουν την αποζημίωση, γιατί δεν έχουν χρήματα να πληρώσουν.

Πιστεύω ότι από εμάς εξαρτάται ο δρόμος, που πρέπει να βαδίσουμε. Δική μας, πρωτίστως, είναι η ευθύνη, για το κατά πόσο η ελληνική ύπαιθρος θα παραμένει «ζωντανή» και ακμαία και το δικό μας «θέλω, μπορώ, ενεργώ» πρέπει, να είναι η «πυξίδα» της όποιας επόμενης ημέρας. Κυρίως, πρέπει, να επικρατήσει το πολύ σημαντικό θέμα της «ενότητας». Η ενότητα -για μένα- είναι η βασική προϋπόθεση της επιτυχίας. Η πολιτική συναίνεση, η πολιτική συνεννόηση σε μεγάλα ζητήματα, όπως είναι η ΚΑΠ, είναι η βασική συνθήκη για να γίνουν βήματα θετικά. Πιστεύω ότι υπάρχει και το βλέπω από πλευράς όλων των Κομμάτων.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε. Αρχικά θα ήθελα να πω, ότι θα πρέπει να βγάλουμε από το λεξιλόγιό μας τη φράση «ακραία καιρικά φαινόμενα». Τα ακραία καιρικά φαινόμενα, που επαναλαμβάνονται κάθε χρόνο, είναι κανονικά. Με αυτά πρέπει να ζούμε και πρέπει να μπορέσουμε να φτιάξουμε το κομμάτι της ασφάλισης, ακόμη και το κομμάτι της παραγωγής μας με βάση τα νέα καιρικά φαινόμενα.

Το δεύτερο που θα πρέπει να φύγει από την κουβέντα, όταν μιλάμε για τα αγροτικά, θα είναι τα στερεότυπα. Δεν υπάρχουν επιδοτήσεις, που πληρώνουν τεμπέληδες αγρότες να κάθονται στα καφενεία. Αυτή είναι μία αντίληψη, πέριξ του Κολωνακίου, ίσως, και σε κάποια μεγάλα αστικά κέντρα. Για να είμαστε σοβαροί, θα πρέπει να ξέρουμε ότι οι επιδοτήσεις είναι το βασικό κομμάτι στήριξης της περιφερειακής ανάπτυξης. Χωρίς αγρότες, χωρίς αγροτικές οικογένειες δεν υπάρχει ελληνική περιφέρεια. Άρα, ας τα βγάλουμε αυτά από τη δημόσια συζήτηση.

Το επόμενο θέμα, που για μένα είναι σημαντικό, πέρα από το να μιλάμε για το ύψος της νέας ΚΑΠ, είναι και η διαχείρισή της. Ήρθαμε και είπαμε, ότι η προηγούμενη ΚΑΠ μάς έδωσε πάρα πολλά χρήματα, πάρα πολύ ωραία. Ξεκίνησε, στο τέλος της προηγούμενης διακυβέρνησης, η «απορρόφηση» να είναι στο 40%, περίπου. Άρα, από τα χρήματα που καταφέραμε να εξασφαλίσουμε για την ελληνική γεωργία, εν μέσω κρίσης, είχαμε απορρόφηση μόνο 40%.

Για να μην πω, ποια πρέπει να είναι τα κομμάτια της εθνικής πολιτικής, που θα πρέπει να «κουμπώνουν» με την Κοινή Αγροτική Πολιτική. Η διαχείριση, κύριε Υπουργέ, για τη νέα ΚΑΠ θα είναι η ίδια; Ο τρόπος διαχείρισης της νέας ΚΑΠ εθνικά, θα γίνει με τον ίδιο τρόπο ή με κάποιον διαφορετικό; Θα είναι πιο γρήγορος; Θα είναι εμπροσθοβαρής; Είναι σημαντικά πράγματα που έχουν να κάνουν, όχι με νούμερα στον «αέρα», αλλά με μεταφορά πραγματικών χρημάτων από την Ε.Ε. στους Έλληνες αγρότες.

Το επόμενο που θα πρέπει να δούμε είναι ποια θα είναι η εθνική στρατηγική. Για παράδειγμα, όπως πολύ σωστά είπε ο συνάδελφος, ο κ. Οικονόμου, οι υποδομές μας στον αγροτικό τομέα είναι «γερασμένες». Εγγειοβελτιωτικά έργα έχουν να γίνουν πάρα πολλά χρόνια. Οι ΓΟΕΒ και οι ΤΟΕΒ είναι υπό «κατάρρευση». Όλη η Ευρώπη μιλάει για υπογειοποιημένα δίκτυα διαχείρισης νερού και εμείς ακόμη μιλάμε για προέκταση διωρύγων ή για εκτροπές ποταμών, μερικές ή πολύ μερικές.

Υπάρχει ένα εθνικό σχέδιο, πραγματικά, για τη διαχείριση του νερού; Έχουμε μετρήσει με την κλιματική αλλαγή ποιο είναι το ύψος του νερού, ανά γεωγραφική περιοχή της χώρας; Μιλάμε για ταμιευτήρες επιφανειακών υδάτων. Θα μπορούμε να τους χρησιμοποιούμε και να τους αξιοποιούμε; Αυτή είναι μία εθνική πολιτική που θα πρέπει να «κουμπώσει» σε έναν από τους «πυλώνες» της Ε.Ε.. Όλοι ξέρουμε ότι οι «πυλώνες» φτιάχνονται, για να εξυπηρετήσουν και συμφέροντα, μεγάλα συμφέροντα της Ευρώπης. Εμείς θα μπορέσουμε να διασφαλίσουμε, μέσα από αυτούς τους «πυλώνες», τους Έλληνες αγρότες;

Σε ότι αφορά στην τεχνολογία. Το πιο ωραίο πράγμα, είναι να μιλάμε για την «Ευφυή» Γεωργία και πώς θα την επιδοτήσουμε. Το θέμα είναι ότι με την «Ευφυή» Γεωργία θέλουμε να φτιάξουμε μία νέα βιομηχανία « τρακτέρ;» Δηλαδή, να αγοράζουμε τεχνολογία από ξένους και να τη χρησιμοποιούν οι Έλληνες αγρότες ή από μόνοι μας να προσπαθήσουμε να δημιουργήσουμε τεχνολογία «Ευφυούς» Γεωργίας;

Αναφορικά με τον δάκο και τα προβλήματα. Βλέπουμε ότι υπάρχουν νεοφυείς επιχειρήσεις στην Ελλάδα, που αρχίζουν και μπαίνουν σε αισθητήρες παρακολούθησης πληθυσμών του δάκου, ότι υπάρχουν drones που κάνουν μικροψεκασμούς, με το που αρχίζει ο πληθυσμός να αυξάνει. Αυτές είναι ελληνικές προσπάθειες και σε αυτές θα πρέπει να στρέψουμε την προσοχή μας και να μην αγοράζουμε τεχνολογία από το εξωτερικό.

Μία τελευταία παρατήρηση για την κλιματική αλλαγή. Θεωρώ ότι η κλιματική αλλαγή, πέρα από πρόβλημα για τη χώρα μας, μπορεί να είναι μία ευκαιρία. Για παράδειγμα, στην Ουγγαρία έχει φτιαχτεί, ίσως, ο μεγαλύτερος προσομοιωτής για την κλιματική αλλαγή, έτσι ώστε να βρίσκουν νέες ποικιλίες και πολλαπλασιαστικό υλικό, που να είναι πιο κοντά στα νέα καιρικά φαινόμενα. Πιστεύω ότι η έρευνα για νέες ποικιλίες, μιας και η χώρα μας είναι στον «πυρήνα» της κλιματικής αλλαγής, είναι μια ευκαιρία που δεν πρέπει να τη χάσουμε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Σούκουλη.

**ΜΑΡΙΑ- ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ:** Σας ευχαριστώ πολύ, κύριε Πρόεδρε. Θα είμαι μέσα στον χρόνο, γιατί, πραγματικά, ακούστηκαν πολλά και σημαντικά από τους συναδέλφους και έχω καλυφθεί.

Ασχολούμενη, για πάρα πολλά χρόνια, με τα ευρωπαϊκά προγράμματα που αφορούν στο Υπουργείο Αγροτικής Ανάπτυξης, αυτό που έχει μεγάλη αξία, είναι να δούμε, τι δεν έγινε σωστά τα προηγούμενα χρόνια, γιατί και εγώ πιστεύω, ότι πρέπει να χαράξουμε πολιτικές και δράσεις, από το να κοιτάμε μόνο το οικονομικό πακέτο. Κι’ αυτό, γιατί στο τέλος μιας περιόδου, ερχόμαστε τελικά να ζητάμε και το ν+2, γιατί δεν έχουμε προλάβει και ερχόμαστε να έχουμε και ποσά που δεν έχουν απορροφηθεί, τα οποία τα παίρνουν κάποιες άλλες χώρες της Ευρώπης. Θεωρώ, λοιπόν, ότι πρέπει να δούμε δύο βασικά στοιχεία. Το να μην περιμένουμε με τον Στρατηγικό μας Σχεδιασμό να ακολουθήσουμε αυτό που θα έρθει από την Ευρώπη προς τα κάτω, αλλά εμείς να ξέρουμε τι ζητάμε, έτσι ώστε να διεκδικήσουμε και να «κουμπώσει» το πρόγραμμα στις δικές μας ανάγκες και όχι εμείς, μια ζωή, να είμαστε η «ουρά».

Το δεύτερο βασικό είναι να μην δημιουργούμε αποσπασματικότητα στις δράσεις, γιατί βλέπετε πάρα πολύ καλά, ότι η αποσπασματικότητα έχει αφήσει το Αναπτυξιακό Ταμείο της χώρας ελλειμματικό. Δηλαδή, «κατεβαίνουν» προγράμματα, δημόσια και ιδιωτικά, όταν έρχεται η ώρα να μιλήσουμε και για τα επιχειρησιακά προγράμματα, έτσι όπως θα «κατέβουν» από την ΚΑΠ, και έχουμε αλλά να θέλουν οι Δήμοι, αλλά να θέλουν οι ιδιώτες σε συγκεκριμένα μέτρα, και, τελικά, μεταξύ τους αυτά να μην δημιουργούν μία συμπληρωματικότητα δράσεων, ούτε καν κάτι καινούργιο σε επιχειρηματικό ενδιαφέρον. Νομίζω, ότι αυτό έχει αξία να το δούμε τώρα που διεκδικούμε.

 Το βασικό για μένα έχει να κάνει με την Κλιματική Αλλαγή. Πρέπει να το δούμε πάρα πολύ σοβαρά. Δεν είναι το θέμα το 2020, το 2021 και το 2027 να διεκδικούμε αποζημιώσεις από τον ΕΛΓΑ για τα καιρικά φαινόμενα, γιατί, πραγματικά, δεν είναι ακραία, όπως το είπε ο κ. Κατσανιώτης. Είναι πια δεδομένα, γιατί αυτός είναι ο καιρός πια, έτσι όπως έχει εξελιχθεί με την κλιματική αλλαγή. Δεν είναι δυνατόν να μιλάμε μόνο για επιχειρησιακά σχέδια που να αφορούν τα πανιά ή να αφορούν οτιδήποτε άλλο, τη στιγμή, που ζούμε ανεμοστρόβιλους, τη στιγμή που ζούμε υγρασίες -που πρέπει να δείτε πώς φουσκώνουν τα σταφύλια και τα διαλύουν- τη στιγμή που ζούμε, ακόμη, και κατολισθήσεις. Κατολισθήσεις. Έχουμε δει αμπέλια να «φεύγουν» και να πηγαίνουν στον δρόμο, αληθινά γεγονότα που τα ζούμε και εμείς στην Κορινθία.

Άρα, πρέπει να δούμε με μία άλλη προσέγγιση το θέμα που αφορά στα επιχειρησιακά προγράμματα, που θα προστατεύουν τους αγρότες μας και όχι να κοιτάζουμε πώς θα έρθουμε στο τέλος να αποκαταστήσουμε ζημιές, αλλά πώς θα προστατεύσουμε τους ανθρώπους αυτούς, έτσι ώστε να μην μιλάμε για αποκατάσταση. Δεν είναι επαίτες των επιδοτήσεων, δεν είναι επαίτες των επιχορηγήσεων, δεν είναι επαίτες να κάθονται έξω από τα γραφεία ούτε των Υπουργών, ούτε των Διοικητών του ΕΛΓΑ. Είναι άνθρωποι που θέλουν να επιχειρήσουν και να τολμήσουν. Ήδη, τα χρόνια περνούν και γίνονται μεγαλύτεροι ηλικιακά, γιατί οι νέοι βλέπουν και αντιδρούν.

Άρα, μέσα σε ένα σκηνικό θέλουμε, πραγματικά, τις επιδοτήσεις να είναι το έναυσμα, «το φιτίλι» για να «πάρει η μηχανή μπροστά», αλλά να μην είναι το «καύσιμο» για τη συνεχή λειτουργία. Αυτό το ξέρουν οι νέοι μας, γιατί σκέφτονται φιλελεύθερα. Άρα, θα πρέπει να δούμε και εμείς φιλελεύθερες πολιτικές.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Θα ήθελα να συμπληρώσω ότι αυτό που θα πρέπει να έχουμε στο μυαλό μας είναι ότι όλη η Ευρώπη μιλάει πια για πλήρη αποσύνδεση των αγροτικών προϊόντων από το έδαφος. Αυτό είναι το επόμενο βήμα που πρέπει να βάλουμε στη δημόσια συζήτηση.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Για να μιλάει για προϊόντα, χωρίς το έδαφος, πρέπει να διασφαλίσει τα εισαγόμενα προϊόντα από τρίτες χώρες που ανταγωνίζονται τα προϊόντα στην Ελλάδα. Ξέρετε ότι η παραγωγή αυξήθηκε, χάρη στο πολλαπλασιαστικό υλικό και τη φυτοπροστασία. Και τα δύο είναι ανεξέλεγκτα από τις τρίτες χώρες και δεν ξέρουμε τι έρχεται. Φυτοφάρμακα που δεν κυκλοφορούν σε όλη την Ευρώπη, κυκλοφορούν σε τρίτες χώρες και τα προϊόντα έρχονται και ανταγωνίζονται τα ελληνικά και τα ευρωπαϊκά, κατ' επέκταση. Άρα, λοιπόν, έχει πολλά να κάνει η Ευρώπη, πριν φτάσει σε αυτούς τους στόχους. Μακάρι, κάποια στιγμή, να το καταφέρουμε. Εξάλλου, η υδροπονία και η αεροπονία χωρίς το έδαφος είναι

 Τον λόγο έχει ο κ. Λεονταριδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ, κύριε Πρόεδρε. Κύριε Υπουργέ, είναι ένα θέμα μεγάλης βαρύτητας το σημερινό, που δεν εξαντλείται, φυσικά, σε μία συνεδρίαση, όταν συζητάμε το μέλλον της ελληνικής γεωργίας και της κτηνοτροφίας την επόμενη επταετία. Πιστεύω ότι πρέπει, μετά από εύλογο χρονικό διάστημα, και εφόσον υπάρχουν νέα δεδομένα από τις ερωτήσεις που έθεσαν οι συνάδελφοι, αλλά και τις συζητήσεις που θα κάνετε στην Ε.Ε., να μπορέσουμε να συζητήσουμε, ακόμη περισσότερο, αυτό το θέμα το οποίο αφορά όλη την ελληνική περιφέρεια.

Μας δίνεται, ωστόσο, σήμερα η ευκαιρία να ακούσουμε από πρώτο «χέρι» τις θέσεις της Κυβέρνησης για τη νέα Κοινή Αγροτική Πολιτική 2021-2027, που θα προκρίνει και τις προτάσεις που θα ακολουθήσουν για τον αγροκτηνοτροφικό τομέα και το μέλλον του στο νέο περιβάλλον. Θα θέλαμε, αναλυτικά, να ακούσουμε μέσα από τον νέο προϋπολογισμό που θα υπάρξει, μέχρι να συνδιαμορφωθεί το τελικό κείμενο, ποιες αλλαγές μπορούμε να προτείνουμε για να υπάρξουν βελτιώσεις.

Φυσικά, το πρώτο σημαντικό θέμα είναι η επιρροή που θα υπάρξει στις άμεσες ενισχύσεις, λόγω και της αποχώρησης του Ηνωμένου Βασιλείου, για να «πληγεί» λιγότερο το εισόδημα των παραγωγών.

Επίσης, θέλουμε να μάθουμε ποιες μεταβολές θα υπάρξουν στις συνδεδεμένες ενισχύσεις και σε ποια προϊόντα, λαμβάνοντας υπ' όψιν τις μεταποιητικές μονάδες που πρέπει να συνεχίσουν να λειτουργούν, τα μικρά και τα μεγάλα έργα, τα οποία πρέπει να προκριθούν με τον προϋπολογισμό θα υπάρξει, για να έχουμε ισόρροπη κατανομή στην περιφέρεια, τις καινοτόμες επιχειρηματικές πρωτοβουλίες που πρέπει να στηρίξουμε, για να υπάρξει πολλαπλασιαστικό όφελος στα ελληνικά προϊόντα.

Οι αδυναμίες στις προηγούμενες προγραμματικές περιόδους, πρέπει να γίνουν «μάθημα» για νέες δυνατότητες που μπορεί να υπάρξουν. Να συνδυάσετε τις «αδυναμίες» του συστήματος αποζημιώσεων, λόγω και της κλιματικής αλλαγής, με τη βαρύτητα που πρέπει να δώσουμε για νέες πολιτικές στήριξης, λόγω των ακραίων καιρικών φαινομένων, να υπάρξει αντιμετώπιση του υψηλού κόστους παραγωγής, που επιδεινώθηκε τα χρόνια της κρίσης, λόγω και των έμμεσων φόρων, με κάποιου είδους μέριμνες, λαμβάνοντας υπ' όψιν και τις περιοχές που έχουν υποδομές ή όχι.

Πιστεύω, ότι πρέπει, μετά τις διαπραγματεύσεις που θα γίνουν, για το ποιος θα είναι ο τελικός προϋπολογισμός, να γίνει μία λεπτομερής συζήτηση για όλα αυτά τα θέματα, τα οποία καθημερινά ακούτε και στο Υπουργείο, αλλά και στις Ερωτήσεις που γίνονται στην Βουλή, όπου θα ακουστούν όλες οι απόψεις, ώστε να συνδιαμορφώσουμε το τι πρέπει να γίνει. Πρέπει να υπάρξει και μέριμνα σε εξαιρετικές περιπτώσεις και έκτακτα περιστατικά, όπως αυτό που συνέβη στις Σέρρες με την πανώλη των χοίρων.

Πρέπει να συγχαρώ την Κυβέρνηση και την Περιφέρεια, που έδρασαν άμεσα. Όμως, πρέπει να υπάρξουν γενικοί εμβολιασμοί γι’ αυτού του είδους τα φαινόμενα και απολυμάνσεις μεταφορικών μέσων. Φυσικά, τη στιγμή που πλήττεται το εισόδημα των παραγωγών -και έμμεσα- με τα φυτικά προϊόντα, τα οποία αν και πρέπει να τα διαθέσουν στην αγορά, πρέπει να υπάρξει αποκλεισμός για ένα εύλογο χρονικό διάστημα, θα πρέπει να υπάρξει και συζήτηση πάνω σε αυτό το ζήτημα, γιατί το κόστος το υφίσταται, συνολικά, μία περιοχή.

Στο κάτω κάτω της γραφής, πρέπει να τους βοηθήσουμε και να τους στηρίξουμε, μέσω άλλων πολιτικών για να μην χάσουν το εισόδημά τους, λόγω και τέτοιων εκτάκτων περιστατικών. Δεν ξέρω αν μπορούμε μέσα στη νέα Κοινή Αγροτική Πολιτική να συμπεριλάβουμε νέες τέτοιες πολιτικές που αφορούν στα νέα προβλήματα, όπως ήταν η πανώλη των χοίρων, αλλά και άλλα περιστατικά που μπορεί να συμβούν.

Πιστεύω ότι το επόμενο χρονικό διάστημα που θα «ωριμάσουν» οι συνθήκες για νέες συζητήσεις μετά τις διαπραγματεύσεις, θα μπορούμε να επανέλθουμε για να συνδιαμορφώσουμε το περίγραμμα των συζητήσεων, που θα είναι το τελικό κείμενο για τη νέα Κοινή Αγροτική Πολιτική. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε.

Στο σημείο αυτό ολοκληρώθηκαν οι τοποθετήσεις και οι ερωτήσεις των συναδέλφων. Τον λόγο έχει ο κ. Υπουργός για να κλείσει τη συνεδρίαση, απαντώντας και διευκρινίζοντας, όσα ετέθησαν.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ κύριε Πρόεδρε. Καταρχάς, να ευχαριστήσω, ιδιαιτέρως, τους συναδέλφους για τη συζήτηση και για τη συνεισφορά τους και τους υπολειπόμενους, αλλά, ιδιαιτέρως, τους παρόντες που επέλεξαν να μείνουν και να παρακολουθήσουν, μέχρι πέρατος, τη συζήτηση αυτή. Πάντοτε η συζήτηση στο Κοινοβούλιο είναι ενδιαφέρουσα και «αναζωογονητική». Πάντοτε δίνει ιδέες και φέρνει, ειδικώς, την Κυβέρνηση, πολύ εγγύτερα, στα ζητήματα τα οποία θέτουν οι εκπρόσωποι του έθνους και του λαού. Είναι πολύ σημαντικό να διεξάγεται αυτή η συζήτηση.

Μοιραία, αυτή η συζήτηση «άνοιξε» πολύ και από μία συζήτηση για τα θέματα της Κοινής Αγροτικής Πολιτικής, «άνοιξαν», λίγο πολύ τα πάντα. Θα προσπαθήσω, ωστόσο να περιορίσω τις απαντήσεις μου στα πλαίσια των θεμάτων της Κοινής Αγροτικής Πολιτικής, παρ’ ,ότι όλα όσα τέθηκαν, είναι, εξαιρετικά, ενδιαφέροντα. Είναι σαφές, ότι δεν μπορώ να απαντήσω στα πάντα, εκτός και αν κάναμε έναν προγραμματισμό να μιλήσω για μία ώρα, νομίζω, όμως, ότι θα καταπονούμασταν όλοι πολύ.

Επίσης, να πω κάτι που εκφράστηκε από συναδέλφους και αφορά στο θέμα του χρόνου. Το θέμα του χρόνου το καθορίζει το Κοινοβούλιο. Εμείς από πλευράς Κυβερνήσεως, παρακολουθούμε τις επιλογές του Κοινοβουλίου και συμμορφωνόμαστε σε αυτές. Δεν είναι δική μας επιλογή η διάρκεια της συνεδρίασης. Είναι πάντοτε δική σας επιλογή, με το χρονικό πλαίσιο που εσείς επιλέγετε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όχι μόνο αυτό, κύριε Υπουργέ, αλλά να πούμε ότι ανταποκριθήκατε στο αίτημα να έρθετε στην Επιτροπή και να ενημερώσετε σήμερα. Νομίζω, ότι εξαντλήθηκαν τα περιθώρια ερωτήσεων και τοποθετήσεων. Τι άλλο να κάνουμε; Και μπήκαμε και σε άλλα θέματα.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Να πω μερικά καλά νέα, τα οποία δεν είχα την ευκαιρία να τα πω, αλλά νομίζω ότι σας ενδιαφέρουν.

Το πρώτο καλό νέο, είναι ότι παρ’ όλο που υπεβλήθησαν πρόσθετοι δασμοί στον νέο κύκλο επιβολής δασμών του εμπορικού «πολέμου», μεταξύ Ηνωμένων Πολιτειών και Ε.Ε., και αυτή τη φορά εξαιρέθηκε το ελαιόλαδο, οι βρώσιμες ελιές και υπάρχουν πρόσθετες εξαιρέσεις, τις οποίες τώρα μελετάμε.

Περισσότερες, δηλαδή, από τις προηγούμενες. Το λέω αυτό, γιατί είναι εξαιρετικά καλό, καθώς δεν σας κρύβω, ότι υπήρχε μία ανησυχία για το τι επρόκειτο να γίνει, καθώς αυτός ο νέος κύκλος δασμών δεν ξέραμε και τι επρόκειτο να συμπεριλάβει. Τα ροδάκινα είναι μέσα ακόμη, το κρασί έχει εξαιρεθεί. Ήταν πολύ εντατική η προσπάθεια που έγινε σε όλα τα επίπεδα. Πρέπει να πω, ότι έχει εμπλακεί προσωπικά ο Πρωθυπουργός σε αυτή την προσπάθεια αυτή. Είναι ένα δεύτερο πολύ θετικό μήνυμα, το ότι παρά την πρόσθετη επιβολή δασμών -και σημαντικών δασμών- εξακολουθούν, πάντως, προϊόντα ελληνικά να μην συμπεριλαμβάνονται.

Το δεύτερο νέο, το οποίο είναι εξαιρετικά καλό, και θέλω να το πω γιατί συνδέεται με τις τοποθετήσεις που έγιναν σε σχέση με τα βοσκοτόπια, είναι ότι εξεδόθη απόφαση στις 13/2/2020, σε σχέση με την υπόθεση C.252/189. Αυτή ήταν μία υπόθεση, στην οποία επιβλήθηκε δημοσιονομική διόρθωση στην Ελλάδα για το θέμα των βοσκοτόπων. Ήταν μία δημοσιονομική διόρθωση, της τάξης των 350 εκατομμυρίων και το Δικαστήριο δικαίωσε, εν μέρει την Ελλάδα, και επιστρέφονται, αυτή τη στιγμή, 279 εκατομμύρια ευρώ, τα οποία είχε καταβάλει η Ελλάδα. Επομένως, με βάση την απόφαση του Δικαστηρίου, θα επιστραφούν από την Ε.Ε. στον ελληνικό Προϋπολογισμό τα 279 εκατομμύρια. Το λέω αυτό, γιατί πρέπει, κάποια στιγμή, να αναγνωρίζουμε και τη δουλειά που κάνουν οι νομικοί μας. Ο Νομικός σύμβουλος του Υπουργείου Αγροτικής Ανάπτυξης, ο κ. Κανελλόπουλος, έκανε μία σπουδαία δουλειά στην υπόθεση αυτή και είναι πολύ σημαντικό έσοδο για τον Προϋπολογισμό αυτά τα 280 εκατ. στην παρούσα φάση.

Το τρίτο καλό νέο - αυτό ίσως το είδατε την Παρασκευή - είναι ότι υπεγράφη η συμφωνία μεταξύ Ευρωπαϊκής Τράπεζας Επενδύσεων και των Τραπεζών Εθνικής και Πειραιώς, η οποία θα «μοχλεύσει» και θα δώσει τη δυνατότητα χαμηλότοκων δανείων, μακράς «ωριμάνσεως» και σχετικά χαμηλών εξασφαλίσεων στους παραγωγούς μας και ειδικά στους νέους παραγωγούς. Ως νέο παράγωγο, ορίζουμε αυτόν που είναι κάτω από 41 ετών. Στους νέους παραγωγούς μας, λοιπόν, θα δοθεί ως χρηματοδότηση ένα ποσό, ύψους 560 εκατομμυρίων ευρώ, προκειμένου να καλύψει μέρος της δαπάνης. Αυτό έρχεται επιπροσθέτως. Δεν είναι τα 80 εκατ. που έχουμε δώσει από το ΠΑΑΔ. Είναι άλλα 500 εκατ.. Άρα, από πλευράς χρηματοδοτήσεως αυτό, σε μεγάλο βαθμό, ελπίζουμε ότι θα διευκολύνει σημαντικά τους παραγωγούς μας να πραγματοποιήσουν τις επενδύσεις, αλλά και να καλύψουν τη συμμετοχή που απαιτείται στο Πρόγραμμα Αγροτικής Ανάπτυξης.

Σε ότι αφορά σε μία σειρά ζητήματα τα οποία ετέθησαν, επιτρέψτε μου να πω, ότι για εμένα εκεί που πρέπει να δοθεί σημασία -καθώς με απασχολεί πολύ και αποτελεί πολιτική μου προτεραιότητα- είναι η στρατηγική «farm to fork», που είναι η «Πράσινη» συμφωνία. Μέσα σε αυτή τη συμφωνία υπάρχει ένα σημαντικό κομμάτι -που θα εξειδικευτεί παραπέρα - το οποίο αφορά στο ζήτημα της αντιμετώπισης της απάτης στα τρόφιμα.

Μέρος της απάτης στα τρόφιμα είναι η περίφημη συζήτηση που κάνουμε για τις ελληνοποιήσεις στην Ελλάδα ή εν γένει, όπως εγώ χρησιμοποιώ έναν πιο γενικό όρο γι’ αυτό, του μιμητισμού. Χρησιμοποιώ τον όρο «μιμητισμό», γιατί αυτό δεν αφορά ως πρόβλημα, όταν μιλάμε σε ευρωπαϊκό επίπεδο, μόνο την Ελλάδα, αφορά και άλλες χώρες. Όταν είμαστε στην Ελλάδα χρησιμοποιούμε τον όρο «ελληνοποίηση», αλλά αυτό είναι ένα γενικότερο ζήτημα και ένα γενικότερο πρόβλημα.

Η απάτη, λοιπόν, στα τρόφιμα αποκτά διεθνικά χαρακτηριστικά. Στην πραγματικότητα, έχουμε εταιρείες ή εμπόρους, οι οποίες συνεργάζονται πια σε διεθνές επίπεδο, από χώρα σε χώρα, και, ουσιαστικά, εξαπατούν τον καταναλωτή, αλλά και «νοθεύουν» τον ανταγωνισμό, δημιουργώντας ζητήματα και στην ασφάλεια των τροφίμων και, βεβαίως, προσβάλλουν τα ΠΟΠ και τα ΠΓΕ προϊόντα. Άρα, λοιπόν, η αντιμετώπιση της απάτης στα τρόφιμα είναι ενταγμένη ως πολιτική, ως ένα κομμάτι της στρατηγικής της Ε.Ε..

Θα ήθελα, επίσης, να αναφερθώ στο θέμα των ενισχύσεων, επειδή άκουσας κάποιες παρεμβάσεις για το πώς πρέπει να δίνονται, πώς δεν πρέπει να δίνονται, αν είναι καλές, αν είναι κακές και ούτω καθεξής. Ακούστε κάτι. Σε επίπεδο FAO, του Διεθνούς Οργανισμού για τα Τρόφιμα του ΟΗΕ, υπάρχει μία γενική συζήτηση που λέει θα μπορούσαμε, σε παγκόσμιο επίπεδο, να καταργήσουμε τις ενισχύσεις; Αυτό θέλει μία παγκόσμια δράση. Δεν γίνεται, δηλαδή, οι ΗΠΑ να έχουν ενισχύσεις και εμείς να μην δίνουμε ενισχύσεις στους παραγωγούς μας. Αυτό δεν γίνεται και καταλαβαίνουμε όλοι γιατί δεν γίνεται, καθώς αυτό δημιουργεί μία τεράστια ανισομέρεια στον διεθνή ανταγωνισμό.

Αυτή, λοιπόν, η συζήτηση -κατά τη γνώμη μου- δεν είναι «ώριμη» και δεν αξίζει τον κόπο να ασχολούμαστε πάρα πολύ με αυτή, παρά μόνο κάποιος για να επιχειρηματολογεί. Απλώς, θέλω να κατανοήσουμε ότι αυτά είναι για όσους μιλάνε επικριτικά γι’ αυτόν τον μηχανισμό. Αυτός ο μηχανισμός, στην πραγματικότητα, ισχύει παντού και είναι, απολύτως, προφανές, ότι δεν έχει νόημα μόνο εμείς να «χτυπάμε» αυτόν τον μηχανισμό, ο οποίος είναι ένας μηχανισμός που εξασφαλίζει τη διατροφική ασφάλεια.

Το δεύτερο που θέλω να πω, γιατί τέθηκε και στην τοποθέτηση του κ. Αραχωβίτη, αλλά και από άλλους συναδέλφους, είναι ότι είναι πολύ σωστό, αυτό το οποίο ακούστηκε, ότι δεν μπορεί εμείς στους παραγωγούς μας να επιβάλουμε μία σειρά από προϋποθέσεις, οι οποίες είναι απαιτήσεις περιβαλλοντικές, απαιτήσεις ποιότητας και από την άλλη πλευρά, να έρχονται οι συμφωνίες ελεύθερου εμπορίου, τα Free Trade Agreements, τα οποία γίνονται συχνά, πολυμερώς, μεταξύ Ε.Ε. και κάποιου άλλου, και περιλαμβάνουν τέτοιου είδους αγροτικά προϊόντα, αλλά, στην πραγματικότητα, δεν διασφαλίζουν ότι τα προϊόντα αυτά που έρχονται έχουν παρασκευαστεί ή τηρούν τις προϋποθέσεις της Ε.Ε..

Η απάντηση που θα μας δώσουν, όσοι ασχολούνται με τα θέματα αυτά, είναι ότι είναι αυτονόητο, ότι στην Ευρώπη δεν μπαίνουν προϊόντα, τα οποία δεν πληρούν αυτές τις προϋποθέσεις. Δεν μπαίνουν. Άρα, λοιπόν, αυτό είναι πια ένα παράπονο -απαντώ και στον κ. Μπουκώρο, που έθεσε κι’ εκείνος το ζήτημα- από τους παραγωγούς μας σωστά, αλλά πρέπει να απαντάμε και σωστά. Τα προϊόντα που έρχονται μέσα, κατά νόμο, πληρούν αυτές τις προϋποθέσεις. Μην μου θέσετε το ζήτημα του εάν παραβιάζεται ο νόμος, ή αν γίνονται οι έλεγχοι ή όχι, Κατά νόμον οι έλεγχοι πρέπει να γίνονται. Στα τελωνεία πρέπει να γίνεται η δουλειά και πρέπει να εξασφαλίζονται αυτές οι προϋποθέσεις. Αυτό, όμως, είναι μία δουλειά εφαρμογής του δικαίου. Είναι μία διοικητική εφαρμογή, δεν είναι μία, επί της αρχής, αντίρρηση. Άρα, λοιπόν, οι συμφωνίες αυτές καλύπτουν αυτό το ζήτημα.

Το δεύτερο, που θέλω να πω είναι, ότι οι διεθνείς εμπορικές συμφωνίες, να ξέρουμε ότι έχουν την πλευρά των προϊόντων που έρχονται προς τα εδώ, αλλά έχουν και την πλευρά των προϊόντων που πηγαίνουν προς τα εκεί. Θέλω να πω, ότι δεν μπορεί να πανηγυρίζουμε, γιατί κάναμε αυτή την ωραία συμφωνία για τον κρόκο Κοζάνης ή γιατί κάναμε τη συμφωνία για τη φέτα στην Κίνα ή γιατί κάναμε τη συμφωνία για τα σαμιώτικα κρασιά ή γιατί κάναμε τη συμφωνία για τη μαστίχα της Χίου, αλλά, ταυτοχρόνως, να λέμε ότι ωραία είναι αυτή η συμφωνία στο κομμάτι που μας αρέσει, αλλά τα προϊόντα των άλλων να μην μπαίνουν μέσα. Αν δεν μπαίνουν τα προϊόντα των άλλων μέσα, δεν θα μπαίνουν και τα δικά μας εκεί. Να ξέρουμε, ότι οι συμφωνίες διεθνούς εμπορίου έχουν μία αμοιβαιότητα ως προς αυτό.

Η βασική δε σύλληψή τους είναι, ότι η δυνατότητα εμπορικών συναλλαγών, τελικώς, είναι, αμοιβαία, επωφελής. Όλοι κερδίζουν από αυτή τη «συναλλακτική» διαδικασία. Θα μου επιτρέψετε, επίσης, να πω και κάτι άλλο, το οποίο θεωρώ στρατηγικό. Πώς πρέπει κανείς να αντιμετωπίσει την «Πράσινη» Συμφωνία, αλλά και τις δράσεις για την κλιματική αλλαγή; Ακούστηκε, από την κύρια Γκαρά και από άλλους -και αυτό εγώ θα το προσυπογράψω απολύτως- ότι η χώρα μας όχι, απλώς, δεν πρέπει να αντιμετωπίζει φοβικά αυτή την προοπτική, αλλά θα μου επιτρέψετε να σας πω, ότι στο κομμάτι της παραγωγής και των τροφίμων, πρέπει να είναι πρωταγωνίστρια.

Ξέρω ότι λέω κάτι απαιτητικό, αλλά πρέπει να είναι πρωταγωνίστρια. Γιατί, όμως; Γιατί αυτό εντάσσεται στη συνολική στρατηγική για την αγροτική ανάπτυξη και το τρόφιμο στη χώρα. Από που θα βγάλουμε λεφτά; Ας κάνουμε μία πολύ απλή συζήτηση. Πώς θα βγάλουμε λεφτά; Θα βγάλουμε λεφτά, κάνοντας έναν ανταγωνισμό στις τιμές; Όσο και να «παλέψουμε» με το κόστος παραγωγής, είναι δυνατόν να ανταγωνιστούμε στις τιμές προϊόντα που έρχονται από αναπτυσσόμενες χώρες; Θέλετε να μπούμε σε αυτή τη διαδικασία της προσπάθειας; Είναι δυνατόν;

Θέλετε να μιλήσουμε για το μεροκάματο σε εκείνες τις χώρες; Θέλετε να μιλήσουμε για το επίπεδο υγείας σε εκείνες τις χώρες; Θέλετε να μιλήσουμε για το επίπεδο παιδείας σε εκείνες στις χώρες; Θέλετε να μιλήσουμε για το κοινωνικό κράτος σε εκείνες τις χώρες; Αυτό σημαίνει, να μπω σε μία λογική ανταγωνισμού τιμής. Δεν σας λέω, να μην προσπαθήσουμε να μειώσουμε το κόστος, μην παρεξηγηθώ. Προφανώς, είναι μία διαρκής προσπάθεια το να μειώσουμε το κόστος, αλλά ο ανταγωνισμός μας θα γίνει στο επίπεδο των τιμών; Απάντηση. Δεν μπορούμε να το κάνουμε αυτό. Ένας πρόσθετος λόγος, που δεν μπορούμε να το κάνουμε αυτό, είναι ότι έχουμε μικρές ποσότητες. Οι μικρές ποσότητες δημιουργούν -κακά τα ψέματα υπό μία έννοια και εάν πηγαίνουμε σε όρους μαζικούς- εμπορικό πρόβλημα. Έχω εξηγήσει πώς δημιουργούν εμπορικό πρόβλημα.

 Έχουμε πρόβλημα πρόσβασης στις μεγάλες εμπορικές «αλυσίδες», γιατί δεν έχουμε τις ποσότητες που απαιτούνται. Αυτά τα δύο στοιχεία μάς καθορίζουν τον μόνο δρόμο ανάπτυξης που έχουμε για μας. Ποιος είναι αυτός; Η υψηλή ποιότητα, τα πιστοποιημένα προϊόντα, οι καλές καλλιεργητικές πρακτικές, ο σεβασμός στην ευζωία των ζώων και το να απευθυνθούμε σε μία αγορά που ενδιαφέρεται για την «ιχνηλασιμότητα» του προϊόντος που τρώει. Θέλει να ξέρει τι είναι αυτό, που παρήχθη και κάτω από ποιες συνθήκες. Αυτή είναι η αγορά για το ελληνικό τρόφιμο.

 Άρα, λοιπόν, αυτή είναι η προσπάθεια της ελληνικής παραγωγής και αυτή πρέπει να είναι η προσπάθεια της ελληνικής βιομηχανίας τροφίμων. Άρα, εδώ θέλουμε μία συνολική στρατηγική για το ζήτημα αυτό. Ερώτημα. Οι πολιτικές για την αντιμετώπιση της κλιματικής αλλαγής συνδέονται με αυτό; Βεβαίως, και συνδέονται. Που στηρίζονται; Στην προσεκτική και μειωμένη χρήση των φαρμάκων, στην προσεκτική και μειωμένη χρήση των λιπασμάτων, στην προσεκτική και ορθολογική διαχείριση του νερού.

Επομένως, η αυξημένη ποιότητα, οι καλές καλλιεργητικές πρακτικές και το προϊόν υψηλής προστιθέμενης αξίας. Αυτά είναι που δίνουν αξία στο προϊόν. Από που επιχορηγούνται οι επενδύσεις για να το πετύχεις αυτό, γιατί χωρίς επενδύσεις δεν γίνεται αυτό; Από το Πρόγραμμα Αγροτικής Ανάπτυξης, από την Κοινή Αγροτική Πολιτική. Στην πραγματικότητα, η «πράσινη» πολιτική είναι η πολιτική για την Ελλάδα. Αν δούμε τις δυνατότητες που παρουσιάζει και εάν δούμε ποιο είναι το μέλλον της αγροτικής παραγωγής, και προς τα εκεί πρέπει να πάμε. Γι' αυτό και συμφωνώ, ότι όχι μόνο δεν πρέπει να δούμε φοβικά, αλλά, αντιθέτως, πρέπει να το «αγκαλιάσουμε». Αυτή είναι η προοπτική.

Αν κάποιος το δει αμυντικά, θα πει, ότι υπάρχουν πρόσθετες υποχρεώσεις και δεν θα μπορέσω να ανταπεξέλθω, δεν θα τα καταφέρω, δεν θα απορροφήσω τα λεφτά, και ούτω καθεξής. Όμως, αυτή είναι η πολιτική της «καθήλωσης» -και θα μου επιτρέψετε να πω, ότι είναι μία πολιτική, η οποία μας κάνει να χάνουμε «έδαφος», να χάνουμε χρόνο και δεν μας αφήνει να εξελιχθούμε στην κατεύθυνση που πρέπει να πάμε.

Από τη συζήτηση σήμερα, κρατώ το εξής . Μάλλον, δεν με έχετε συνηθίσει να είμαι, ιδιαίτερα, συναινετικός, ειδικά με αυτά τα οποία λέει η Αριστερά. Θα μου επιτρέψετε να διευκρινίσω, όμως, ότι δεν είμαι και, ασκόπως, συγκρουσιακός. Δηλαδή, η συζήτηση αυτή, κατά τη γνώμη μου, δεν είναι συναίνεση ή σύγκρουση. Δεν την παρακολουθώ ως τέτοια. Θα συγκρουστούμε εκεί που έχουμε διαφωνίες, αλλά θα συμπορευτούμε εκεί που έχουμε συμφωνίες. Ούτε, καταρχήν, συναίνεση, ούτε, καταρχήν, σύγκρουση. Αυτό κρίνεται, ανάλογα, με τις προγραμματικές θέσεις του καθενός. Το λέω αυτό, ειδικά γι’ αυτά τα προγράμματα, όπως είναι το Πρόγραμμα Αγροτικής Ανάπτυξης.

Αναφερθήκατε -και κλείνω με αυτό- στο ζήτημα των υποδομών και δη των αρδευτικών υποδομών. Αναφέρθηκαν πολλοί συνάδελφοι σε αυτό το θέμα. Για παράδειγμα, τις αρδευτικές υποδομές, τις ξεκινάμε τώρα και πατάμε ένα κουμπί. Πότε θα τις έχουμε έτοιμες; Θα τις έχουμε έτοιμες σε δύο χρόνια; Τα μεγάλα έργα και ειδικά τα μεγάλα και φιλόδοξα σχέδια των αρδευτικών υποδομών, προφανώς, κρατάνε για μεγάλο χρονικό διάστημα. Το ίδιο ισχύει και για το Πρόγραμμα Αγροτικής Ανάπτυξης και για την Κοινή Αγροτική Πολιτική. Υπερβαίνουν τον πολιτικό «κύκλο».

Αυτό το Πρόγραμμα Αγροτικής Ανάπτυξης που διανύουμε τώρα, σχεδιάστηκε, επί Ν.Δ., υλοποιήθηκε και εξειδικεύτηκε επί ΣΥΡΙΖΑ και συνεχίζεται, επί Ν.Δ.. Άρα, στην πραγματικότητα, έχει μία συγκεκριμένη διαδρομή. Εκεί είναι, που είναι καλό να «οικοδομούνται» οι συναινέσεις. Γιατί, σήμερα, δεν είχαμε πολλές και σημαντικές διαφωνίες; Γιατί, στην πραγματικότητα, ακολουθούμε ένα πρόγραμμα το οποίο έχει σχεδιαστεί και συνεχίζουμε μία συγκεκριμένη στρατηγική. Που να βρούμε τις διαφωνίες; Δεν έχουμε.

Στην πραγματικότητα, έρχεται μία συνολική στήριξη, η οποία έχει να κάνει με τον τρόπο που εφαρμόζεται η στρατηγική μας για τη διαπραγμάτευση της ΚΑΠ. Έχει χαραχτεί με έναν τρόπο, συνεχίζεται στα βασικά της, τουλάχιστον, σημεία, στα κεντρικά της σημεία και επομένως, προχωρά. Αυτό, είναι σημαντικό να γίνεται. Αυτό το πρόγραμμα που θα φτιαχτεί και το οποίο θα διαπραγματευτούμε τώρα, θα κληθεί μία επόμενη Κυβέρνηση να το διαπραγματευθεί.

Η επόμενη Κυβέρνηση, εγώ θα πω ότι θα είναι της Ν.Δ., γιατί ο Μητσοτάκης θα βγαίνει για πάρα πολλά χρόνια Πρωθυπουργός. Όμως, επειδή, σε τελευταία ανάλυση, αυτό είναι απόφαση του κυρίαρχου λαού, είναι σημαντικό να υπάρχει μία συμφωνία ως προς τη στόχευση απ’ όλες τις πολιτικές δυνάμεις, ώστε εάν τυχόν «να χτυπήσω ξύλο» δεν είναι ξανά ο Μητσοτάκης Πρωθυπουργός, να μην χαλάει το πρόγραμμα και να το πηγαίνουμε όλο από την αρχή. Αυτό είναι που, πραγματικά, χάνεις χρόνο, χάνεις χρήμα και το ίδιο ισχύει για όλα τα μεγάλα έργα υποδομών.

Αυτά είναι σημεία στα οποία πρέπει, πραγματικά, να υπάρξουν συγκλίσεις, ταυτότητες και συνεννοήσεις -δεν λέω να κάνει κάποιος κάποια μεγάλη ιδεολογικοπολιτική παραχώρηση και να το έχει «βάρος» στη συνείδηση του το βράδυ που θα κοιμάται - αλλά αν δεν υπάρχει τέτοιος «βαρύς» λόγος, τότε είναι βασικό το να οικοδομείται μια τέτοιου είδους συνεννόηση και σύγκλιση.

Τέθηκαν πολλά ζητήματα, ακόμη. Απλώς, να αναφέρω κάτι, επειδή ο κ. Αποστόλου είπε κάτι για τα διαχειριστικά σχέδια. Δεν θα μπω στην ιστορία των διαχειριστικών σχεδίων, γιατί η αλήθεια είναι, γιατί είναι ένας νόμος του 2014 και έχει πάρει δύο διετείς παρατάσεις, επί ημερών του ΣΥΡΙΖΑ. Επομένως, δυστυχώς, χάθηκε πολύς σημαντικός χρόνος.

Σας λέω, απλώς τώρα, ότι έχω στείλει προς τους Περιφερειάρχες επιστολή, με την οποία τους καλώ να υπογράψουμε την Προγραμματική Σύμβαση, προκειμένου να «σηκωθούν» οι διακηρύξεις και να προχωρήσουν με τα διαχειριστικά σχέδια. Δηλαδή, να ανατεθούν στους μελετητές. Μέσα στο επόμενο διάστημα, οι κύριοι Περιφερειάρχες θα αποφασίσουν τι θα κάνουν. Θεωρώ και ελπίζω, ότι θα ανταποκριθούν. Έτσι καταλαβαίνω, έτσι ψυχανεμίζομαι. Και αν δεν ανταποκριθούν, πάλι, θα βρούμε τη λύση. Αυτό είναι κάτι που πρέπει να προχωρήσει και επομένως, δεν υπάρχει δυνατότητα της μη ανταποκρίσεως, του διοικητικού «οικοδομήματος» σε αυτή την απαίτηση.

Σας ευχαριστώ πάρα πολύ γι’ αυτή τη συζήτηση. Για εμένα ήταν, εξόχως, «γόνιμη» και παραγωγική. Ελπίζω το αυτό και δι’ υμάς. Θα είμαστε, σε κάθε περίπτωση, σε επαφή, σε κάθε βήμα αυτής της διαδικασίας και αυτής της ευρύτερης διαπραγμάτευσης που ελπίζω να καταλήξει, με τον καλύτερο δυνατό τρόπο, για τη χώρα μας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε τον κ. Υπουργό. Ευχαριστούμε όλους τους συναδέλφους. Μας δόθηκε η δυνατότητα σήμερα, να συζητήσουμε ένα πολύ κρίσιμο θέμα, στο οποίο, βεβαίως, όπως και ο κ. Υπουργός παρατήρησε, η ένωση δυνάμεων φέρνει κέρδη για τον τόπο και νομίζω, ότι δεν υπάρχουν περιθώρια διαφωνιών, αφού είναι ένα πρόγραμμα το οποίο συνεχίζεται.

Στο σημείο αυτό, κ.κ. συνάδελφοι, ολοκληρώθηκε η κοινή συνεδρίαση των Επιτροπών Παραγωγής και Εμπορίου και της Ειδικής Διαρκούς Επιτροπής Ευρωπαϊκών Υποθέσεων, που είχε ως θέμα την «Εξέταση Προτάσεων Κανονισμού του Ευρωπαϊκού Κοινοβουλίου και του Συμβουλίου, με δέσμη μέτρων για την Αναθεώρηση της Νέας Κοινής Γεωργικής Πολιτικής 2021 – 2027».

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Αβραμάκης Ελευθέριος, Αναγνωστοπούλου Αθανασία, Κασιμάτη Ειρήνη (Νίνα), Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιοw, Σκούφα Ελισσάβετ (Μπέττυ), Φωτίου Θεανώ, Κεφαλίδου Χαρούλα (Χαρά), Πάνας Απόστολος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος και Σακοράφα Σοφία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Κωνσταντινίδης Ευστάθις, Αντωνιάδης Ιωάννης, Βλάχος Γεώργιος, Δούνια Παναγιώτα (Νόνη), Κεφάλα Μαρία-Αλεξάνδρα, Καρασμάνης Γεώργιος, Κελέτσης Σταύρος, Αλεξοπούλου Χριστίνα, Βούλτεψη Σοφία, Λεονταρίδης Θεόφιλος, Καππάτος Παναγής, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Στύλιος Γεώργιος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Καββαδάς Αθανάσιος, Αποστόλου Ευάγγελος, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Κεγκέρογλου Βασίλειος, Κατρίνης Μιχαήλ, Πάνας Απόστολος, Αβδελάς Απόστολος και Λογιάδης Γεώργιος.

Τέλος και περί ώρα 14.05΄, λύθηκε η κοινή συνεδρίαση της Ειδικής Διαρκούς Επιτροπής Ευρωπαϊκών Υποθέσεων και της Διαρκούς Επιτροπής Παραγωγής και Εμπορίου.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**